COLLECTION 



DES CHRONIQUES 



NATIONALES FRANÇAISES. 



XLIII. 



I 



Digitized by Google 



IMPRIMERIE D'HIPPOLYTE TILLIARD, 

RUB DE LA HARPE , W° 78. 



■ 



1 

Digitized by Google 



DES 

DUCS DE BOURGOGNE , 

PAR GEORGES CHASTELLAIN , 

PUBLIEES POUR LA PREMIÈRE FOIS, 

par J.-A. BUCHON. 

tome n. 




PARIS. 

VERDIERE, LIBRAIRE, QUAI DES AUGUSTINS , N ft 25. 

M DCCC XXVII. 



CHRONIQUE 



DE 



GEORGES CHASTELLAIN 



■1 



CHAPITRE CCLXII. 



à 

Comment le seigneur de Villers fut pris à Chimay, cuidant 



Liège pour les 



, et puis fut amené vers le duc 



A tel confort et exploit que avez oï, Gantois 
retournèrent en leur ville, et furent recheus demi 
à joie demi à dueil, sans trop et sans peu. Je 
laisse doncques Gantois d'ici à une aultre fois que 
j'en ferai encore ung plus grand conte et de plus 
grand effect, et veuls venir maintenant à pluseurs 
autres choses qui restent à narrer, et qui sont ave- 
nues entre deux; et tout premier d'ung chevalier 
de Rochelois , nommé le seigneur de Villers et 
estoit au conte de Ne vers , cely qui jà avoit envoyé 
et escnpt unes lettres au duc Charles, en Brusselles 
assez arrogantes, comme j'ai dit, selonc la per- 
sonne. Ce chevalier doncques de Rochellois , qui 
estoit envoyé de son maistre le comte de Ne'vers 
en commission de venir ou pays de Liège suborner 
Liégeois à toute force et à tous lez , et les inciter 
à eulx remouvoir et à recommenchier guerre en* 

2 CHRONIQUE (,467) 

vers le duc Charles , en les asseurant que ledit 
conte les venroit servir et assister pour et au nom 
du roi encontre ly^ et de ce bailla lettres et scellés 
audit de Villers , adressans à la cité de Liège et à 
tous autres ; et vint icellui chevalier , et passa d'a- 
venture par une villette que Ton nomme Chimay, 
cuidant qu'elle tenist pour la cité comme vraie Lié- 
geoise. Mes li ignorant qu'elle fust en la main du 
duc , et que ses gens y estoient , fut soupçonné 
prestement et cogneu non y estre venu pour bien, 
fut pris et examiné atout (avec) ces lettres, et pres- 
tement mené devers le duc k Brusselles ; et fut par 
icellui tout sceu et descouvert ce que le comte 
de Nevers avoit en ventre. Mes combien que le 
péril n'estoit point grand , ce sembloit-il au duc, 
toutesfois estoit-il bien aise d'en savoir le secret, 
pour y tant mieux pourvoir, comme il feist ; et fit 
tenir en prison ledit chevalier longue espasce, 
d'ici à tant que aultre grand effect s'en ensievi, et 
maugré ledit conte, qui mal y eust sceu remédier. 

Or estoit sourse une grand murmure , et une 
orrible commocion de peuple en Malines, pen- 
dant que le duc se tenoit à Brusselles, et estoit 
ceste commotion toute à l'exemple de ceux de 
Gand: et se misrent en armes les Malinois, crians 
et braians sur aucuns gouverneurs de la ville dont 
ilssedoloientjetmanachoient de tout tuerjetde fait, 
en défaut des personnes qui s'estoient muchiées 
(cachées), vindrent à leurs maisons et les abat- 
tirent et fustèrent, et y firent tous les desrois du 

(1467) DE GEORGES CflASTELLAIN. 3 

monde, et jusqu'à donner peur à tout ce qui por- 
tait teste d'unime et femme. N'y avoit si hardi qui 
s'osast trouver sur rue, qui fust homme d'aucun gou- 
vernement. Et tout ainsi que Gantois avoient usé 
devoloir avoir tout à leur poste et à leur demande, 
cestes maies gens aussi disoient que tout autre tel 
aroient-ils en pareil, et seroient mises jus maletostes 
et impositions, et sçauroient que tels et tels de- 
niers estoient devenus, qui si longuement avoient 
esté recheusen grief du peuple; et feroient par 
le saint Dieu un monde novel, ce disoiént, aussi 
bien à leur tour comme avoient fait autres. 

Or estoit le duc à Brusselles, là où n'y avoit que 
quatre lieues. Si le sceut tantost , qui bien s'en 
garda de rire ; mes dit : « En ce dangier m'ont 
» mis Gantois ; Dieu le leur rende ! et à leur exem- 
» pie tous les vilains se vouldront rebeller et faire 
» le maistre, ce samble. Or, par saint Georges i il en 
» y aura des punis et chastiez, se je vis dix ans; et 
» ne se vanteront pas d'avoir trouvé ce qu'ils cùi- 
» dent ». 

Et tout en ce meismes temps, ceulx d'Anvers fi- 
rent autre tel que Malines, et firent des commo- 
tions entre eux aussi; et qui plus est, à la tierche 
main , une meschante ville en comparaison aux au- 
tres, nommée Lire, fist une grande heurée aussi, 
comme se c'eust esté quelque chose de grand ; et 
tout sur une manière de faire comme Gand, con- 
. tre les gouverneurs et pour avoir les choses à leur 
poste. 

I. 

4 CHRONIQUE (»467) 

Dont et se le duc en avoit ennuy et dueil n'es- 
toit de merveilles : car bien y avoit cause pour- 
quoy. Et certes, la conséquence aussi en estoit 
dangereuse et de malvaise attente. Si me souvint 
alors , quand je vis toutes ces villes ainsi rebeller 
et esmouvoir à l'entrée de ce nouveau duc, 
comment à l'entrée aussi du roiLoys, tantost après 
son couronnement, ceux de Raims se commeurent 
aussy en pareille manière, pour mettre jus à leur 
volenté les imposts et les gabelles du roi, et à leur 
exemple aulcunes aultres villes, ce disoit-on, par 
le royaume, et de quoi les interprétations , ce me 
souviens bien , alors es toient assez estranges en la 
bouce des saiges et de non grand espoir en bien. 

Or, comme ces commotions se faisoient mainte- 
nant par dechà à l'entrée de ce duc nouveau , je 
entray en ymagination aussy. Dont , et comme je 
me teus du premier, je me tays aussi du second, 
et m'attends à ce qui peut ensuivre de tous les 
deux, et dont les fins feront le jugement. Mes le 
roi Loys et le duc Charles, trouvèrent leur paya 
en haulte fortune de paix et de félicité : doint Dieu 
que la fin en soit encore plus glorieuse et plus de 
salut î car tous deux esloient princes, dont les sens 
et les vertus estoient pour faire ung grand fait et 
ung grand cop, là ou ils se voloient tourner. 

CHAPITRE CCLXIII. 

Comment le duc ordonna aux nobles de Brabant eux appresser pour 

aller à Malines. 

• 

Or entrèrent fort en cuer ces nouvelles com- 
motions faites à Malines et en Anvers à ce duc 
Charles. Enpensa durement comment au mieulx 
faire il s'en poroit vengier , sauf honneur et raison; 
car ce que souffert et porté avoit des Gantois, n'es- 
toit point à tolérer ne à porter des autres villes, 
ce lui sambloit ; et n'estait point ville pareille , 
et par quoi ne s'en vengeast bien et venist à son 
desseure pour donner peur meismes à Gantois. 
Si s'en teust auplus , quoiqu'il peult , et manda en 
Hainaut secrètement mettre sus gens d'armes, trois 
cens lances et les archiers , pour aller à tout cou- 
vertement en Malines , jà-soit-il qu'à nul n'en fust 
déclairée son intencion, et pour cause. Toutefois 
ne passa gaires après que ce mandement fut rompu; 
car les nobles de Brabant, qui se perchurent que le 
duc mandoit gens en Hainaut pour venir en Brai- 
bant , et à intencion de l'accompaigner en Mali- 
nes, vindrent au duc, et lui dirent que eux es- 
taient fors et souâisans assez pour le mener en 
toute seurté de corps dedans Malines, et de soi ven- 
gier et de la ville et des vilains^ et de les chastief 

tout à son bel , et que pour ce faire , il ne besoi - 

t 

gnoit point que nul estranger venist en leurs mar- 
ches et que aultre s'en mellast que eulx. 

Si les creut le duc, et différa son mand ailleurs, 
et se reposa sur les nobles de Braibant, qui le servi- 
rent et se mirent sus au jour nommé, là où je les 
laisse jusques au partement du duc de Brusselles 
pour aller à Malines , pour venir à autres matères 
ici enlaciées. Car convient maintenant parler du 
mariage de ce duc Charles , qui avoit longuement 
traisné et paravant que le duc Philippe, son père, 
fut venu h trespas : c'estoit de la seur au roi 
Edouard d'Angleterre, fille au duc d'York (1) , ' 
et auquel mariage la ducesse sa mère avoit lon- 
guement prétendu ; avecques ce que le fils avoit 
le cuer assez enclin envers Angleterre , tant par 
nature de la mère et de ly, qui l'attiroit, comme 
parce que le roy Loys, roy de France, le com- 
pelloit à ce faire , par mal se voloir porter envers 
ly, comme assez dessus a été dit et narré de leurs 
affaires. Et combien toutefois que renommée cou~ 
roit que ce duc Charles avoit le cueur assez An- 
glès et beaucoup, et principalement à cause de 
ce que delà part et de l'amistié de France, son 
père et ly avoient trouvé povre fondement , et 
ains plus deffiable que de bon espoir ; toutefois , 
s'il y eust eu en Angleterre autre mariage de sorte 
à ly, jamès ne se fust alié au roi Edouard; car 

a voit esté tout parfaitement son contraire en fa- 
veur du sang de Lancastre, dont il estoit: Mes 
ly, voyant comment le roi Loys tendoit à soi al- 
lier meismes et joindre avec Edouard , en déles- 
sant la piteuse querelle de son cousin et sa cou- 
sine germains le roi Henry et sa femme, et 
tout pour rompre et desfaire cestui Charles , sai- 
nement certes et sagement pensa de ly meismes , 
et puisque entre deux maulx il se convenoit as- 
sentir à l'ung , ce lui sambloit , et devenir Angles 
à bon profit encontre autrui , premier que autrui 
en eust l'avantage et l'avancement contre ly, 
délibéra de prendre la seur au roi Edouard, lequel 
sur toutes les alliances du monde et de France et. 
d'ailleurs, plus estoit aise et joyeux de ceste, et ne 
quéroit aultre riens, quelconque ascout il peust onc- 
ques avoir donné envers France. Aussi la chose 
avoit jà si longuement traînée, que se d'aventure 
ce duc Charles eust varié ne branlé en aller avant 
de bon train , infailliblement la jonction et le com- 
pact se faisoit, et se fust fait du roy franchois et de 
ly pour courir sus au tiers leur moqueur , et qui 
eust esté seul. 

Ainsy doncques , comme les grans affaires des 
princes et des royaumes se comportent en diverses 
pesantes difficultés et subtiles voies , et toutes ten- 
dantes à une fin , c'est de vaincre et d'avoir bras 
sur son compagnon , il appert clèrement de la part 
de Edouard, qu'il a quis et pris son plus bel el 
son plus séant devers le conte de Bourgogne. 

8 CHRONIQUE (1467) 

Et le duc Charles voyant l'estroit dangier où on 
le voloit mettre a lait son plus bel d'une nécessité 
qui lui pooit donner desfense. Et» maintenant en 
Brusselles, là où estoit venue l'ambassade du roi 
Edouard pour avoir une conclute fin^ le duc Char- 
les , nouveau duc encorre de deux mois , accepta 
le mariage, et promist d'aller avant , contre cuer 
toulesfois, comme ly-mêmes le confessa à tel qui 
le me révéla depuis ; mes ce fit-il, par corrage d'a- 
mer mieux fouler et grever autrui, qu'estre grevé 
ne foulé. 

Et est tout vrai qu'à celle heure et de long-temps 
par avant il y avoit petit amour entre le roi etly, 
et savoit bien chacun de son compaignon com- 
ment il lui estoit. Et partant , comme le roi len- 
doit à traverser ce duc Charles, et pour en avoir 
le bon devers ly , le duc Charles aussi tendoit au 
meismes pour soi, pour se fortifier contre ly; et 
craignoit le roi l'orgueil et la fierté de son subject, 
et le subject craignoit la puissance et profonde 
subtilité de son seigneur , lequel le voloit , ou eust 
bien volu , ce lui sambloit , mener au fouet. Et 
tout ceci venoit etmovoit, élas! de ce mauldit 
bien public , pratiquié et «mis sus du costé meis- 
mes des Franchois contre leur roi et contracteur 
depuis de ce jeusne prince Charles à leur bende ; 
et lequel , quant il s'y est trouvé et fourré , l'ont 
laissié et abandonné à l'estroit, et lui ont mis sur 
son dos tout le pesant du fardeau ; par quoi seul 
mal volu du roi, seul s'est trouvé contraint de soi 

reconforter et de quérir refuge. Dont c'est pitié 
que les choses se portent ainsi en ung royaulme et 
unes meisraes parenté, que de prendre ainsi querel es 
et questions pour s'entre desfaire et pour cour- 
rouchier Dieu et perdre le monde : et fait fort à 
craindre le jugement qui s'en fera une fois ; car 
tout ne meut que d'orgueil et d'eslongance de toute 
charité , et que nul ne veult Dieu craindre ne soi 
régler de raison salutaire. 



CHAPITRE CCLXIV. 

Comment le roi Loys savoit ce qui se faisoit à la réception du duc , et 
comment il estoit marri de l'alliance d'Angleterre. 

# * 

Or estoit le roi par-delà les marches de Tou- 
raine, et savoit et ooit tout ce qui se faisoit par-de- 
chà , et de Gand et de Malines et du tout , et du 
grand avoir et trésor que ce jeusne duc ici avoit 
trouvé par le trespas de son père, et comment 
Gand , après l'offense faite, s'estoit rendue à ly et à 
merci, et tout l'effect de ce mariage conclu , en- 
semble et du chevalier du conte de Ne vers pris ; 
car avoit gens qui tout lui mandoient et rappor- 
taient; et meismesavoient les Liégeois devers ly tous 
les jours procurans sa deffense et sa protection 
encontre son envaye. Si fait à penser qu'entre tou- 
tes autres choses du monde, ce qui plus lui des- 
plaisoit, c'esloit ce mariage , et non sans cause : 

car à voir dire , il y pendoit uo souverain péril 
pour ly et pour tout son royaume , quant oncques 

11 n'a esté permis ne souffert, ne loisible aussi à 
aucun prince de desoubs la couronne prendre al- 
liance en Angleterre ,. pour peur de la conséquence 
et des périls ; et là où cestui , par puissance et par 
non ascouter , ce sambleroit , à nulluy , print et 
quist alliance , se bon gré maulgré , pour soi por- 
ter et tenir roide ; et certes je dis bien alors que 
le cas fesoit à plaindre, que ainsi le convenoit faire, 
et que le plus noble et le plus digne membre de 
France estoit compuls de soi tant estordre, comme 
de soi allier aux perpétuels ennemis de sa paren- 
tèle. Dont, et se le roi en avoit dueil, non mer- 
veilles, quant moi-meismes je le plaignoie et 
doloie pour la fin future. Toutefois et au roi et aux 
hommes le convenoit porter , fut bel, fut laid. Car 
encontre puissance qui ne se peult répugner , n'a 
point de loi qui y puist servir. Le roi toutes-fois , et 
à bon titre , machina toutes les voies depuis , si 
comme vous orrez , pour rompre ce mariage, et en 
{entendement seul pour le grief qu'il y senloit 
pour le temps à venir. Mes ce fut trop lard : ly 
meismes, comme j'ai dit , n'a gairesen avoit esté 
cause ; et à cause de ly et par ses faits et paroles 
qui ainsi se portoient, cestuy Charles, maulgré lui 
quasi et par nng despit, print l'alliance laquelle il 
eust quise et prise en France, qui l'eust volu traiter 
par bel et le recognoistre. Mes le temps portoit 
ainsi alors, et Dieu souffroit à deux jeusoes fiers 

princes et puissans tous deux user de sa volenté et 
de ses meurs en propre franc arbitre, et lesquels 
souvent en commun affaire estoient incompatibles; 
l'un voloit l'un , et l'autre voloit l'autre ^ et tout 
par inconvénient de peu d'amour et de peu de 
raison et de malvaise maisnie (suite) , qui n'ose 
ou qui ne veut un prince corrigier ne reprendre 
en son fourvoy ; ains lui conseille chose de mes- 
chief et de honte , et le boute en folle œuvre tout 
oultre. L'entende chà et là qui peult , mes les 
rois et les princes ont des passions souvent et des 
vices en eulx , lesquels, s'ils les voloient rompre , 
en ensievant leur estât , le monde et eux vivroient 
en paix, et le povre peuple à leur exemple. 



CHAPITRE CCLXV. 

Comment Liégeois vindrent assirfgicr Hujr pour ce qu'il ne conlribuoit 

aux tailles. 

Encorre estoitle duc Charles en Brusselles, et 
estoit le mois d'aoust l'an soixante-sept, quantnou- 
velles lui vindrent que ceux de Liège estoient 
partis dehors de leur ville, à bannières levées et à 
grand affustement d'engins et d'artillerie pour 
assiéger la ville de Huj , laquelle se tenoit et s'es- 
toit toujours tenue pour l'évesque encontre la cité. 
Et pour ceste cause, et pour ce qu'elle s'estoit tou- 
jours maintenue ferme et franche audit évesque » 

le duc Philippe l'avoit tousjours afFrancie de toutes 
amendes et réparacions que le pays de Liège de- 
voit faire à ly et à l'évesque son neveu , sans riens 
y compartir ne contribuer. 

Or esloient les amendes grandes et innuméra- 
J)les que le pays devoit porter alors pour satisfaire 
au duc Philippe ; et avoient ceux de la cité baillé 
leurs plus grands et les plus notables de leur ville 
en ostage , jusqu'au parfait du traitié et de ce qu'il 
portoit ; et dont jà , pour faire le premier paie- 
ment qui Ait porté en Brusselles, Liégeois avoient 
esté constraints et si près pris que de faire une 
partie de leur paiement de vasselle et des chain- 
tures et menuetez de leurs femmes. Dont quand ce 
vint, et que ire les movoit à regarder leur servi- 
tude, et que ceux de Hui estoient et vivoient francs 
et à leur paix , et non volans en rien contribuer à 
leur domaige et perte , prindrent une aigre indi- 
gnacion contre eulx, et comme gens capiteux et 
pleins de fureur jurèrent, par le sang que Dieu 
spita, ils y contribueroient bon gré maugré, et les 
iroient courrir sus. Et de fait y allèrent et assié- 
gèrent la ville et l'évesque dedans; et freinèrent 
leur siège bien et puissamment, et s'y tindrent 
grand pièce. 

Dont , quant le duc le sceut , avecques ce qu'il 
avoit des autres affaires assez sur mains , si porta- 
il à dur cestui; et lui sambloit bien que c'estoit 
ung cas d'oultraige fait tout à propos pour lui 
donner des affaires ung sur aultre. Mes à tout il 

pourverroit, ce disoit^ en temps et lieu , et s'en che- 
viroit bien, comme il fit mortellement et glorieu- 
sement. Ce vous apperra bien cy-après , là où à 
ceste cause il disposera de son armée sur Liège, par 
tel effort que la rujne est ensievie depuis perpé- 
tuelle , ce qui fait à plaindre. 



CHAPITRE CCLXVI. 

Comment le duc entra dans Malines , et de la pugnicion qu'il j fit. 

Partant donc de Brusselles, vint à Malines à 
très grand chevaucée de nobles hommes de Brai- 
bant, lesquels chevauchent volentiers lout armez 
d'aubergeons et font porter chapeaux de fer et ar- 
balestres après eux , par quoi ils samblent estre 
prest à demi pour guerre , toujours allans de ville 
à autre. Si en estoit le duc tant plus fort et plus 
quoi , atout (avec) famille seulement de son hostel. 
Mes si n'y avoit-il noble homme en sa maison qui 
ne fust armé en couvert sous sa robbe, de peur des 
aventures ; et avoit encore trois cents combatlans 
de crue avecques ly du païs de Hainaut, couverte- 
ment armés aussi. Entrant donc ainsi en sa ville, 
y avoit maint cueur d'homme qui trenlbloit de peur 
par espand des mauvais qui avoient fait la heurée ; 
car doubtoient fort leur punicion devoir estre dure; 
et n'y pooient mettre résistance , car la force n'es- 
toit «point en eux. Si se logea le duc en son hostel 

apprimes ; et de celle heure en avant fit faire dili- 
gente enqueste des esmoveurs et susciteurs des 
maléfices perpétrés et des noms et des per- 
sonnes et des actions et causes qui les esmo- 
voient ; et furent le chancelier et tous ceux du 
grand conseil tant seulement empeschés en cestui 
affaire ; car le duc y voloit monstrer sa vertu 
et son jugement, et y aller 'par justice à pois 
et sans excès. Si fut la chose attainte, avecques ce 
que les notables de la ville et ceux meismes delà loy 
les accusoient, qui par avant la venue du prince 
n'eussent osé mot dire. 

Comme doncques ils furent atttains et sceus 
qui et quels , furent tous appréhendez l'un après 
l'autre et mis en forte garde ; et après pleine in- 
formation de leur cas , fut fait leur procès juridi- 
quement, à chacun seloncqson démérite; dont les 
aulcuns furent condampnez à rechevoir mort , et 
aulcuns à estre bannis et expulz à toujours, et 
aultres aulcuns à amendes civiles et pecunièles, en 
restor et en réparation des domages à qui on les 
avoit faits. Si furent toutes ces sentences exécu- 
tées et mises à effect ; et fut ung hourd dressié en 
my le marcié , devant le duc , là où les condamnés 
dévoient morir sus ; et croy qu'il n'y en avoit que 
ung de tels; lequel, comme il eust les yeux bandés, 
et estoit mis à genoux à maim joinctes et l'espée 
tirée hors du fourreau , le duc qui avoit célé son 
corrage jusques alors , fit contretenir son cop au 
borreau, et lui escria, disant: «Cessé», qui 

ainsi le fit et cessa, et alors ly dist : « Desbendez-ly 
les yeux et le lièvez ». Si le fit ainsi ; et le cuidant 
aidier à lever ne peult oncques, tant estoit l'autre 
mort et ignorant de soi-meismes. 

Si estoit merveilles alors d'oyr les bénédictions 
que multitude de bouces don noient et clamoient 
au duc de sa miséricorde , fondamment plorans 
comme tous aultres. Si estoit ici la première sin- 
gulière œuvre que le duc monstra après estre de- 
venu duc ; et croy, et le tiens pour vray , que se 
Gantois se feussent bien portés envers ly à son en- 
trée , il leur eust montré bonté encore plus grande 
et plus singulière , non pas en nature de remis- 
sion , mes en excellence de largesse et de grâce , 
pour les gaignieret vaincre. Car à l'avenant que 
c'est trop plus grand ebose de Gand que de Ma- 
lines, eust-il convenu faire et monstrer singulière 
gentillesse. Or firent-ils tout au rebours; dont tout 
au rebours aussi leur en est pris; et Font bien senti 
depuis, et en singulière roideur, comme ceux de 
Malines en douceur non espérée ; et me parceus 
de lors que le cœur lui estoit en bault singulier 
propos pour le temps à venir, et pour acquérir gloire 
et renommée en singulière œuvre. 

CHAPITRE CCLXVII. 

Comment les Liégeois vindrent assiéçier Huy , et comment le duc luy 

envoya monseigneur de Boussu. 

Or estoit l'évesque de Liège assiégé dedans sa 
ville de Huy en grand dangier; n'avoit que les gens 
de son hostel pour soi deffendre , et aulcuns nobles 
du pays de Liège qui tenoient son parti -, laquelle 
chose n'estoil ne ne pooit encontre la puissance 
qui estoit devant ly , quinze ou seize raille hommes, 
avecques ce que bien grande seurté n'avoit-il point 
au peuple de dedans, qui tirent tous l'un à l'autre ; 
et doutoit fort qu'il ne lui en peust venir dangier. 
Si envoya battant serrant devers le duc, lui signi- 
fier son dangier, et le destroit où Liégeois le te- 
noient ; et lui pria pour Dieu qu'il lui pleust re- 
médier ainstost que tard, et y pourveoir tellement, 
que la ville ne ly ne cheussent en dangier des en- 
nemis; car sans secours de gens, et bientost, ne por- 
roient maintenir la ville, ne leurs personnes garantir 
de leurs mains. Comme toutefois l'évesque envoya 
vers le duc , à l'eure d'alors le logis des lié- 
geois n'estoit encore que de l'un costé de la ri- 
vière; et pooientde l'autre lez ceux de dedens saillir 
dehors et rechevoir gens et secours à leur bon. 

Or estoit le seigneur de Bossut à Malines ; et vint 
au mand du duc avec nombre de gens d'armes 

comme a esté dit dessus. Si lui ordonna le due 
daller, avec ce que avoit de -eus, à H U y, au secours 
de son nepveu l'évesque , et pour dire à ceux nui 
estaient là logiés devant la ville, de par ly , que ils 
se rebaissent et s'en rallassent en leur ville paisi- 
blement et sans faire opression à ceux de Huy, 
ou si non lv-meismes il y venroit si fort, prochai- 
nement et à l'aide de Dieu,que leur retour, quand ils 
le cuideroient faire , leur seroit de grand aven- 
ture. Si y alla le seigneur de Boussut' gentil che- 
lier, avecques ses gens ; et envova leduc avecques 
ly messire Philippe de Poitiers avecques ses -es 
aussi ; messire Jehan d'Aimeries aussi, chevaîier 
seigneur de Lens, avecques grans gens aussi qu'il 
avoit,etpluseurs vaillans nobles hommes de Hai- 
naut, jusquesau nombre de quatre cens combat- 
bal tans, que ungs que aultres, et tous sous le sei- 
gneur de Boussut, lequel arrivé à Huy, fut gran- 
dement bien viegnié et conjouy de l'évesque ; et 
hst ledit seigneur son message à ceux de Lié-e 
là logiés, qui peu accontèrent à ses paroles, mes 
dirent en effect, que le duc de Bourgogne n'avoit 
que faire de leur demander riens, car eux ne de- 
mandant riens à ly ne à leur évesque ; et ce 
qu ils estoient là venus si n'estoit-ce qu'enconlre 
ceux de Huy tant seulement, et encontre le corps 
de la ville qui estoit en leur chastellenie ; et dé- 
voient les inhabitans d'icelle consortir. ce disoient 
et conlnhuer avecques la cité en tous cousis, frci 
et ..omages, honteset pertes qu'elle avoit portées. 

Ono»^„. /; XIW. - G. Chaste,, // 2 

dont, pour ce que lesdits de Huy s'en voloient 
exempter et tenir à frans, par faveur du duc et 
de l'évesque, ils estoient venus là pour les y con- 
traindre par force , et n'en partiroient jamès tant 
qu'ils les auroient en leur pooir : mès au duc ne 
à leur évesquene demandoient riens. Ce estoit leur 
couleur ; et de fait, par ung leur messiager le si- 
gnifièrent ainsi au duc, lui estant à Malines , pen- 
sans de le rappaisier par paroles qui peu leur 
servirent. 

. 

CHAPITRE CCLXVIU. 

Comment le duc print à cneur d'un gentilhomme que Liégeois avoient 

(ait raorir. 

Cestuy recommenchement de guerre des Lié- 
geois, qui tant avoient esté battus et calamités, fut 
empris de male-heure et de malvais sort pour eux, 
combien que ils le cuidèrent tout autre. Et peu 
certes fit pour eux, mès ung trèsdoloreux exploit, 
qui oncques leur en donna le conseil ne le har- 
dement de l'emprendre ; car pour avoir esté bat- 
tus et navrés ils en entreront en dure mort et en 
perpétuelle perdition. Et ainsi va-il aux oultra- 
geux fols en propre et mal vais conseil ; et qui cui- 
dent vengier leur honte, et ils accroissent leur 
dueil. Etdesja , paravant la mort du duc Philippe, 
nonobstant tous traitiés faits entre lj et eux de la 

ruynedeDinant, et que leurs ostages, leurs plus no- 
bles du pays , estaient en la main du duc , pour les 
pooir faire morir quand ils recommenceroient aul- 
cune chose de novel, si avoient-ilprinstoutefoisde- 

puis un gentilhomme nommé 1 et l'avoient 

esté quérir deden* le pays de Luxembourg, là où 
il esloit allé demorer pour refuge et ne s'estoit 
volu mesler de leur malice. Si Festoient allé querre 
à force, et lui imputèrent trayson, djsans qu'il 
avoit esté contre eulx en favorisant au duc ; et le 
mirent en torture et le tourmentèrent piteusement, 
et enfin toutefois le décollèrent. Mès bonne es- 
pascey avoit entre deux; et ne le firent point tant 
que le duc Philippe vesquit : car sans remède s'il 
eussent eu nuls ostages et aussi bons que les meil- 
leurs^ les eust-il tous fait morirpar re venge, ne tout 
le monde ne les eust sceu sauver ; et combien qu'ils 
le firent morir après le trespasdudit duc et du nou- 
vel règne de cestucy, si le firent-ils , avecques aul- 
tre inconvénient plus grand encore comme de ces te 
ville de Huy. Par quoi du moindre cas ne fut pas 
esmeute la guerre contre eux, fors du tOHt ensem- 
ble ; et estoit bien l'intencion du duc de vengier 
la mort du pauvre gentilhomme par une dure 
amère verge : aussi fit-il. Si n'en estaient point 
toutefois les ostages sans peur, mès eussent "volu 
estre morts pour en avoir passé la peine. Et se da r 

venture on voloit demander se Liégeois, après avoir 
tant sentu et cogneu la puissance de la maison de 
Bourgoigne, ont resmeut cette guerre de propre 
orgueil ou à incitacion d'aulrui, il loist ( con- 
vient) voirment bien respondre à la question , veu 
que le vrai apparant y est que, de Tune ou de l'au- 
tre manière et par Tune des deux voies, elle a esté 
recommencée, et peut-estre par toutes les deux : 
car fondamental orgueil y a esté toujours en toutes 
leurs emprises, et légière oreille ploiant à aul- 
trui conseil , dont l'espérance leur a esté vaine. 
Or faut-il sçavoir, et aultre part en tous leurs af- 
faires en ai-je touchié assez, que seulement de la 
peur et vieille haine que Liégeois ont portée de 
tout temps à ceste maison de Dourgoigne, qui seule 
leur pooit faire oppression , de tout lemps aussi et 
tout anciennement ont quis et requis le roi de 
France àestreleur protecteur; de lemps en temps, 
comme à leur seul refuge ont hanté le roi à la court, 
et là ont eu et mis en main tous leurs affaires. 
Meismes ou couronnement du roi Loys, entrant 
dans Paris la première fois, furent devers ly pour 
avoir leur sauve-garde renouvelée, laquelle ils 
obtinrent envers tous et contre tous, sans nulle 
exception, ne duc de Bourgoigne ne duc de Bour- 
bon , qui tous deux avaient question à eux , celi 
de Bourgogne pour son neveu, l'évesque, à qui ils 
estoient rebelles, et le duc de Bourbon pour ce 
que l'évesque estoit son frère, à qui il devoit 
favoriser , en lui portant aide. Si en furent Lié- 

geois orgueilleux durement et moins acoutans 
au duc de Bourgogne; lequel toutefois en parla 
hautement au roy dedens Paris, et comme en 
son lieu est escrit; et fut la première chose 
dont ils se percheut que le roy recognoissoit mal 
son service ; et y eut de grandes paroles que ung 
roi de France voloit porter un grand tas de mal- 
vais orgueilleux vilains, pleins de desraisons et de 
malvaises œuvres , contre son propre sang , les plus 
grans de son throne , et encore en malvaise cause. 
Toutefois, ce qui estoil fait demora fait, et ne fut 
autrement à celle heure. Mais cely de Bourgoi- 
gne disoit bien qu'il n'y avoit protection ne sauve- 
garde, pourquoi il feist ne laissas! ung Poitevin ; 
quand il se senliroit de leur orgueil, ils se senti- 
roient aussi de son courroux , si amèrement que 
jamès sauve-garde ne venroit à temps pour les res- 
courre. Et les meismes mots il les dist au roy ; et 
depuis réalement il les mist à effect, tout ainsi qu'il 
les avoit prononciez, et leur monstra fiervisaige, 
et les chastia de poingnant dure verge, et tout 
l'environ deux; et parquoi tous-jours allèrent 
et envoyèrent devers le roi pour remède, qui qne- 
ques autre chose n'en fist que donner paroles et 
lettres qui les envoyèrent et boutèrent en ft^eui- 
dier, et sur lesquelles ils persévérèrent en leur er- 
reur et leur malvaise apprise, et tant que quatre 
voyages en sont ensiévis sur eulx, les plus grands x 
de la terre, en cinq ans. .j^-favivri ^ro^g-, 

$H Le premier que fist le comte de Charoloîs, main- 

tenant devenu duc, à son retour deConflans, là où 
il les compressa telement , et les mist en telle peur 
que ils renoncèrent à toutes sauves-gardes, pro- 
tections , alliances, promesses, obligations scellées 
et jurées, et quelconques elles pooient estre faites 
au roi ou de ly reçues ; et meismes rendoient et 
restituoient tout ce que avoient de lettriage du roi 
touchant ce ; et prindrent le duc de Bourgogne 
comme duc de Brabant, leur perpétuel avoé,à som- 
me de florins par an de tribut et de rente ; pro- 
mirent de eux maintenir paisibles désormès et de 
rechevoir leur évesque paisible, et de donner deux 
ou trois cents mille florins de Rin pour réparacion 
et amende : toute laquelle chose, sitost toutefois que 
le voyage fut rompu,ils rompirent aussi ; et recouru- 
rent devers le roi plaints et dolents, et aussi près de 
mal faire comme jamès, qui arrière trouvèrent 
confort de paroles teles que paravant et promesse de 
les assister; dont oncques toutefois nefinèrent ne ne 
vindrent à l'effect, jà soit ce qu'il y en eust des 
grandes apprestances faites , et que Ton disoit que 
grande puissance de Franchois les venoit secourir; 
mes oncques n'y sont venus; et s'ils ont esté en 
chemin si sont-ils retournés. 

Le second voyage si fut quand le duc Philippe 
y alla, et son fils avec ly , mettre le siège à Dinant , 
laquelle de ce voyage fut mise à ruine et exter- 
mination, l'an soixante-six, et.de quelle ruine Lié- 
geois furent si esperdus en la cité et partout le 
pays . que tous cuidoient venir au meismes de Di- 

nant, esvanouye. Et en ceste peur, arrière seconde 
fois renonchèrent au roi et à toutes ses faveurs, et 
se offrirent encore en plus grant servitude que de- 
vant, et en plus grande réparacion faire; et les prist 
le comte de Charollois au nom de son père en 
nombre de vingt ou de vingt-six mille en ung trop- 
peau à mercy sans les combattre, là où toutefois les 
archiers estoient jà descendus à pied et prests pour 
envaïr.Mès le comte, obéissant à merci et à pité du 
povre fol peuple, qui eust esté dévoré; ce lui sam- 
bloit , et parce que aulcuns les plus notables de la 
cité gisoient en terre à genoux devant ly, prians 
pour eux et disans : « 0 noble prince , il vous plaise 
» à ce povre troppeau de brebis, qui est là devant 
» vous et qui est en vos mains dévoré , lui donner 
» vostre merci et miséricorde ; ils ne scèvent qu'ils 
» sont ne de quoi ils se présument ; et pour la 
» sainte digne mort de Dieu , veuillez en avoir 
» compassion ». Si vous dis bien que le comte en 
cestui destroit , estoit en dur parti pour bien en 
savoir faire et laissier par conseil ; toutesfois il 
les laissa et les espargna ceste nuit par le conseil 
du comte de Saint-Pol , connestable de France ; 
car la nuit estoit sur mains ? et le comte n'a voit 
nulle artillerie emprès ly. Secondement *,e4 sur 
toutes autres, la cause pourquoi il les laissa le 
plus , c'estoit que le matin il leur avoit donné et 
accordé le jour franc pour eux retraire ; par quoi 
se maintenant il les eust envahi , il eust failli en sa 
parole et en sa promesse ; mès eux-nieismes tou- 

tesfois ils faillirent, car ils dévoient s'en retourner 
tout le droit chemin, et eux au contraire vindrent 
logier tout au plus près de ly en un fort villaige , 
comme pour dire : « Nous vecy ». Si sedespita le 
conte de Charollois durement de sa parole du ma- 
tin, laquelle toutefois n'osoit enfreindre; et se cru- 
cifia de quoi il les lalloit laisser aller sans com- 
battre et de quoi il ne seroit jamès après sans re- 
gret. Aussi ne fust-il ; car la ribaudaille meismes, 
aussi lost qu'ils furent en leur ville, s'en mocquè- 
rent et dirent qu'il ne les avoit osé combattre. Le 
duc Philippe aussi, qui à ceste heure estoit en Bou- 
vines, s'en crucifia à l'autre lez, de quoi son fils les 
avoit laissiés aller saufs; et eust volu pour unç 
grand avoir qu'il y eust esté; car le voyage estoit 
sien et y estoit en personne , mes non audit lieu ; 
et nonobstant toutes-fois ceste seconde humiliation 
faite, et qui estoit à feu et à sang et à merci priée 
et donnée, et à renonciation du roi et de tout le 
monde , quant cette seconde armée arrière a esté 
rompue, et que Ton cuidoit estre paisible avec- 
ques eux , et avoient bailliés leurs ostages en grand 
nombre, les plus nobles du pays et les plus enfants 
de bien, si recoururent-ils prestement arrière au roi 
par messages et ambassades, et lequel toujours en 
la forme que devant les entretint et paya, à tel 
fruit comme les autres fois , sans leur donner 
garant. 

CHAPITRE CCLXIX. 

t. » * 

Comment le roi envoya lettres aux Liégeois par le bailli de Lyon, pro- 
mettant les assister. 

< 

De cestui second voyage, qui estoit de dure cou >- 
tange à Liégeois, et dont ils firent leur plainte 
au roi , il ensievi que le roi envoya vers eux en la 
citédeLiége, pour les réconforter, le bailli deLyon, 
et lequel, avecques certaines lettres à ly baillées, 
asseura Liégeois de tout confort et aide contre le 
duc de Bourgogne, à toutes heures que guerre 
voudroient esmouvoir contre ly . Dont il ue demo- 
ra gaires que jà la tierce fois ils ne recommenchè- 
rentà follier; et vindrent assiéger Huy, ne scaiseà 
aulcun propos pourpensé ne se ààmfrui fol appétit, 
mes au inoins sous la couleur que je vous ai dé- 
visée dessus, et là où il y avoit certaine juste appa- 
rence ; et ils recommencèrent et poursievirent leur 
maleur de mal en pis toujours,et plus et plus à leur 
perdicion et honte; et en ensievi le • voyage qui 
jamès ne doibt estre oublié, et par lequel tout le 
pays fut conquis , et toutes les bonnes villes rasées 
et abattues , et la cité meismes menée à ce der- 
rain que d'abattre ses portes et ses murs , et de 
souffrir emporter leur perron, et d'y prendre gens,et 
de leur priver et oster tous privilèges, toutes cous- 
lumes et usages, toutes franchises et libertés an- 

ciennes, et d'en faire et user à volonté, fut de vie 
ou de chevance, sans nulle contradiction, et dont 
oncques le pareil n'avoitesté veu, ne oui, ne trouvé 
en livre. Et leur vint tout ceci toutefois de ceste 
maie prise de la ville de Hui , en quoi ils cuidèrent 
redressier leur foule (tache) et honte par nouvel 
orgueil, et ils accrurent leur confusion à mille fois 
double par ung fol outrage. Et non contens en- 
core atant, et d'estre et de vivre à demi heureux 
et demorans en leurs propres lieux et habitations, 
en commune aisance de vivre comme leurs voi- 
sins, et quérans encore quartement refuge au roi, 
qui autretel en fit comme devant, n'ont oncques 
cessé jusques à avoir esmeu et deslié du pel leur 
tout parfait extrême maleur , et de quoi, par ung 
quatriesme voyage que le duc Charles a meu 
contre eux, ils ont esté mis à toute derraine con- 
sommation p!r%eu , par expulsion et par toute 
ruine et opprobre, comme Dinant , là où désormès 
n'y a teste pour se lever et essourdre, ne pour 
monstrer dent ne fière barbe, de nul eage de vi- 
vant homme, alors tant feust jeune. 

Ce sont donc quatre voyages que les ducs de Bour- 
gogne, père et fils , ont fait à terrible exploit , et du 
règne du roi Loys, roy de France, et tout en quatre 
ans, et dont les deux furent du vivant du duc 
Philippe , et les deux autres après sa mort , de an 
en an, sans entre deux, et dont le fils retour- 
nant de Con flans, glorieux vaincquer, fit le premier 
voyage pour et au nom de son père malade à Brus- 

selles , et lequel nient-moins assis en sa chaire , 
et son fils estant en France , gaigna par ses bons 
et vaillans serviteurs et subgets , demorez par de- 
chà, une dure et fière bataille sur Liégois à Monte- 
nac, et là où hautement et en grand valeur se 
monstrèrent Braibanchons et Hainuyers avec aul- 
cuns aultres de l'ostel du duc, Bourguignons et Pi- 
cars, et meismes de Fostel de l'évesque de Liège , 
comme le comte de Nassau , le seigneur de Blan- 
quenhem , le seigneur de Gasebec^ue , nommé 
messire Philippe de Hornes , et le grand bailli de 
Haynaut, nommé messire Jehan de Reubenpré , 
gentil chevalier et vaillant , et qui tous avoient 
gens de grand nom et de grand fait ; et gardèreDt 
l'honneur de leur viel prince et maistre , et lui 
apportèrent victoire de ses ennemis, sans main y 
mettre. 

■ - - il!-- - - ' - - - 1 — 

CHAPITRE CCLXX 

< omment George expose dont de rechief procc'doit ceste guerre de 

Liège. 

Au propos donequeset pour satisfaire à la ques- 
tion qui se poroit faire, à savoir se Liégois, après 
estre tousjours battus et foulés, maintenant arrière 
à aller assiégier la ville de Huy, l'ont empris ou 
de fol orgueil et présumpeion, ou à l'incitation 
d'aultmi , qui s'est cuidié vengier peut estre par 

eulx de son an nui : certes , il me semble que l'en 
peut assez souffisamment entendre, parce que j'en 
expose ici devant , comment il en est allé ne venu ; 
car avecques ce que orgueil et présumpcion y ont 
esté fondement original, avecques mortèle hayne , 
si les a aultrui conseil bouté en l'avance dont ils 
se sont points et repoints de playe sur playe. Dont , 
et pour ce que ceste incitation sambleroit movoir 
de la part du roy , parce que tousjours sont allez 
à refuge à ly et pour garant, comme à cely qui 
les avoit en sa garde et tutèle , et qui leur devoit 
protection et desfense à son pooir; pour ceste cause 
certes , loist ( convient-il ) iey ung peu exposer le 
secret de ceste matère, sans en tourner envers 
nuliuy ne charge ne bon droit , fors à pois et à 
point , et en équité de cause. Et ne doibt donrçer 
ammiracion à nuliuy , veu le temps quel il estoit, 
et quel il avoit esté depuis le couronnement de ce 
roy Loys , se depuis la confliction souverainement 
qui se fit a Montlhéry, il avoit cueur et corrage 
de soi vengier de son foulenr , le plus grand roy 
du monde et le plus noble, de son vassal et subject 
venu et entré dedens le ventre de son royaume 
et de son trône , à main forte et minatoire, pour 
le défaire ou le mettre en dangier, ce maintenoit- 
il. Dont, et comme il considéroit que nul grant 
foule ne plaie ne se peut vengier si à haste comme 
on voudroit bien , et que sens et engin y servent 
plus et prouffitent que telle esmeute, certes, quand 
par le moyen des Liégois, il a prétendu à soi bien 

veoir vcngié de son injure , n'a point fait à Mnsmcr, 
ce samble, de la voie quise, quant meismes il les 
avoiten sa garde, ceux qu'on fouloit tous les jours 
sans espargne. Le duc de Bourgoigne les quéroit 
à fouler et les fouloit fréquemment , qui encore 
estoit son Couleur ; pourquoi ne pooit-il quérir la 
foule aussi de son fouleur, justement et à honneur 
sauf, qui fouloit tous les jours ses amis et ses ser- 
viteurs en tout ce qu'il pooit avoir d'affaire? Certes, 
raison bien entendue en cestui endroit, il n'en 
tourne nulle charge au roy. Mes en ce qu'il ne les 
a secorrus en leur grand affaire, et seloncq son 
promettre , là fault-il un aultre declairement et 
de plus grand sentence. En fait bon à croire que 
ung roy de France, le plus noble de la terre, 
doibt et peust bien tenir une longue suspense 
entre dire et faire , avant que condescendre à l'ex- 
trême effect d'une si grande matère et de si «jrand 
pois, comme de soi former ennemi en faveur d'aul- 
cun peuple encontre un bras constitué champion 
de l'église, et de l'expresse ordonnance du pape, 
son parent, encore quelque question qu'il y eust , 
l'ung des plus nobles princes du monde et des plus 
puissans , et lequel quand il l'aroit aidié à des- 
truire par tels vilains , si eust-il accru sa honte et 
son propre damage , en perdicion de tant de no- 
blesse que le duc y avoit , et lequel faisoit encore 
à craindre à ung roy de France pour mettre sa 
noblesse sous danger de fortune contre ly , par ad- 
jonction à fière vilenaille, que tous roys et princes 

doiventhayrpour la conséquence. Dont, et si on lui 
impute qu'il les abusoit par paroles et vaines pro- 
messes, je cuide que non certes, et que sa noblesse 
ne le portoit point ainsi. Mes il avoit espoir peut 
estreque le duc, à cause de la voix qui en pooit 
courir chà et là , comment il se melleroit de leur 
débat encontre ly , en portant révérence à la cou- 
ronne et à sa puissance , se refraindroit ung peu 
en son ire , et en dissimuleroit par sens ; et ainsi 
sa promesse aroit donné fruit à l'ung et à l'aultre 
non damage. 

Tout conclu doncques, je concède la hayne que 
le roy pooit avoir juste encontre ce duc Charles 
pour le temps passé , et le désir non desprisable de 
volentiers s'en vengier par diverses voies, s'il les 
eust sceu trouver ; et si concède aussi qu'il les pooit 
conforter et assister de parolles, sans honneur en- 
freindre, et non venir à l'extrême parfait, pour la 
conséquence périlleuse tant de ly que d'aultrui. 



CHAPITRE CCLXXI. 

Comment il y east cscarmace entre Liégeois et le seigneur de Boussu 

Or convient parler de ces removemens de 
guerre, la tierche fois, des Liégois qui estoient de- 
vant Huy, et là où le duc Charles avoit envoyé le 
seigneur de Boussut , avecques plusieurs aultres 
seigneurs de Haynaut, pour confort de l'évesque 

et de Ja ville. Or n'avoient encore Liégeois 1out 
perfremé leur siège, quant ledit de Boussut en- 
troit ; et ne tenoient que l'ung costé de la rivière. 
Si firent tant par nuict et par jour qu'ils prindrent 
la rivière cà et là , tant que nul ne pooit plus en- 
trer ne saillir dehors , fors pour le dangier ; et y 
restoit seulement une petite porte de terre , entre 
les deux bords de la rive qui estoit avantageux à 
ceux de dedens, et de péril à ceux qui là gissoient. 
Si se pénèrent Liégois de prime- face de gaignier 
icellui destroit et de l'oster à ceux de Huy ; et de 
fait , l'obtindrent, à force de gens et de hardement, 
une petite espasse. Dont ceux de dedens, toutefois, 
qui estoient gens de guerre , quant ils se virent si 
de près aprociés , et au vif quérus , se en aigrirent 
tous en ung novel corrage ; et vinrent à lances et 
à trancbans fers férir valeureusement dedens ces 
Liégois qui là gisoient, et en occirent une grant 
part. Et là y eust ung beau chapplis et une fière 
mellée ; et y fit vaillamment le seigneur de Bous- 
sut, et messire Philippe de Poitiers, et beaucop 
d'aultres vaillans hommes qui los et pris y ac- 
quirent; et tant que Liégois estoient contrains de 
eulx retraire sur le derrain bord de la porte , là 
où nul ne les pooit approcier que par-devant ; et 
là firent de deffenses beaucop, qui peu leur servi- 
rent; car durement furent entamés et tués en aul- 
cun nombre ; et en aulcun nombre ils se sauvèrent 
etretrajrent en toute haste en leur ^rand osl. 
Or commenchoit-il à avoir une couverte mur- 

mure en la ville, entre le menu peuple qui se vit 

assiégier et mis ainsi en destroit Je ses propres 
voisins et parens et alliés anciens, de ceuxdelacité, 
comme se faveur voloient porter avecques eux , 
et pite de les voir cal a miles de main estrange ; et 
sambloit proprement qu'il y pooit avoir entende- 
ment entr'eux et ceux de dehors pour livrer la 
ville en leur main. Si s'en percheut l'évesque et 
autres emprès ly, qui y mirent grand guet. 

Dont , et comme la peur de cecy lui estoit entrée 
en cuer, et que aulcuns paoureux d'emprès ly lui 
en donnèrent assez, pria au seigneur, deBoussul, en 
lui narrant le cas, qu'il le voulsist aidier à sauver et 
vuidicr hors de la ville; carpour tout Tordu monde, 
ne vouldroit cheoix en la main de ses ennemis , 
ceux de la cité. Si pesa ledit de Boussut fort ceste 
requeste,et enuis refusa la sau vetéd'ung tel homme, 
ung noble prince , et auquel par refus il pooit 
porler ung grand meschief , et par ly accorder 
ce qu'il quéroit faire à ly-meismes une grande 
honte et blasme ; et par ainsi, entre faire et lais- 
sier , ne scavoit quoi mieulx respondre. Enfin, 
toutefois, pesa plus la sauveté du seigneur et d'a- 
venturer son honneur, que de viser à son honneur 
estroilcment , en perdant telle personne, pensant 
mieulx et plus tost réparer ce qu'on lui poroil 
donner de charge d'abandonner la ville, que de 
venir à la paix envers son prince , d'avoir aban- 
donné son cousin-germain, l'évesque, en son mortel 
estroit affaire , et là où peusl-estre il oust esté mort. 



(»46 7 ) DE GEORGES CH ASTELLA.il* . 33 

CHAPITRE CCLXX1I. 

Comment Pung de la compagnie du seigneur de Boussut remonstra 
prudentement ne soi devoir partir de Huy. 

Si en print la charge , le seigneur de Boussut , 
de sauver l'évesque et de le conduire jusques à 
Brusselles 9 et de fait , le mena hors de la ville à 
l'emblée ; et le mena au plus céléement qu'il pooit 
de peur de ceulx d u siège . Et comm e ledit de Boussut 
avoit des vaillants hommes avecques ly qui ce vi- 
rent et sceurent, et qui moult amoientson honneur, 
aulcun de eulx, et par espécial ung Bertremieu , 
gentil compagnon et vaillant , lui dit : « Ah ! mon- 
» seigneur , que faites-vous aujourd'hui ? Vous 
» périssez beaucoup de vostre honneur et bon los 
.» acquis aultrefois , quant, pour complaire à ung 
» prestre, vous abandonnez une ville à prochain 
» péril , dont le duc s'est fié de son salut en vostre 
» vaillance ; et maintenant, quant vous en voyez 
» le dangier , et que la deussiés deffendre et nous 
» aultres encorragier , vous vous en allez avecques 
» un fuyant qui n'acconte à los ne à blasme. 0 
» monseigneur de Boussut , fort est et sera se ja- 
» mes cy -après vous réparez ceste faute. Et se 
» mal vient ne eschiet à la ville , vous seul en 
» porterez le chappelet et en arez à respondre. » 
Et vrai disoit , et notablement , et comme un 

vaillant homme ; et aussy ledit de Boussut en avoit 
puis dur à souffrir ; et en fust fort accueilli en 
court et devers le prince; et fust la ville prise 
prestement après son partement. Et sçaroit-on 
mal jugier du mieux fait ou du lessié au seigneur 
de Boussut , lequel , ce que fit , non fist par couar- 
dise ne par peur du péril , mès à bonne noble in- 
tencion de sauver l'évesque, en l'espoir d'y re- 
tournera temps assez , ce que non fist , et dont il 
lui prist mal. Mès l'évesque venu à Brusselles , et 
veuillant justifier et excuser ledict chevalier qui 
l'a voit servi, print toute la charge sur lui , se mal 
fait y avoit , et de corps et de chevance ; et de 
quanques Dieu jamès lui poroit donner , le voioit 
plenir et garantir; car ce que fait en avoit , il l'a- 
voit fait, ce disoit, à sa grant presse et force, que 
tout toutes fois ne servoit ne à i'ung ne à l'aul- 
tre. Et fust l'évesque laidement raboué , meismes 
du duc, comme un couart cléricque, et cely de 
Boussut mis en la pile au verjus, de croire ainsi 
et d'obéir à un lasche prestre , en cas encore de 
son honneur extrême. Tout toutefois fust réparé; 
car sçavoit-on de vrai que le chevalier n'avoit rien 
faict par lascheté, mès par mesprison non cuidée. 

CHAPITRE CCLXXIII. 

Comment les Liégeois se disposèrent assaillir Huy et comment le* habi- 
tans faindana la dépendre , levèrent entrer. 

Or ai-je dit jà tout près d'ici , que le peuple de 
ceste ville sambloit forment varier et branler avec- 
ques ceux de dehors.Dont,et comme les apparences 
y estoient perceues , l'effect aussi y ensievit tout au 
parfait ; et ce qui plus donnoit la doubte de malice 
à ceux de la garnison , de parle duc et de l'évesque, 
c'estoit que le chasteau estoit tout despouillié d'ar- 
tillerie et de vivres et de toutes deffenses , et 
parquoy le retraire dedens ne pooit porter fruit. 
Or vindrent Liégois ung jour, et firent samblant 
d'assaillir la ville; et le peuple de dedens, faisant 
semblant d'aller deffendre les portes, les ouvrirent 
àtouteffort, et boutèrent Liégois dedens, et s'entre- 
conjoyrent, corrant parmi ces rues comme enragîés 
et visans à tout mettre à mort ce que trouver 
poroient de nation estrange, feust au duc , feust à 
l'évesque ; n'y avoit espargne ne merci décrétée 
pour nulluy. Si veissiés ung horrible effroi dans 
ceste ville, entre ung petit nombre de gens qui 
là estoient en bonne confiance , sur ceulx qui les 
trayrent; et quant aulcun de eulx cuidans sauver, 
et la ville avecques , se sont boutés dedens le chas- 
teau , et l'ont trouvé tout vuide et desgarni , se 

sont misa désespoir finable, et ont perceu que tout 
estoit une trayson bastie pour tout faire perdre. 
Si n'y avoit cely qui ne visast à se sauver. Et 
combien qu'il y en avoit qui firent de leurs corps 
ce qu'ils peurent vaillamment et à grand péril , 
toutesfois , parce que deffense ne pooit avoir lieu , 
firent de nécessité vertu , et sauvèrent le corps, qui 
point n'eust eu de mérite par soy faire tuer en 
oultrage. Ung entre les aultres, ung beau grand 
personnage domine du pays d'Ardenne et de ceulx 
de la Marche, homme de grant maison, et qui 
ne s'estoit point percheu des premiers de ceste 
trayson , et qui ne cuidoit point l'effroi estre tel 
entre ses compaignons qui jà se parloient, se 
trouvant d'aventure entre ces vilains, en ung des- 
troit lieu, et là comme assaillant et assailli, et qui 
autrement ne pooit que combattre ou morir re- 
cran , fit des dures armes et de felles beaucop ; 
et n'y avoit nul , s'il chéoit dessoubz son baston , 
qui ne receust affolure; et estoit merveilles de ce 
qu'il fit pour ung corps seul , et de ce qu'il soute- 
noit en atlente horrible. Liégois meismes lui di- 
soient : (( Que volez-vous faire ? Cuidiés-vous re- 
t) couvrer la ville tout seul sur nous trestous , qui 
» n'avez compagnon, jà ung tout seul, pour vous 
» deffendre et qui ne soit fui. Ce poise nous et 
» nous va contre cueur , se vous vous faites luer 
» ici là où vous ne poez riens. Sauvez-vous, de 
» par Dieu , avecques les autres , et vous en allez. 
» Nous vous ferons voie, et aultrement le demorer 
» ici vous promet mort sans respit. » 

Quant doocques ce vaillant noble homme 
parceut comment la chose estoit allée , et que 
voirement de secours ne véoit point en nulluy, 
ne dé recuevre , et que mais ame ne véoit de sa 
sorte, crut conseil et se sauva au plus bel qu'il pot, 
grandement à son honneur, et beaucop tenu à 
fortune, que lui-meismes ignorant et quasi malgré 
ly , avoit gardé cestui estroit affaire , là ou forcé- 
ment il falloit monstrer sa vertu , ou morir hon- 
teux et confus en couardise. Si s'alla rendre pres- 
tement à Brusselles, où le duc le recheut à honneur 
et à gloire en ensievant son œuvre. 

I^BB I ! 1 ! . -t. -?~« 

CHAPITRE CCLXXIV. 

Comment le duc envoya messire Adolphe de Clèves pour lever le siège 

des Liégeois estant devant Huy. 

C'estoit au mois de septembre , bien avant , 
quand ceste ville de Huy fust prise des Liégeois ; 
et le duc Charles entendant à ses affaires par le 
pays de Braibant, envoya messire Adolf de Clèves, 
à toute haste et à forte compaignie, pour lever le 
siège , cuidant que Liégois feussent encore devant 
la ville non prise. Mes comme l'aventure l'ap- 
porta , et que le dit de Clèves estoit jà venu à 
deux lieux près, cuidant férir sus, Liégois estoient 
dedens la ville à sauveté. Si en ot grant regret cely 
,de Clèves , d^stre ainsi venu pour nient à tant de 

belles gens et de vaillans hommes et pleins de 
haulte volenté. Mes porter le convenoit ainsi et 

prendre en gré jusques à une autre heure , là où 
tout pourroit retourner en compte et en paye. 
Si n'y avoit aultre, fors de retourner vers le duc, 
qui en fit matte chière ; mes dit bien que ce leur 
scroit brief, s'il ne moroit , une chière prise et 
coustcuse. Et disoit vrai; car prestement fit faire 
son mandement sur tous les pays de Braibant , de 
Flandre , de Hainaut , de Picardie , de Namur , et 
de Luxembourg pour le huitième d'octobre; et or- 
donna aux capitaines de eulx mettre sus, et le 
plus à haste que faire poroient , et à plus de gens ; 
et les asseura de bon paiement et prompt, sans 
délay , et £ tant s'en reposa sur leur diligence 
et sur le bon acquit de chascun d'icy au jour 
nommé; et ly-mesmes diiigenta fort en tousses 
aultres affaires pour venir à cestui ; car là avoit-il 
cueur. 

Or convient-il maintenant parler du rov qui 
tout sa voit et ooit ce qui se faisoit par dechà , et 
comment le mariage estoit conclu de là seur au rov 
Edouard, et comment Huy estoit prise des Liégois, 
et qu'à ceste cause le duc avoit fait son mandement 
très gTand , et estoit délibéré à removoir guerre , 
jà la tierche fois, à ceux de Liège, et de les mettre 
en basse croûte; et ymaginoit presque et faignoit 
savoir tout ce que ce jeusne duc avoit en ventre et en 
propos de faire , et pourquoi tant plus le craignoil * 
car le cognoissoit lier et orgueilleux, et mordant 

et dur ennemi, malvais à rompre là où il portoit 
corrage. Si s'en devisa tous les jours ce roy Loys 
à son connestable , qui aultre-tel congnoissoit le 
duc Charles comme ly , car l'ancienne nourriture 
y estoit. Si eust bien volu le roy , ainsi que devises 
portent , obvier aux emprises s'il eust pu de ce 
fier duc , et les rompre par sens ou par menaces , 
ou par moyen , ne lui chaloit quel , mes qu'il 
lui pust rompre ou faire rebouter sa corne, la- 
quelle il véoit fièrement dreschiée. Si en devisa 
familièrement audit son connestable , comme à 
cely seul du monde par qui main il pooit mieulx 
ouvrer en ceste affaire ; car ly seul aussi estoit tout 
à main au duc par deçà, et lui donnoit ascout et 
créance; et la seule main du connestable qui estoit 
ami et certain à tous les deux, estoit digne et 
j>ropre pour manier haulte matière. 



CHAPITRE CCLXXV. 

• • ■ 

Comment le seigneur de la Roche et le seigneur d'Aymeries furent 
envoyez à Bohain vers le connestable. 

Le connestable doneques, qui savoit tout le se- 
cret du roy , et beaucoup de bonnes raisons 
aussi qui en luiestoient et qui fesoient à regarder 
et à peser , ce savoit bien , tant pour le bien et 
salut de ce royaulme , dont il estoit souverain of- 
ficier , comme pour l'onneur et salut aussi de ce 



Digitized by Google 



\ 

t 



4(5 CHRONÎQtJB (»467) 

nouveau duc Charles , à qui y fesoit bon obéir à 
conseil, souverainement en son novel venir en 
règne , là où on appreuve volentiers lef sens du 
venant par ses fais ; ce gentil prince doncques , 
le connestable de France, bien instruit et fondé 
sur grandes choses , ayant jà lessié le roy , s'en es- 
toit venu à Bohain , en sa maison. Et sçachant ce, 
le duc Charles prestement y envoya le seigneur 
de La Roche et le seigneur d'Aymeries, pour in- 
terroguer et enquerre des novelles de France, 
comme les deux chevaliers feussent ceux par deçà, 
sur tons aultres j mieulx à main et au gré audit 
connestable. Si leur fist grant chière et bonne ; 
mès à peu de demeure devers ly retournèrent à 
Brusselles, et le conte connestable les sievit de 
près; et tellement, qu'en briefs jours après, il 
vint à Brusselles en grand et noble compaignie, 
et là où le duc le feist joyeusement rechevoir et 
bien viegnier; et ly-méismes ly fist grand chière* 
Mès à tant je le laisse ici , jusques à bien tost que 
j'en parlerai plus au vif et à l'estroit de leur as- 
semblement, et dirai ce que j'ai oublié à narrer, 
et qui estoit grand chose à celle heure : c'estoit 
que le roy de Castille 1 , par haine et despit qu'il 
avoit pris envers le roy Loys dé France , envers ce 
temps ici s'estoit ajoinct et allié avecques le roy 
Edouard d'Angleterre, en contraire du roy Loys 

et de la coronne de France , ce que oncques nui 
de ses devanciers n'avoit fait ; car y a perpétuel 
compact entre les deux coronnes de France et de 
Castille* Nient^-moins, cestui-icy avoit tout rompu et 
cassé , d'autant comme en ly estoit , et que sa vie 
portoit ; car héoit de dure mort le roy Loys , pour 
causes passées, et lesquelles ont esté contées par 
moi enu ng aultre volume* 

Or reviens- je au connestable de France, le comte 
de Saint-Pol , et au duc Charles, là où ils sont en 
devises en Brussellesla rice ville, et là- où il pooit 
avoir beaucoup de paroles retournées souvent 
entre eux deux , de la part du duc , comme hault 
et excellent prince, plein de cuer et de hault 
pooir , et de la part du conte connestable , comme 
souverain officier de la couronne , parlant de la 
. boucé du roy par charge : là où toutefois, entre 
deux i ledit connestable ploya comme subject et 
serviteur , et humble parent , et se contourna en 
sa nature j comme conte de Sainct-Pol ; mais par 
acqtiit de son bonheur et de sa léauté , aussi envers 
le roy dont il avoit les mots en sa bouce , parla 
au duc roidement, et à l'exigeant de sa charge, 
disant et lui signifiant que le roy estoit mal content 
tout oultre de l'alliance qu'il avoit prise et quise 
en Angleterre , avecques les anciens ennemis et 
traveilléursde la coronne de France; et que c'es- 
toit mal fait et chose non à tollérer, que ly qui 
estoit ung des supériores du royaulme, et le plus 
avant en dignité d'ëstat , et venu d'ave et de trave , 

et de toute ancienne production en noble lit des 
fleurs-de-lys, alloit quérir et prendre l'alliance 
des ennemis de ses vieux pères, en grand préju- 
dice et plaie en temps avenir , de tout le throne 
de France et de son salut. Si vol oit bien le roy 
qu'il sceust, ce lui dist-il, qu'il en estoit mal con- 
tent , et qu'il avoit bien cause de y remédier et 
obvier par toutes voies à ly possibles , en temps et 
en lieu , quand il poroit. 



CHAPITRE CCLXX VI. 

Comment le conneslablc pour la tierce fois eust plusieurs paroles au 
duc et Tappressoit de leissier Liège en paix. 

Geste manière de parler estoit assez aigre au com- 
mencement, mais non pas faite ne dite de malvais 
cuer; car le parlant estoit tout serviteur humble 
à cely à qui il parloit, ce sçavoit bien, avecques 
ce que l'ascoutant accontoit peu à ses paroles com 
aigres qu'elles feussent : mès au moins ne pooit-il 
que soi acquitter de ce qu'il avoit pris en charge. 
Et meismes avant que jamès il partisist de France 
ne de la bouce du roi, si scavoit-il, et l'a voit bien 

■1 

dit au roi, que c'estoit pour nient de s'en tra- 
veiller; car jamès l'alliance qu'il avoit prise en 
Angleterre , ne seroit rompue, ne par menace ne 
par prière, si non par mort; et que cely qui 
s'y estoit bouté n'esloit pointa avoir ainsi descou&se 

de bras, car c 'estoit un fort et fier passage et l'un 
des redoubtables du monde en celi temps. Et pour- 
tant, comme j'ai dit, pose que ce comte connes- 
table venist de par le plus bault roi du inonde, 
son maistre, faire ici son personnage et s'acquitter 
de sa charge, si venoit-il plus pour estre moyen 
et instrument de modification entre les deux ai- 
gres, que pour estre seul à l'ung ne seul à l'autre. 
Car cognoissoit que la nécessité du temps le ré- 
querroit et que ce royaume ici estoit perdu, et 
nous tous, se les deux aigreurs eussent eu cours et 
voie. Et pourtant, ce comte connectable cy, qui 
estoit ung sage chevalier et prince, et moult sub- 
til, tout ce que il pooit avoir en charge du roi, 
tout ce il le tournasurmanière de conseil el de re- 
monstrance à ce jeusne duc Charles, par amour et 
dilection qu'il avoit à ly et comme à son prince et 
seigneur. Dont, pour la seconde charge qu'il avoit, 
c'estoit que le roi voloit et lui prioit qu'il se voul- 
sist déporter de faire guerre ceste tierche fois aux 
Liégeois ; et en cas de non , il lui signifioit que 
r'esloient ses alliés et ses amis, et les avoit en sa 
garde , et il les assisteroit et conforteroit de sa puis- 
sance. Mès à peine le connestable pooit avoir dit 
à demy que le duc ne lui rompy la broceet lui dit 
bien fellement : « Beau cousin, tenez- vous-en à 
» tant et ne m'en parlez plus, car quelque chose que 
» avenirme doie, ne qu'il plaira à Dieu m'envoyer, 
H je mettrai mon armée sur les champs, et la lour- 
» nerai en Liège; si scarai à ceste fois se je serai 

» maistre ou varlel; et dont et qui m'en vouldra 
» destourner et y mettre empeichement, viengne, 
» de par* Dieu soit ! et il me trouvera pour res- 
* pondre » . 

CHAPITRE CCLXXYII. 

Comment le conncstablc excnsoit le roy vers le duc Charles pour le 
différent des Liégeois , à cause qu'il les avoit en protection. 

Sur cestes paroles ol des grans arguments et 
de grandes remonstrances de la part du connesta- 
ble , qui toutesfois y alloit en équité et de bon pié 
comme serviteur et ami, et disoit : « Déa ! monsei- 
» gneur , ce n'est de merveilles se le roy prend à 
» cueur ceste guerre que vous menez à Liégeois, car 
» elle lui touche eteompéte» Ils sont desasauve- 
» garde et de sa protection; et tous les joursdu monde 
» clament et crient devant ly , et lui repreuvent ce 
» que déceus sont ainsi en ses paroles et pro- 
» messes; et jà deux lois en a dissimulé que vous 
» leur avez fait du mal beaucoup , et dont il s'est 
» teu ; si vouldroit que désormès vous vous en te- 
» nissiez à tant , et que pour Tonneur de Dieu et 
» de ly , et par pité et compassion du sang humain 
» ne voulsissiés plus contendre en leur oppression. 
» Et aussi, monseigneur, vous estes ung très noble et 
» très puissant prince et sage et plein de vertu, et 
» venez tout novel en règne et en seigneurie; si devez 
» désirer de y entrer à gloire et à haute renom- 

» mée de bien et de édification au monde plustost 
» que à ruyne et à désolation du peuple par guerre 

» et du resse. Monseigneur, pardonnez-moi , je suis 
» à vous et vous ai servi jà deux fois en Liège ; 
» et encore, se loisible m'estoitne que je le peusse 
#> respondre, je vous serviroie. Mes, monseigneur, 
>i vous devez considérer que Dieu vous a fait et 
» donné des grâces beaucoup et de hautes victoires, 
» et dont vous estes venu à glorieuse fin : mes si 
« sont-elles passées, et ne vous sont -elles pas à 
m venir certaines. Les fais de guerre sont périlleux 
» et les faveurs de fortune instables ; buy elle rit 
» à l'homme, demain lui fait la moue; et cely qui 
» plus se confie en sa puissance, c'est cely sou- 
» vent que le plus elle reliève par estrange voie, 
» et dont nul ne se donne garde. Monseigneur, 
» plus a à garder cely qui a beaucop acquis et beau- 
» cop de précieux amas que cely qui est encore 
» toutsore et creux , et n'a riens pour mettre en 
» espargne. Vous avez l'honneur de monseigneur 
» vostre père en vos mains, le plus noble prince de 
» la terre, et lequel est mort vainqueur non onc- 
» ques vaincu, et vous avez le vostre propre qui est 
» grand et cler, et resplendissant sur tous ceulx de 
» vostre temps. Si vous sied bien de estroitement 
» et curieusement le garder et tenir net, et de 
» non le mettre en l'abandon ne à perte, encore 
» à aultrui appétit et emprise; car se d'aven- 
» ture vous succombiez encore dessoubs ces vi- 
» lains là, où les dangiers *ontgrans, toute vostre 

» gloire passée, et de. vous et de vostre maison, 
» seroit reversée et retournée en songe, et tout 
» esvanoui et esteint quant-ques vous feistesonc- 

» ques de grand; et pourtant, fait-il bon soi avi- 
» ser et soi amoderer, et non soi toutoultréement 
» exposer et abandonner aux périls de fortune. 
» Les plus amodérés souvent et les plus subjects 
» à conseil sont costumièrement les plus tost pa- 
» rattaignansà gloire. Ce que j'en dis, monsei- 
» gneur , je le dis pour bien ; je m'acquitte en- 
» vers vous comme mon prince; je m'acquitte 
» envers le roi comme mon maistre ; et à tous deux 
» je suis procureur à mon pooir de leur honneur 
» et joie. Siques , pardonnez-moi si je vous dis ce 
» que le povre sens que j'ai me porte et ce à 
» quoi mon honneur m'astraint et oblige de le non 
» vous taire ». 



CHAPITRE CCLXXVIII. 

Comment le duc Charles fist rcsponce absolute au conncstable ne soi 
vueillant désister de son emprise. 

A ces mots, le duc respondit : « Beau cousin , je 
» vous ai bien oy et entendu ; et à brief respondrai 
» sur tout. Et en tant qu'il touche le fait des Lié- 
» geois , je vous ai dit une fois qu'il en est fait 
d et conclu , et ne faut ne prescheur ne sermoneur 
» pour me venir rompre en ce propos ; ains eulx 
» tous et cent aultres y romproient meismes leurs 

s, 

» testes, premier que en finir. Que se demande le 
»> roi de me requerre que je les laisse en paix? et que 
» ne les eon train t— il , et leur lasse déf ense que eulx- 
» meismes ne me travaillent. Veult-il que je lessup- 
» porte et espargne, et eulx ils me vendront faire 
» outrage! Que leur ai-jedemandéquantilssont ve- 
» nus assiéger Huy,et la prendre, et la mettre à sac - 
» queman? Je ne les ai pas quis ne fait travailliez ne 
» riens esmeu contre eulx de novel; mes eulx sont 
» venus en mon despit prendre ung gentilhomme en 
» mon pays de Luxembourg , et l'ont mis en tor- 
» ture piteusement, et depuis à tort à mort, et sans 
» cause : et d'abondant, pour me cuidier espoen- 
» ter en mon entrée, pcnsans tout avoir d'avan- 
» tage, sont venus prendre cette ville, tend ans, ce 
» me doute bien, à plus grand fin, et laquelle ils 
» l'ont quise; et scai bien à quoi et à qui. Pour 
» toutes conclusions, beau cousin; à qui il des- 
» plaît , si le tourne comme il l'entend ; mes je 
» morrai en l'emprise où je les aray au fouet de 
» leur extrême perdicion et ruine , ne jamès joie 
» n'arai en cuer jusques je m'en verrai vengié. 
» N'y a ne roi ne empereur pour qui j'en face aul- 
» tre chose » . 

Le connestable toutefois, quelque chose qu'il eut 
dit devant , si scavoit-il bien comment ce duc en 
feroit ; et pourtant torna beaucoup de ses propres 
paroles à risées, et meismes en fit rire le duc qui 
pour Dieu n'eust fait en ce cas pour le roi ne que pour 
le soudan ; aussi la presse n'estoit pas raisonnable* 

mès si séoit-il bien au connestable de remonstrer 
les dangiers qui peuvent cheoir en guerre , et les- 
quels nul prince, tant soit grant ne puissant ne 
fort, ne peut avoir en ses mains pour dire : « De 
« ceci ou de cela, je suis asseur, et ne m'avenra 
» point ». 



CHAPITRE CCLXXIX. 

Comment la doc Charles mena la guerre en Liège et comment le con- 
nestable obtint demy-an de seur estât afin qu'il ne s'cmpeschasl de 
la guerre. 

Et ce duc Charles d'abondant encore , et pour 
satisfaire au connestable en toutes responses et sur 
tous ces articles , qui au premier lui avoit parlé de 
l'alliance d'Angleterre, et laquelle le roi désiroit 
qu'il relinquist, sur ce point il respondist et dist : « Ce 
» que je suis allié en Angleterre s'en prègnele roi à 
» ly-meismes ; car ses menaces et légières paroles, 
» et ses diverses estranges manières de faire m'en 
» ont esté cause. 11 m'a compuls et constraint de 
» la prendre; car ly-meismes il l'a quise contre 
» moy. Si m'y suis bouté si avant que de reculer 
» n'y a point, quand je vouldroie ; et pourtant 
» les paroles s'en font pour nient et trop tard. Si 
» le roi m'eust volu traitier et recognoistre pour 
» tel que je suis, qui suis prince de foi et de léaulté 
» et qui en viens de lig née, je l'eusse recogneu pour 

» tel que jedevroie, et l'eusse servi et amé; mes il 
>i a fait tout le contraire à moi; et ne content 
» (cherche) que à moi desplaire ; par quoi il m'a 
>» donné occasion aussi de me pourveoir à l'en- 
» contre. Dont , et se je suis de France ou de Bour- 
» goigne, si m'a-t-il fait devenir Anglès maugré 
» moi)). 



CHAPITRE CCLXXX. 

Comment le connectable obtint du duc que le terme d'un demi-an il 
baillcroit asseurance sans faire emprinse coutre le rci. 

Or y avoit-il encore ung autre point et qui 
estoit grand, et que le. roi avoit profondement yma^ 
gfiné nécessaire pour ly de le mettre avant et de le 
proférer de tous aultres pour le temps d'alors : 
c'estoit que ce conte de Saint-Pol, son connesta- 
ble , procurasl devers ce duc Charles, ung seur 
estât d'un ang entier pour ly et pour tous ses alliés 
et amis. Et à ce le menoit une considéracion qu'il 
avoit,que ce duc icy estoit allié de tous lez du monde 
pour lui pooir porter grief, d'Espagne, d'Angle* 
terre , d'Allemagne et de Normandie ; et aveuc- 
ques ce avoit-il une redoubtable et puissante ar- 
mée sur les champs, preste à tourner là où il 
vouldroit; si en avoit le roi peur, parce qu'en ]y- 
meismes il cognoissoit avoir cause par quoi la peur 
y devoit estre» Si fit le conte de Saint-Pol tout son 

pooir de cest article, et le mésist au duc, lequel 
prestement lui demanda : « Que entend le roi par 
» ses alliés? s'il y veut comprendre les Liégeois 
» et les porter contre moi, soit certain que, tant 
» que je serai vivant homme, jamais de pié de 
n terre que j'aie soubz ly hommage ne lui ferai 
» ne le baiserai en la houce. Or les comprende et 
» porte quant il veut. Et quant au seur estât qu'il 
» demande , s'il ne se mesle des Liégeois et qu'il 
» ne les porte, je suis content de donner pour demi- 
» an, saufs monseigneur de Normandie et mon frère 
» de Bretagne , auxquels , s'il leur faisoit guerre 
» ne moleste , je les secorrai el conforterai de tout 
» mon pooir » . 

Mes avant qu'oncques il se voult si avant décla- 
rer que de donner et de concéder le demy-an , 
ledit connestable y ot grande peine ; et le pronon- 
cia le duc à gringnans dens , et à bien enuis de- 
hors sa bouce ; et encorre dient lesaulcuns, que 
le connestable ne obtint point cestui mot si avant 
pour sa première venue , fors à la seconde, quant 
il revint* battant et ferrant versly à Bruxelles arrière 
sur son tout prochain partement, et qu'il le mena 
avecques ly à Louvain^ im^t 

Si me suis donné aultrefois merveilles comment 
ung roy de France, roy de la chevalerie du monde, 
possesseur de son throne en quarrure et de toute 
la rondesse de son royaume, cremu et obéi, et 
que toutes nations ont requis meismes de seur estât, 
ly est condescendu à requérir meismes seureté, 

non succombé en fortune. Certes des deux , il en 
convient l'ung, ce samble, ou que la povreté de 
corrage y ait esté grant , ou que le gouvernement 
d'icely soit meu d'un malvais principe. 

■ ■ ' 1 1 - ■ . .l.i w ====;= - l _ i j. 

CHAPITRE CCLXXXI. 

Comment le connestablc avoit charge du roi ravoir les terres de Somme 

pour la somme qui estoit mise sus. 

Or sans cecy encorre y avoit-il ung autre point 
très difficile ; c'estoit que le roy faisoit dire au duc 
etramentevoit qu'il peust ravoir les terres sur Som- 
me pour l'argent qui y estoit mis sus , et que le duc 
en voulsist estre content; qui estoit ung point aussi 
fort ruyneux et de dangier à le mettre avant , à 
celle heure encorre , quant les choses estoient 
mal disposées pour en traire bonne fin. Mais je 
croy, et se peult ymaginer, que comme le roi ten- 
doit à venir afin difficile ^ constraint de le deman- 
der, c'estoit d'avoir le seur estât d'un an , il mist 
avant aussi à ce duc tout ce qu'il avoit de difficile 
contre ly pour impétrer ce que le duc con- 
céderoit, ce savoitbien, difficilement; et ly pour 
ce il concéderoit de ce qu'il avoit mandé au duc 
gracieusement ; et l'ung auroit son seur estât pour 
ung an , et l'autre feroit sa guerre à son plaisir, et ne 
s'en melleroit point le roy. M ès oncques toutefois, 
ne pour ceci ne pour cela , ne pour chose que le 

4. 

conte connestable sceust dire ne faire, ne le pot 
plus avant mener que jusques à ung demy an ; et 
en convint retourner ledit connestable battant fer- 
rant devers le roy et revenir subit. Mes avant partir, 
lui respondit sur l'article touchant ces terres de 
Somme, et dist ainsi : «Je me donne merveilles com- 
» ment le roy se traveille tant d'une chose que j'ai 
» tant de fois refusée, et à diverses fois, à sesgensqui 
» m'en ontparlé.Ne scay comment il ne s'en tient à 
» ce que j'en ai dit : car vueil bien qu'il scaicheque 
» je vouldroie perdre la meilleure ducié que j'aye 
» ains que je m'en départisse ; ce seront toutes les 
» derraines terres que je garderai pour moi ». 

Sur ce mot ne séoit point de réplique , ce véoit 
bien le connestable ; et pourtant n'en fit point plus 
de presse, et laissa la chose ainsi. Cop sur cop 
toutefois, et jour sur aultre, le roi envoya gens et 
messagiers devers son connestable, pour le solli- 
citer et pour oïr nouvelles de son besoingier; et 
sembloit que moult avoit le cuer en petit repos 
pendant cette traisnée. Si y envoya encore maistre 
Jehan de la Driesche , trésorier de France , auquel 
assez aigrement le duc parla, et par ses dessertes; 
car moult présumptueux homme estoit et des pays 
du duc, nez de Terremonde, et autrefois forfait 
grandement. Si lui dist le duc et coppa court des 
menaces du roy : « Je me donne peu de soing, veu 
u encore que c'est à son tort ; ne pour chose qu'il 
» me face mander , ne par vous ne par aultre , je 
» ne laisserai mon emprise, et la bouterai oultre ; 

» et si le roy s'y veut trouver , si s'y trouve ; les 
» champs sont aux hommes; mès s'il me quiert à 
» faire des maux, je ly en ferai tant que le bel 
» n'en sera point tout devers ly ». 

■ ' ■ »^ ii ■ ■ , _ m_ 

CHAPITRE CCLXXXII. 

v 

Comment il arriva ung légat à Bruxelles avec le cardinal Balue devers 

le duc. 

Or avant que le comte de Saint-Pol, connes- 
table, pot oncques partir de Brusselles, ceste pre- 
mière fois, le cardinal d'Angiers y arriva, cely qui 
se nommoit Balue ; et le prochain jour après y 
arriva aussi un légat du pape , arcevesque de Mi- , 
lan, que le roi avoit pratiqué de faire descendre , 
ce imaginoit-on , de par le Saint-Siège, pour faire 
rompre ceste armée, aveucques aulcunes autres 
choses. Dont , du légat le duc fit grande estime, 
mès du cardinal très petite ; et ne le voult oncques 
souffrir venir devers ly. Ces deux venus doncques 
à Brusselles, le connestable de France partist à 
toute haste et s'en rai la devers le roy, qui n'y de- 
mora que une nuit qu'il ne s'en revint à tue-cheval; 
et trouva encore le duc qui partoit de Brusselles , 
pour aller àLouvain, là où tout convenoit siévir, et 
légat et connestable; et estoit tout fait, et Pau- 
bergon estoit mis au dos; si n'y avoit de merci 
Dieu , ne de faire prière d'assiète. Toutefois et 

d'entrée, quant le légat fnt arrivé, le duc lui lit 
défendre que venant devers ly pour estre oy , il 
ne lui parlast de nulle rompture de son armée, 
ne de nulle pacification ; car en vain s'en travail- 
lent . Mes de toutes autres choses quelconques il 
l'ascouleroit volentiers, et besoigneroit aveucques 
ly en cas possible ; et le fit seubrilement entretenir 
avant que venir vers ly sur quels points il pooit estre 
venu là. Sisceut aucques près tout sur quoi, comme 
lin homme toutefois que le légat feust. Siques il y 
vint et ne parla de nulle rompture ne de nulle pa- 
cification ; car avoit bien été escolé ; mes parla sur 
d'autres matières, dont le duc fit courtoise responce; 
et sur les articles tels qu'ils estoient, il le renvoya 
à son chancelier pour besoingnier sus; et lui or- 
donna de demorer à Louvain, jusques au retour 
de son armée, là où tout se parferoit cequiseroit 
de Taire. 



CHAPITRE CCLXXXIII. 

Comment il y vint un légat devers le duc Charles pour cuidicr rompro 

la guerre de Liège. 

Or siet-il bien à demander et à sçavoir après, 
quel chose vint procurer ne demander cestui ar- 
chevesque de Milan, légat devers le duc Charles, 
sur son mouvement de Bruxelles pour aller en sa 
guerre; car sans grand cause, fait bien à penser, ne 

y vinl-il point. Si loist (convient) il bien savoir que 
nostre Saint-Père Paulus l'avoit envoyé, jà bonne 
pièce avoil, en France, là où après petits arrests 
pris , devoit tirer , ainsi portoit sa charge , devers 
le duc de Bourgogne Charles ; ce que le légat ne 
lit atant, et laissa couler temps; et le tint le rov 
emprèsly,qui ne s'en volt des faire, et tant et si lon- 
guement, que le duc Charles qui savoit bien sa com- 
mission print souspechon , et lui imputa, comme 
assez vrai esloit, qu'il estoittout royal et Franchois, 
et pourquoi aussi il l'en avoit moinsen grâce, et ne 
laisoit gaires conte de sa venue. Mes quant le roi 
vit maintenant que la chose alloit à l'estraindre, 
et que ce duc boutoit avant sa guerre tout à bon 
profil, aigrement le tithaster et diligenter, pensant 
venir encore à son rec uevre lou t à he ure,par vertu de 
sa légation ; ce que non fit. Et en fut courroucié de- 
puis ; et le légal en lut raboué en court de Rome, 
et de par de chà devers ce duc Charles ; et s'en 
esloit excusé, ledit légal , jà de la faute qu'il en 
avoit, à nostre Saint-Pere, par ses lettres sur le roy, 
qui ne l'avoit souffert \enir devers le duc de Bour- 
gogne jusques à bien tard et sur le point de la 
guerre emprise. 

Or portoit sa commission et sa charge pour la- 
quelle venu estoit pardechà : comme nostre Saint- 
Père savoit les difFérens qui estoient par de chà 
entre le roy et les princes de France, nonobstant 
encore tous trailiés et appoinlcmcns faits rutre ly 
et eux , que iceslui les mHlroitde [Kir ly eu union 

et en accord à son pooir ; confermast et valuast ce 
qui avoit esté bien et deuement fait, et de ce qui 
pendoit en outrage et en excès qu'on le mitiguast 
doucement et amodiast seloncq le possible; car 
cognoissoit bien nostre Sainl-Père les parties et 
les difficultés d'iceulx qui estoient grandes, et quasi 
non appoinctables ; et avoit le roi jà gaignié le 
pape tout pourly ,par personnes qu'il avoit en court 
tout propres, et par quoi il prétendoit et espéroil 
toujours faire sa cause bonne, tant contre son frère 
et le duc de Bretaigne , comme contre le duc de 
Bourgogne et autres. Et la seconde charge qu'il 
avoit, c'estoit qu'il trouvast voie et moyen, s'il pooit, 
qu'il mist paix et cesse de guerre entre les Liégeois 
et le duc Charles sans les plus tra veiller; car la cla- 
meur de Liège estoit et avoit jà esté montée jus- 
ques aux oreilles du Saint-Père, du voyage de 
Dinant subverl ie,et dequoi touslespays ensa dépen- 
dance portoient et avoient porté dure confusion. 
Si désiroit notre Saint-Père y remédier par cestui 
légat, par pité de l'église à qui Liège et le pays 
estoient appertenant. Et faut bien savoir que au 
parlement de Rome de ce légat pour venir en 
France , n'estoient encore nulles novelles que Lié- 
geois eussent assiégié Huy , ne recommencié la tierce 
guerre encontre le duc Charles. Et pourtant ledit 
Sainl-Père ovanl novelles après de ceslui liers re- 
commcncheinent , et cuidant avoir assez pourveu 
en toul par son archevesque do Milan , quant il 
parentendit la fin de ceste guerre tierce, et com- 

nient le duc arière y avoit œuvré , trouva en avis 
de dressier arrière ung second légat, l'évesque ïri- 
caricensis , duquel me tais maintenant jusques en 
son lieu, pour faire mon compte du légat arceves- 
quede Milan, qui vint battant ferrant à Brusselles 
tout escolé et du pape et du roy, à poste de l'ung 
et de l'autre ; mes trouva bien ung fort passage 
toutefois , et plus estroit qu'il n'eus! cuidié avant 
venir là. 

Or ai-je dit que le duc n'en estoit pas fortement 
assotté;et tout premier, pour ce qu'il avoit si longue- 
ment séjourné devers le roy, qui lui donnoit soup- 
pechon ; secondement, pour ce qu'il estoit au duc 
de Milan , qui estoit son adversaire. Toutefois, le 
duc soy rompant et vaincan't en son courroux, en 
dissimula et print en propos de l'oyr et de lui faire 
bonne chière, parmi ce, comme je vous ai tourné 
dessus , qu'il lui avoit fait dire d'entrée que de 
nulle paix qui touchasl Liégeois ne lui feist men- 
tion ; car il s'en penroit en vain. Aussi ne fit-il, 
car oncques ne lui en parla; et véoit bien et per- 
cevoit que au lieu où il estoit il s'y convenoit sa- 
gement contenir et complaire, et que peu lui pooit 
servir à l'eure la longue demorée qu'il avoit faite, 
aveucques le roi, en trespas de sa commission. 

Or parla-il au duc qui à Louvain estoit , et au 
long l'oït ; et lui dist tant seulement que voire- 
ment estoit-il venu par de chàpour appointieren 
l'honneur de Dieu les rumeurs et les différens qui 
estoient entre le roy et les princes deFrance,à cause 

cTaucuus traitiés et appointements faits entre ledit 
roy et eulx, et dont il estoit ung des principaux. 
Dont, et pour ce que le roy se douloit, d'un costé, 
ce disoit , et monseigneur Charles son frère et ly 
de l'aultre, eL.que chacun prétendoil avoir le bon 
droit pour ly , nostre Saint-Père l'avoit envoyé par 
dechà par devers le roy et ly , pour trouver bon 
moyen et bonne union partout , pour Taire chas- 
cun entendre et condescendre à raison en son tort 
et en son droit , comme princes de justice et d'é- 
quité , si bien contr'eux que pour eux. Et s'excu- 
soit alors de ce que silonguement avoit séjourné de- 
vers le roi en contraire de sa charge; mes il en mist 
le fardeau sur le roy qui ne le souffrit oncques par- 
tir de Jy jusqu'à celle lïeure. 

Si lui respondy le duc doucement, que bien feust- 
il venu , nonobstant sa longue demeure souppe- 
choneuse et dont il n'accontoit pas gramment. Mès 
à l'eure que telles paroles se misrent avant pour 
estre traitées et maniées et levées, qui estoient de 
tel et de si grand pois, il estoit temps malpropre 
à ce faire, veu l'appareil que le duc lui monstroil, 
lequel il véoit à l'oeil, comme d'aller en l'emprise 
de sa guerre. Si lui pria le duc qu'il se retraist de- 
vers son chancelier, messire Pierre deGoux, che- 
valier, pour lui ouvrir et déclaircrces matières pour 
y avoir avis dessus , et que à Louvain le voulsist at- 
tendre jusques au retour de sonadveuture. Laquelle 
chose le légat fit, el se porta très bien en toutes 
conduites tanl qu'il y esloit. 



Digitized by Google 



V 



DE GEORGES CHÀSTEIXA1N. 5f) 



CHAPITRE CCLXXXIV. 

Comment le cormes table retourna à Louvain vers le duc, et des confé- 
rences qu'ils eurent ensemble. 

i 

Or estoit revenu arrière la seconde fois, le 
conte de Sainct-Pol , et l'avoit le duc mené à Lou- 
vain, pour de là en avant soi mettre sur les champs ; 
et estoit orrible chose à veoir le monde qui estoit 
sur les champs tout en armes aveucques le charroy, 
qui estoit si grand qu'il ne se pooit comprendre à 
veue ; car , tant pour artillerie comme pour tentes 
et pavillons , et vivres et autres nécessités, et que 
c 'estoit en temps d'y ver , il y en avoit tant que 
mal seroit créable de les nombrer. Et dévoient 
bien Liégois avoir peur, ce sambleroit, de tel ap- 
procement sur eulx, s'ils eussent esté sages. Et 
croy bien que si avoient-ils ; mes ils ne savoient 
leur peur tourner à sens , et se Soient tousjours 
sur le roy à leur grand mal aventure. 

Or procuroit tousjours le conte de Sainct-Pol , 
connestable, devers le duc , pour avoir le seur es- 
tât dont j'ay parlé, pour ung an entier , et parmi 
lequel , s'il le pooit obtenir, le roy promettoit non 
soi ineller de la guerre des Liégois ; mès oncques 
le duc toutefois n'y voult entendre, ne ne se voult 
oncques changer de son propos par avant dit ; 
et se mellast le roy on non mellast, ce dist-il, ne le 

bailleroit jamais, sinon pour demy an , aveuc- 
ques les condicions encores qu'il y a voit mises ; 
et se monstra tout réconforté de ce qu'il en pooit 
avenir. Si scavoit-il bien toutefois que les gens du 
roy estoient puissans en Rethelois, sur les fron- 
tières de Liège , près assez pour les secourir , mes 
n'en faisoit estime. Quant doncques ce conte de 
Sainct-Pol vit que point ne pooit finer de ce qu'il 
quéroit durement, se trouva esbahi et en grant 
perplexité de savoir bien faire et lessier. Le duc 
aussy vit et entendit la presse qu'il lui faisoit ai- 
grement de la part du roy , pour le mener au 
consentement de demy-an, et sans lequel, s'il ne 
le consentoit , le roy , ce sambloit , se meileroit 
de la guerre , et par ainsi il aroit à faire à ung 
roy de France et à ceux de Liège , qui estoit dure 
chose et forte; et Lui sambloit, aveucques ce, que le 
conneslable , comme souverain officier du royaul- 
me, se devroit maintenir aussi en ceste guerre de 
la part du roy. 

Dont pour en estre à la paix de son cuer et 
pour savoir aussi au pis venir , se le roy se vouloit 
meller de ceste guerre, comment ce conte de 
Sainct-Pol, connestable, se vouldroit porter aussi, 
ou par devers ly ou contre ly , lui dist plainement : 
« Beau cousin , avisez bien devant vous : car quant 
» au secours que le roy peut faire aux Liégois , 
» je ne m'en donne soing , et suis aussi réconforté 
» ainsi que autrement. Mes je vous dis bien, et 
» vueil bien que vous sçaicliiez, que ce que vous 

» estes conneslable de France , vous Testes de moi 
» et par moi ; et quant vous en leistes le serment, 
» vous le feistes par tèle condicion , que vous ser- 
» virez le roy , contre tous et envers tous , ré- 
» serve la maison de Bourcro^rne. Or estes-vous 
» mon subject du plus bel de vostre vaillant, et 
» estes nez de mes pays. Si vous puis et dois se- 
» mondre , nonobstant quelque serment fait, de 
» moi servir en ceste guerre , devant tous ceulx 
» du monde ; et ne nie convient que dire le mot , 
>» auquel, si vous désobéissiez, je scay bien que 
» j'auroie à faire. Si que, pensez bien à vostre cas : 
» car se le roy se veut meller au fort de ma guerre, 
» si ne sera ce point à vostre preu. » 

A ces paroles , le conte de Sainct-Pol fut encore 
plus esbahi que devant, et se tint bien à entrepris 
que savoir que respondre : car \ comme connes- 
table de France , devoit peser le fait du roy , 
comme gardant son honneur; et comme subjcri 
et bienveillant de son naturel seigneur et souve- 
rain , devoit craindre aussi à mesprendre en sa 
foy et en sa léaulté, par folle gouverne. Véoit que 
Testât d'ung an , ne pooit obtenir par parole ne 
par prière, et considéroit aussi le grand mal qui 
pooit advenir , se le roy se melloit de cette guerre ; 
et printuue vertu decorrageen ly-meismes, disant : 
« Or, monseigneur, Dieu vous doint joie et bonne 
» aventure de vostre guerre , et aussi bonne que 
» je la désire ! et se le roy s'en melle , croyez qur 
» j'en seroie bien dolant , tant pour ly comme 

» pour vous ; car il en poroit ensievir ung grand 
» mal , qui jamès ne seroit réparé ; et s'il me veut 
» croire, il ne s'en niellera jamès, et vous en les- 

» sera convenir. Il me besoingne retourner de- 
» vers ly : car devers vous je ne puis riens faire, 
» Mès comme connestable de France et de mon 
» auctorité, soit bien faict, scit mal faict , ne scai 
» comment il en ira. Mès je m'avance de vous pro- 
» mettre et d'obligier le roy, en tant que de de- 
» main dix- neuf d'octobre , jusques à vingt- 
» deuxiesme jour cnsievant inclusivement, le roy 
» ne se mellera de ceste guerre, ne pour vous ne 
» pour aultre, comment que la chose puist aller 
» encore; et vous fiez et fondez sur ceci. Et moi 
» je m'en irai battant ferrant, et y ferai le mieulx 
» que je porrai ^ et le plus expédient ; et dedens le 
» douziesme jour infailliblement, vous arez les 
» nouvelles de moi tèles que je les arai trouvées , 
» et de là en avant vous vous porez fonder des- 
» sus , et scarez que vous arez à faire. » 



Digitized 



(i/,G 7 ) DE GEORGES CHASTELl.AIN. 63 



CHAPITRE CCLXXXV. 

Comment le duc Charles fièrement délibéra cuvahir les Liégeois par In 
responce qu'il donna au connestable. 

Le duc à ces paroles qui estoit en sa fierté , tout 
animé encontre Liégois, respondist et dist : « Ne 
» me chault que le roy en face. Puisque ainsi 
» veut , je suis du tout réconforté , et ne lesserai 
» jà ung pied à marcher avant, par peur que j'en • 
» aie ; mès à plus bel me venist qu'il me lessast 
» faire , et qu'il se déportast de porter les malvais 
» vilains contre moi, interdis et excommuniés de 
» nostre Sainct-Père le pape, par toute derraine 
»> sentence. Dont, et quant il s'en mellera, si est 
» Dieu là haut qui cognoit les cuers, et le tort 
» et le droit des causes ; et n'est pas dist pourtant 
» que la victoire en doibt estre sienne. Car, quant 
» à moi, je y clame avoir grant part, et me mettrai 
» en peine de l'avoir se je puis. Ce poise moi que 
» suis constraint de tant en faire et de m'en rnet- 
» tre en ce dangier. Si loueroie au roy pourtant 
» que , si non a cause nécessaire, il ne se donnast 
» affaire, et dont il se poroit bien passer, et plus - 
» à honneur sauf que aultrement. Au fort, son 
» plaisir soit fait; véez-moi ici. Et vous, beau 
» cousin , je ne vous vueii pas empeischier pour- - 
» tant de bien faire tous-jours et de vous traveiller 

» en ce qui peult estre le plus utile d'ung costé et 
» d'aultre. Toutefois, je ne vous requiers de riens, 
» et vous laisse en vostre faire et non faire, tout à 

» vostre franchise . » 

Atant print congié Je connestable de France 
partant de Louvain, et s'en r'allapensant et musant 
devers le roy son maistre, lequel il avoit obligié, et • 
de laquelle obligation toutefois, ly venu devers ly, 
il seclievit valeureusement. Et tant menaleroypar 
paroles et par remonstrances , durant ces douze 
jours promis^ que le roy accepta Testât de demy-an, 
et se déporta et céda entièrement de la guerre 
des Liégois et de leur deflcnse. et en lessa conve- 
nir le duc de Bourgoigne , qui tous-jours nient- 
moins marcha avant en pays, sur tous périls et 
aventures , combien que plus lui venoit à bel et à 
aise le déport que le roy en fit que aultrement ; 
et non pas sans cause, car à ceste seule cause, 
Fennemisté y feust creue si criminelle entre eulx 
deux, que jamès de leurs jours n'eust esté es- 
tainte. Si valoit mieulx non encheoir en occasion 
de si grand mal. Toutefois , tout le reconfort du 
duc si estoit que , se le roy se feust mellé réale- 
ment de la guerre des Liégois en son contraire, 
il avoit deux mille Anglès à Calais, venus tout 
prests pour les faire venir en Liège, et trente- 
mil francs là envoyez pour les payer en cas de 
besoing. Mes quant il se percheut que le roy se 
déporta de sou lez, ly aussi il se déporta du 
sien , et fit tenir les Anglès clos en leur marche, 

sans les mettre en œuvre ; et tant seulement des 
siens propres, dont il en avoit tant que merveil- 
les, il fist et parfist sa guerre , et mist tout à ruine, 
comme vous orez cy-après. 



CHAPITRE CCLXXXVI. 

Comment le roy de Castille, pour aulcuns soupsçons qu'il avoit eus de 
Loys, envoya vers le duc Charles, pour lui offrir entrée en France. 

Or à ce temps-cy, et pendant que Testât estoit 
ainsi variable et douteux , entre le roy Loys, roy 
de France, et le duc Charles de Bourgogne, pour 
ses Liégois , le roy de Castille qui , de long-temps 
jà , avoit eu à souffrir de son frère qui le vouloit 
expulser du royaulme, et dont en traite de temps, 
après longue division entre eulx, avoit esté faite 
une paix bien solemnelle , ce roy de Castille, com - 
pulsarrièredela malice de son frère, qui enfrain- 
gnist la paix et se mist sus à puissance d'armes 
contre ly 1 y fist assemblée aussi , et entra en ba- 
taille contre son frère 2 , lequel il vainquist y et 



i. Don Alphonse, frère de Henry l'Impuissant, pro- 
clamé roi par les Castillans révoltés qui avaient judiciaire- 
ment destitué Henry en Tan i465 , à cause du scandale de 
son affection pour Bertrand delaCueva, amant de sa femme, 
a. Le ai août 467. 1/archevêqne de Tolède oncle du 
Chrowiques. T. XTJll.—G,. Chastfxlaiw. ///. g 

vaincu fusl pris ; el le mist en prison , là où il le 
tint longuement; et comme alors ce roy de Cas- 
tille avoit durement contre cuer le roy Loys de 
France , pour grandes causes dont il lui donnoit 
coulpe , et savoit jà le différent qui estoit entre ly 
et le duc Charles , envoya devers ly , lui signifier 
et dire que de quelconque heure qu'il vouldroit 
emprendre la guerre contre le roy Loys, ly de 
son bout il entreroit dedens le royaulme , fort et 
puissant pour ly venir à secours , et le conforte- 
roit et assisteroit encontre tout le monde. Si sca- 
voit bien cecy le roy Loys , qui n 'avoit garde d'en 
rire , et le craignoit fort; et pourtant demanda à 
estre asseuré du costé dont toute l'esmeute po- 
roit tourner sur lui : c'estoit du lez de ce duc 
Charles, qui avoit Angleterre et Espagne, et Alle- 
magne et Normandie pour ly. 

I " ■ L 

CHAPITRE CCLXXXVII. 

De la guerre contre Liège. ' 

Or comme vous avez oy , que le roy Loys roy 
de France , par les intervalles qui estoient et qui 
échéoient tous les jours diverses, entre le duc 

, 

o 

marquis de Villena et le plus ardent des conjurés y fut 
dangereusement blessé. 

1. Le titre de ce chapitre manque. 

Charles et ly , il tint longuement en menace ledit 
duc , de porter et de conforter les Liégois contre 
ly , en cas qu'il leur moveroit 1 



CHAPITRE CCLXXXVIII. 

Comment monseigneur le duc Charles , nouveau duc , après la guerre 
( des Liégeois , fist son estai ordinaire à Brusselles , et des deman- 
des qu'il fist à ses pays, et comment il veult tenir sa Toison 
à Bruges. 

. Après donc la victoire des Liégeois^ que le du» 
Charles avoit obtenue si glorieusement , et que en 
tout il avoit pourvu de ce qui fàisoit besoing au 
pays, il retourna à Brusselles pour le Noël. Et là , 
pour ce qu'il avoit des autres grans affaires , après 
ceste guerre expédiée, ilvoult tourner son entente 
à y besoingner ; car il loist (convient) savoir qu'en- 
cores oneques , depuis qu'il estoit devenu duc , n'a- 
voit eu loisir d'entendre à riens, à peine de son 
privé estât, si non à tribulacion et turbacion de 
cuer, tant pour Gantois, pour Malinois et autres 
meschants affaires , comme pour Liégeois recom- 
menchans guerre contre ly , tout l'ung sur l'autre, 
aveucques les menaces et estranges termes dont 



i. H y a ici une assez grande lacune qui se retrouve 
aussi dans la table des matières; elle paraît être de cinq 
titres de chapitres, et douze pages où vingt-quatre colon- 
nes sont laissées en blanc dans le n° 834g. 

5. 

le roi usoit envers ly journellement , qui lui estoit 
de grand pois. Si avoit-il toutefois pays et natures 
de peuples à gouverner là où il y failloit bien en- 
tendre et tourner temps, pour tout y mettre en 
point, sans avoir empeschement forain, s'il eust 
peu ; mais nennil ; car il n'estoit point maistre de 
sa fortune. Aussi ne pooit-il estre maistre aussi de 
sa franchise, pour la tourner où iJ voudroit. Les cas 
impétueux et estranges le conseilloient à tourner 
ses yeux envers eulx pour abandonner les siens 
propres et privés par surséance en autre temps. Or 
avoit-il encore petitement pourveu en Testât de 
sa maison , sur quoi il avoit fort l'œil , ensemble 
et sur les offices de ses pays , dont beaucoup pen- 
doient encore en branle , mal assurés. Et comme 
il est notoire que la fortune de l'homme, selongce 
qu'elle se treuvc clère et glorieuse, Tomme aussi 
par coustume se grandit et magnifie en sa pensée, 
ce duc doncques voyant son glorieux commence- 
ment, aveucques entrée en sa seigneurie, proposa 
aussy à mettre sus ung hostel, dont il n'en y au- 
roit point de pareil en France ; car il se véoit avoir 
puissance et chevance assez pour, le parfurnir. 
N'y failloit riens que règle et ordre et entente à 
la besongne pour bien distribuer tout; dont ly, 
qui estoit homme et prince qui pooit de labeur 
beaucoup et qui vouloit cognoistre son cas , et com- 
bien il avoit de puissance de chevance , et combien 
tout pooit monter ne soi estendre , pooit ici pour 
tout bien conduire. Et de fait, print fraiu à dents, 

et veilla et estudia en ses finances , et en tout ce 
qu'il avoit de rentes et de demaine par ses divers 
pays, meismesel surtout ce qu'il pooit devoir parle 
trespas de son feu père etsur toutes les plaies, romp- 
lureselvendages deson demaine; n'y avoit riensque 
de tout il nepresistcongnoissance, et qu'il n'avisast 
aux troux et angles par quoi tout poroit estre es- 
touppé et sauvé; fît tout visiter, et mesmes vi- 
sita les trésors de son père et de ses grands-pères , 
et auxquels néantmoins oncques ne toucha par 
amendrisscment ; mès du sien et de ce qui jà lui 
estoit multiplié par acquest, de ce disposa-il sage- 
ment. Son extraordinaire, comme d'acquest sur 
Liège par amende et comme des aides de ses divers 
pays, tout cela il ordonna tourner en trésor pour ses 
futurs grans affaires; et tant seulement ce qui a- 
venir lui pooit de vrai demainé et de seigneurieux 
droit , ce il le contourna en la furnissance de sa 
maison en ordinaire despense , et en payement de 
gaiges et de pensions ; et là où le remanant en- 
core demeuroit assez grand. Et combien que main- 
tenant il sambloit estre quitte et tout à délivre de 
painepour avoir obtenu victoire des Liégeois, nient- 
moins s'y rebouta dedens arrière tout au profond, 
par sollicitude de son privé fait, pour le mettre tout 
ung; tellement que, considérée sa personne quelle 
elle estoit, et selon la hautesse et la grande infi- 
nie puissance de ly, et seiong son eagequi devoit 
estre libéral et joyeux et rouvelent, il se fistblas- 
mer et murmurer contre ly de tant de peine et de 

soing; et disoit l'on que à ung tel prince neséoit 
point à tant soy envelopper de labeurs domestiques. 

Toutefois il en fit comme sage et comme mieux ad- 
visé que non y entendre; car son noble père enavoit 
beaucoup laissé couler et souffert aller à perte, par 
estre trop bon. Si s'en parcheut bien le fils; et en- 
tendoit bien à mieux faire pour ly et de non s'en 
attendre comme son père en aultrui main. Dont , 
pour chose que Ton sceust dire, ne s'en voult dé- 
porter toutefois ; ains jour et nuit y veilloit et la- 
bouroit ; et tenoit en grand traveil non appris ses 
gens de finance , mesmes par trop curieuse labeur; 
et se séoit aveucques eulx contant et rabattant et 
calculant et ordonnant de fil en aiguille , jusques à 
avoir consommation du tout , tant de debte et tant 
de monte , tant de cler et tant de payé ; et la fit- 
il arrestet fondement; et sur cela édifia-il son estai. 
Et en vérité, quoique gens parlent souvent à peu 
de saveur et de sentemcnt sur autrui de ceci et de 
cela ; mès com grand que ung prince peut estre 
et comme puissant, si lui esse pluslos et honneur 
entendre et congnoistre son cas et en avoir la pra- 
tique devers ly acquise et par propre peine , que 
non le congnoistre ne entendre par presce et de 
s'en rapporter sur aultrui diligence ; veu et con- 
sidéré encore que la souveraine et la première fé- 
licité des rois et des royaulmes si est et si pend en 
savoir dépenser les deniers par règle et par mesure 
à l'advenant de la recette. Car quand en iceulx se 
trouve playe ou lourvoy, et que Testât est de plus 

grand portangeque lachevance, impossible est que 
inconvénient n'en ensiève et que mal pris nese quière 
pour satisfaire au mal conduit. Ainsi doncques ce 
duc Charles ne fesoit à blasmer en cestui endroit : 
mes à loer de voloir congnoistre son fait par peine 
et par labeur. Mès s'il le faisoit à intention d'ava- 
rice et par délectation en grans monceaux d'or , 
et comme aulcuns lui imputoient aussi, son los en 
estoit moindre ; car certes, sur tous vices je blâme, 
et à juste cause, en ung grand prince ^ et par 
spécial en son florissant eage , vile maudite ava- 
rice, qui est mère souveraine de tous grans maux, 
et qui oncques en cuer d'omme ne fut seule et 
sans avpir détestable compaignie , assez pour per- 
dre ung monde. 0 pensent bien grandement 
que c'est d'avarice, et mettent peine, je prie, à 
assapier quelles sont et peuvent estre les dépen- 
dences et les conséquences ! Certes , se bien les assa- 
veurent , et que cure leur soit autant de leur hon- 
neur et de leur amis comme de cestui maudit, et 
qui délecte le cuer et l'empoisonne, ils mettront 
frain toutesfois en leur convoitise et règle , espoir 
et mesure. Déà ! bien fait à prisier Tomme qui aime 
avoir pour faire devoir , et qui entend à son cas , et 
qui scet amesurer sa libéralité à la grandeur de 
son pooir, user de temps et de lieu et de tout 
ce qui fait à regarder en prince , garder et restrain- 
dre , tenir court et eslargir , et amer amas par 
provision contre les cstranges aventures; certes 
bien fait à loer icely. Mès y veillier par délectation 

désordonnée et par une amour idolatrice , comme 
pour une félicité extrême, c'est chose damnable 
et déturpable en prince, et plaie en publique salut, 
non jamaiss anable. 



CHAPITRE CCLXXXIX. 

Comment le duc Charles commença à faire son estât fort riche- 
ment et de grant admiracion. 

Pour venir doncques à son estât, etduquei il pour- 
vut à son retour de ceste guerre en Brusselles , il 
ouvra noblement et proprement en ensievant sa 
fortunequiestoithaulteetglorieuse,quienl'eage de 
trente-six ans se trouva en seigneurie paisible, ung 
des plus gransde la terre, et de plusrice peuple 
et de plus puissant pays , plein d'avoir et de subs- 
tance et de privée richesse , prince et duc sans com- 
pagnon, cler et resplendissant en victoire , et aveuc- 
ques gloire paternelle qui lui réverberoit en face ; 
si estoit-il jà famé, etdoubté, et magnifié par terre 
et par mer pour ses principes. Par quoi, comme 
j'ai dit en ensievant, sa fortune n'est merveille, se à 
l'advenant d'icelle il voloit essourdre et mettre 
sus ung estât en sa maison qui fut du mesmes à 
Tomme ; car après les faits et les exploits de la 
guerre dont on prend victoire , Testât domestique, 
c'est la première chose sur quoi on assied l'oeil, 
et qui plusest, de nécessité, ausside le bien conduire 

et de le mettre en règle. Dont comme la noblesse au- 
tour d'ung prince, c'est ce dont il se décore et dont 
ilse pare etgrandist, il mist sus cent chevaliers estre 
ordinairement de sa maison , barons , banères et 
chevaliers de toute bonne mise et sorte; il les di- 
visa par termes et par temps, comme ils dévoient 
servir; dix immobilement comme premiers cham- 
bellens toute l'entière année ; vingt par demi- 
année; trente par quatre mois de terme, et qua- 
rante par trois mois à trois mois, et desquels tou- 
jours la plupart se trou voient ordinairement à Tos- 
tel, les ungspar une manière, les autres par une 
autre. Ordonna aussi sur les quatre offices des gen- 
tilshommes, est assavoir quatre escuyers d'escuie- 
rie , eschansons, panneliers, escuyers tranchans, 
en chascun estât quarante gentilshommes, de trois 
mois à trois mois, pour servir; c'estoient huit 
vingts gentilshommes , sans multitude d'autres qui 
estoient et venoicnt depuis à estre retenus extraor- 
dinaires, et qui servoient mesmes les princes et les 
grands barons, desquels la maison prenoit autant 
parement souvent comme des propres retenus. 
Par quoi il convient dire que ce devoit bien estre 
une merveilleuse chose à voir tant et si grand mul- 
titude de chevaliers et d'escuyers en une maison, 
comme de cent chevaliers. Tel l'ois estoient tous en- 
semble, et huit vingt gentilshommes, sans les autres 
qui y estoient d'abondant, et qui n 'estoient point 
du nombre, aveueques encorre les princes et tous 
les plus grands qui estoient pensionnaires , comme 

messire Adolfc de Clèves , le seigneur d'Arguel , 
le seigneur de Chasteau-Guion , le seigneur de 
Fiennes, le seigneur de Roussy , fils au comte de 
Sainl-Pol, Le seigneur de Rcnty , le marquis de 
Rostelin , le mareschal de Bourgogne et autres. Si 
ne sou (lit point dire seulement la retenue, mais con- 
vient dire aussi la magnificence de leur estât et de 
leur service à table, qui cstoit le plus seigneurieux 
que jamès je veisse nulle part en court de roi ne 
de prince , le plus assovy et le mieux furni que 
jamès homme verra, je crois, pour ordinaire. Si 
avois-je vu à celle heure beaucoup de hautes et de 
glorieuses maisons ; mais jamès nulle pareille à 
cestui ordre qui estoit ordonné, ne par sales, ne 
par grandes tablées , mais par chambres toutes dis- 
tinctes et séparées Tune de l'autre , là où seule- 
ment n'avoit que une table pour Testât de dix , 
(eussent chevaliers ou escuyers, et lesquels dix, 
autant les moindres comme les plus grands, et 
toute d'une manière ou d'une qualité et quantité , 
et tout ainsi comme le prince , et d'autant de tels 
mets comme ly,et à tele jour teles viandes, furent 
servis et administrez si grandement , que le sou- 
haidier plus ou mieulx eust esté non pardonnable; 
car l'ordinaire valoit, ce vous dis bien , le festoy 
d'un grand homme. Chacune table de dix avoit un 
chief qui présidoit, et lequel , sitost que le disnei 
estoit fait , estoit tenu de venir soy présenter aveuc- 
ques la dizaine devant la table du duc, disnant et 
soupant; et furent les heures si compassées à point, 

que tous en tous les estats povoient avoir disné 
pour eulx venir présenter à la table de leur mais- 
tre, pour lui donner gloire. Aussi firent-ils, et n'y 
avoit tablée qui n'y vint en ordre et en règle ; et 
les regarda le maître volentiers, et y print grand 
délit; et luysembloit bien, puisqu'il estoit puissant 
et de volenté pour les tenir aises et tellement 
comme ly, il estoit bien raison que eulx aussi eus- 
sent volenté de mesmes, pour lui faire honneur et 
service qui lui peust plaire. Car à dire vray, et 
aussi ses faits le montrèrent, il amoit fort gloire et 
estre grandi ; et puisque l'on cognoist Tomme et 
ses meurs, il siet bien de l'ensievir et de lui com- 
plaire en ce qui est à ses frès ; et n'y a point de re- 
prise de se faire servir , et d'avoir volentiers em- 
près ly multitude de seigneurs et de noblesse , dont 
nul parement d'or et d'argent ne d'aultre richesse 
du monde, ne peult avoir approce. Mist ordre 
aussi et règle en Testât du conseil et en tout ce qui 
en dépend par compétent nombre et règle. Pa- 
reillement fist-il en sa chappelle et en Testât de ses 
archiers , et tout par condition comme de toute sa 
maison mettre en ordonnance ; c'estoit la fin où 
il prétendoit touchant cestui point. 

Digitized by Google 



7 6 



t 

CHROWIQUB 



li 468) 

j... wm 



CHAPITRE CCLXC. 

Comment le duc Charles , à l'incitation bVaulcuns qui le gouvernoient 
convoiteux d'amasser, le contournèrent en avarice. 

1 

Son estât doneques en cestui point dreschié , 
moult le faisoit noble à voir , et estoit une chose 
magnifique non veue pareille ; et tout le résidu 
eust esté dreschié ainsi ; ce que non mes ne pro- 
céda point de ly , mès de ses gens ; car comme 
l'aventure du temps le rendoit ainsi jà de long- 
temps , et paravant qu'il venist à seigneurie, et 
qu'il estoit souffreteux , beaucoup de gens avari- 
cieux et convoiteux extrêmement, et de diverses 
notes, s'estoient ombroiez entour de ly, sur l'es- 
poir du temps futur; et lesquelz , ly maintenant 
venu à terre, le saisirent à bras, et y obtindrent 
le gouvernement , l'ung en une manière, l'aultre 
en une aultre; et lesquels, comme eulx n'avoient 
aultrë Dieu que or et argent , pour se faire grans 
oultre mesure et devoir , furent exemple au mais- 
tre aussi de mettre là son estude , et d'amer amas 
d'or et d'argent, comme son idole, qui grant 
dommage lust. Car se gens de grand et noble cou- 
rage, vertueux et honorables, de grant lieu et 
d'eage loable , y l'eussent aussi bien escheus pour 
l'avoir en mains, ce eust esté chose admirable que 
de son faict , aveucques ce que maintenant il es- 

toit si grant encore , que point n'avoit de per. 
Et plaings sur toute chose du monde l'aventure 
de ceste avarice , s'elle lui peust estre imputée à 
vice. Mes de ceulx hardiement qui en furent 
cause, et qui en furent nourriture et exemple , je 
plaings la destrance ; car en la convoitise du 
maislre, peult avoir excuse et sauvacion honneste, 
comme à ung tel grand prince comme ly il y 
siet pooir avoir et désirer d'avoir thrésor et de 
grand amas , pour mains grans soudains affaires , 
là où le grand avoir sert. Mes en gens de commun 
estât et de commune vocation, qui veillent et la- 
beurent en choses démesurées et en oultrages in- 
tollérables, et dont plaie vient en la chose publique, 
en ceulx là ne peult avoir excuse ne coloracion, 
sinon que vice en court est souvent plus honoré 
et essaucié , et tient et possède plus tost lieu que 
vertu. Si ne peult prince avoir au mOi.de plus 
grand plaie ne plus pestilencieux venin emprès 
ly, que avoir entour de ly gens avaricieux, con- 
voiteux et flatteurs en auctorité. Car tous les maux 
du monde en ensievent , et les princes s'en dé- 
shonorent, et les affaires de la chose publique 
et des villes et des pays , s'en desfigurent et des- 
règlent. 

Moult y avoit de grandes et de belles vertus en 
ce jeusne prince , le duc Charles ; et entre aultres 
choses loables , parcevoit-on en lui haulte magni- 
ficence de cuer pour estre veu et regardé en sin- 
gulières choses. Tournoit toutes ses manières et 

ses meurs à sens une part du jour , et aveucques 
jeux et ris entremellés, se délitoit en beau parler, 

et en amonester ses nobles à vertu , comme ung 
orateur; et en cestui regart , plusieurs fois, s'est 
trouvé assis en ung haut-dots paré , et ses nobles 
devant lv , là où il leur fit diverses remonstrances 

gr 

seloncq les divers temps et causes. Et tousjours , 
comme prince et chief sur tous , fust richement 
et magnifiquement habitué sur tous. Donnoit à 
mesure assez , non en grant porcion , mes donnoit 
à beaucop d'ommes, et esloit assez d'amiable ré- 
paire ; mes fort vouloit estre servi de près. Au 
commenchement de son histoire, j'en ai assez 
largement parlé de ly et de son père touchant 
leurs vertus et leurs meurs. Si ne besongne point 
d'en parler arrière la seconde fois; si non que de- 
puis ce temps là , il ait prises aulcunes nouvelles 
meurs, il siet bien d'en faire mémoire , quant 
encorre elles ne seroient point de los ne de per- 
fection. Car aultrement sembleroit-il que je, en 
mon escripre , seroie ung menteur volun taire et 
ung flatteur , qui grandiroie ung homme par 
bourdes, et le feroie meilleur que homme et de 
plus haulte condicion , tout parfait, sans vice , qui 
poinct ne se treuve au monde. 

Si donc je m'avance à réciter aulcuns de ses 
vices , à tiltre de bien , tant mieulx fais-je à croire, 
quant je fait narracion de ses vertus , pour en 
donner vraie cognoissance. Si dis de ly , et le dis 
par pi té , que gens inutiles, <mi son premier règne, 

ont eu approce de ly , et parquoi sa personne en 
a esté moins clère. Car volen tiers on disl que le 
seigneur de telc et tele famille , qu'il a volen- 
tierset prend tel ou tel ploy ; et attirent les meurs 
de ses serviteurs , costumièrement , les meurs du 
maistre à leur usage. Quand donc les cuers des 
serviteurs sont vicieux et tout esloingniés de no- 
blesse , et ne visent qu'à rapine et à ordure , et à 
remplir leur sac sans peur et sans hide , et sans 
mesure et sans pité , com mal qu'il soit pris, cer- 
tes , c'est une doloreuse perte et domage , quand 
le cuer d'nng noble prince se décline là envers , 
constraint par tèle maisnie. 

CHAPITRE CCLXC1 

» 

Comment le duc Charles lenoit trois fois la semaine audience, où 
il lalloit que tous les nobles comparussent autour de ly. 

Encore en Brusselles, ce duc Charles se dé- 
termina à mettre sus et à maintenir roi le justice , 
tant en plainte et en procès de causes comme en 
punicion des mal vais, dont les pays estoient pleins. 
Etpource faire, cornmist un prévost des mariscaux, 
un périlleux varlet^ aussi de petite estoffe , mes 
tout propre pour faire ruyneux explois. Et pour 
le fait des partis qui avoient leurs causes pendans 
devant juges, chà et là , sans en traire fin, et pour 
recevoir toutes plaintes de povres gens en divers cas, 

il inist sus une audience, laquelle il tint trois fois 
la semaine , le lundi , le merquedi et le vendredi, 

après disner , là où tous les nobles de sa maison 
estoient assis devant ly en bancs, cbacun selon son 
ordre, sans y oser faillir, et ly en son haut-dots 
couvert de drap d'or, là où il rechevoit toutes 
requestes, lesquelles il fist lire devant ly , et puis 
il en ordonna dessus à son plésir. 

Là se tint deux,trois heures, seloncq lamultitude 
des requesles, souvent toutesfois à grant tanance 
des assis; mes souffrir en convenoit ; et en appa- 
rence extériore , ce sambloit estre une chose ma- 
gnifique et de grant los , comment qu'il en allast 
du fruit. Mes en mon temps, n'ay veu etoyque 
chose telle a esté faicte de prince ne de roy ne 
aultre , ne de tele apparence. Dont , et quant il 
alla par ville , de lieu à autre, et d'église en église, 
c'estoit merveilles de l'ordonnance et de la règle 
qui y estoit, et de la grant compaignie qu'il me- 
noit. N'y avoit si vieil chevalier ne si jeusne qui 
y eustosé faillir, ne que escuyer se feust osé trouver 
entre les chevaliers, fors que chacun en son ordre. 
Et à matin et à lever , ordonna tout le monde de 
l'attendre par distinctes chambres; dont nul n'o- 
soit transgresser , ne passer oultre , chascun selon 
la dignité de son estât , les escuyers en une leur 
chambre première , les chevaliers après en une 
autre chambre seconde , et les grans chambrelans 
les plus prochains qui entroient en sa chambre : 
r'étoient les trois gérarcies ; et avec tous ceux là, 

en grant multilu^ , vuida dehors pour aller à Ja 
messe. Dont, sitost que l'offrande estoitfaicte, toutes 
ces nobles gens pooient aller disner ; et trouvoient 
tout prest , chacun en son estât , pour retourner 
tout à temps devers ly ains qu'il fust levé de table : 
car ainsi le failloit faire, ou perdre ses gages d'ung 
jour. 

■ ■ ■ ■ 1 ■ ' " " ■ i ' m ■ ■ ■■■■ 1 ■■iii.Mii ■ i iimim^mm — 

• f. ' . 1 " 

CHAPITRE CCXCII. 

Comment Taucteur dist que, en la magnificence et grandeur où estoit 
le duc,ileust plus tost perdu la vie que le* pays qu'il teooit 
du royaulme. 

Se je doy doncques, et s'il me loisl(con vien t)vérité 
dire , en son temps et à celle heure encore que j'es- 
crivis cestui chapitre , qui estoit la seconde année 
de son règne , n'avoit prince en terre de telle ma- 
gnificence ne de tel appareil. Bien toutes-fois est 
et doit estre une maison de France trop plus 
grant chose que d'ung duc de Bourgoigne ; mais 1^ 
grandesse ne faict point tant comme la manière du 
faire , qui est practiquée et mise en sa forme par 
avis. Dont , et comme je dis que la magnificence 
estoit grande en aulcuns endroits , si estoit aussi 
sa fortune jusqu'à ce jour qui passoit , pour trois 
ou quatre ans, tous les roys chrestiens, par batailles 
et victoires obtenues , et par avoir donné peur et 
fréeur à toutes nacions voisines. Ait Dieu volu etfr 

souffert qu'il ne s'en soit de riqp enfiéry , et qu'il 
lui en ait rendu grasces à l'avenant de la gloire 
qu'il en a reçue ! Mes moult mal furent venus et 
vindrent en périlleux temps ensemble le roy 
Loys et luy, qui tous deux faisoient à craindre 
en leurs meurs , et malement tard concordables 
pour vivre paisibles ensemble. Tous deux estoienl 
princes de lais et de sens , et n'y avoit cely qui ne 
fust bien pour tourner son contraire par puissance, 
qui estoit matère souveraine aux Franchois de 
haine contre ly , pour ce qu'il estoit si fier et si 
puissant , et qu'à nul appétit il n'estoit à ployer , 
si non à son singulier bon et à son plaisir , qui 
estoit toutes-fois subject et de la maison de France, 
et estoit Angles et Franchois , ainsi qu'il lui plai- 
soit ; et obéissoit quant il vouloit , et quant ne vo- 
loit si demora-il ainsi. Tenoit une grant part 
du royaulme énonglée , et conquise par armes „ à 
ly transportée depuis par don du roy ; laquelle , 
qui l'eust volu ravoir , elle eust esté dangereuse 
à lui esrachier des mains ; et meismes ainsi le por- 
a-ilen ses paroles, qu'il eust plus tost perdu la vie 

ue les terres. 
Parquoy , quant je regardoie les matercs estre 
teles entre les deux personnes et de tel daugier 
tous deux , peu m'estoit autre espoir , sinon d'a- 
voir rumeurs et turbacions pendant leur vie , de 
quoy pourtant l'issue pend en Dieu , à nulluy co- 
gneue, lors quant le poinct vient. 

En cestes gloires doncques et victoires que ce 

duc Charles avoil obtenues et acquises en quatre 
ans, il resplendissent , comme j'ay dist, par toute 
la terre; et n'y avoit ne roy ne empereur, qui n'en 
fist un grand pois , ne nacion loingtaine , ne pays 
qui ne le doubtast et crainesit ( craignit ) par les 
expériences passées. Et par ce ai-je dist et narré, 
qu'il avoit voiu affecter la magnificence d'ung 
singulier estât, aveucques la clarté et magnificence 
de la fortune ; car avoit bien pourquoi l'entretenir 
et payer, et beaucop mieulx encore s'il eust volu. 



CHAPITRE CCXCIII. 

Comment il fist assembler les quatre membres de Flandres à Brus 
selles, leur demandant trois points pour lui accorder ayde. 

En Brusselles encore , et après ceste victoire de 
Liège , fist-il convenir les estats de Flandres et les 
quatre membres; ensemble y fit convenir aussi 
les trois estas de Brabant sur la matère des aydes 
sur tous ses pays, Et en effect, eux tous venus de- 
vant ly , leur fist remonstrer trois points par les- 
quels il avoit cause de leur faire grant demande , 
et tous les trois points il démonstroit raisonnables 
et droicturiers. Le premier si estoit que à son en- 
trée, il est ordinaire et de coustume à tous princes 
de demander ayde à leurs subjects. Le second 
point si estoit et ailéguoit, que ayde lui estoit deue, 
si comme à tous princes, à cause de son mariage, 

qui se devoit prochainement faire ; et le tiers si 
esloit el remonstroit comment, à cause de la 
guerre qu'il avoit maintenue encontre Liégeois 
pour la sauveté et salut de tous eulx et de tous 
ses pays, il lui estoit deu aussi en toute bonne rai- 
son une ayde, en récompense des granset innom- 
brables frès qu'il y avoit portés. Si que, toutes les 
trois causes mises ensemble , la demande pooit et 
devoit estre grande et nullement refusable ; car 
tous les points estoient ordinaires. Et monta la de- 
mande laite aux Flamands, douze cents mille escus 
à rien rabattre , et à payer en seize ans, et celle des 
Braibanchons , quatre cents mille lions sans riens 
rabattre, et à payer en seize ans aussi. Si n'y ot cely 
qui ne feust perplex durement et féru au front, 
d'oyr nommer ceste horrible somme de deniers à 
prendre sur le peuple; et ne véoient ni tour ni 
remède de y savoir bien respondre. Et j à -soit ce 
que de tout temps ancien les contes de Flandres 
ont eu de coustumc de venir faire leur demande 
en Gand sur la maison de la ville , maintenant tou- 
tefois le duc ne le fist point, car ne voloit aller 
à Gand depuis la périlleuse entrée qu'il y avoit 
faite. Et par ainsi, comme par un extraordinaire, 
il fit sa demande en Brusselles en lieu de Gand ; 
et les députés qui là estoient , ce lui sembloit bien , 
le porteroient et signitieroient bien en Gand pour et 
en son nom. Et finablement Gantois, comme chiefs 
du pays et pour ung rapaissement de leur prince 
courroucié sur eux, accordèrent la demande tout 

et oultre , et venist après ce qu'il peust du paie- 
ment; car ce ne fut oncques que quand Gand ac- 
corda aucunes aydes, que Bruges et toutes les au- 
autres villes forcément n'y allassent après et les 
ensievissent. Et tout ainsi firent ceux de Braibant 
jà-soit ce que ce ne fust pas sans long bargxung et 
à bien dur. Et alors, après avoir séjourné en Brus- 
selles jusques à l'entrée de quaresme , prist son che- 
min envers Hainaut,etfistson entrée à Mons par un 
dimenche, jour des brandons ; là où il feust solen- 
nellement recheu à grant joie et à grant révérence. 
Et esloicnt les trois estasdu pays en la \ il K * venus p.ir 
son mand, et en partie aussi en faveur de ly pour lui 
conjouir ; et là fit-il faire sa demande aussi aux trois 
estas de la somme de trois cent mille livres tournois 
en monnoie , qui montent à cent mille lions en 
or. Et combien que la somme montast à beaucoup, 
ce sembloit à auicuns, et qu'elle estoit dure à 
prendre sur le povre peuple , ce lui reuionstroit- 
on , et répliquèrent longuement lesdits trois estas 
par mainctes excuses et belles raisons , toutefois , 
par conclusion leur fust dit que s'en appaisassent 
et qu'ils s'en teussent à peu de refus , car force leur 
estoit et seroit de l'accorder et de non repintier 
riens. 

Dont , et comme il fit à Mons tout tel , lui venu 
à Valenciennes, demanda cent mille livres tournois 
sans riens en recopperet à payer en quinze ans ; ce 
que enuis firent toutefois à Valenciennes, mès enfin 
les accordèrent. C'estoit quatre cent mille livre* 

tournois sur le petit pays de Hainaut, qui tous dé- 
voient venir en coffre aveucques ces aydesde Flan- 
dres et de Braibant et de Valenciennes. Si s'en alla 
à Lille , visiter ses trésors et ses coffres , là où il fit 
aulcun petit séjour ; et à Pasques-flories s'en alla 
rendre à Bruges , ordonner et aviser sur le fait de 
ses nopces, qui approchoient au prochain mai fu- 
tur , et sur le fait aussi de la feste du Toyson-d'Or , 
qu'il devoit tenir audit Bruges, et pour laquelle on 
avoit semons et averti tous les chevaliers de l'ordre 
de comparoir là, ou envoyer procureur pour eux. 
Dont, entre les autres, y fut semons de comparoir 
en propre personne, le comte de Nevers, pour ré- 
pondre à aulcun cas qui touchoit à son honneur , 
et duquel , s'il se voioit purgier et purifier , lui fut 
dit qu'il comparusl personnellement, ou si non il 
seroit vaincu par contumace. Y furent semons aussi 
les deux seigneurs frères de Croy, et le seigneur 
de Lannoy , sur leur damp et péril , lesquels tou- 
tefois ne furent pas si laisches ne se faillis, que har- 
diement ils ne comparussent et se présentassent 
à leur jour ; et passèrent parmi le pays de Hainaut 
tout au travers , et se vindrent rendreà Bruges , 
eulx confians en Dieu et en toute aventure. 

CHAPITRE CCXCIV. 

Comment le duc Charles tint sa Toyson à Bruges, la première depuis la 
mort de son père en l'esglwc Nostre-Damc. 

Le huitiesme de mai, par un dimence, ce duc 
Charles tint en sa ville de Bruges, en l'église Nostre- 
Dame, la feste et solemnité, la première depuis la 
mort de son père, de son ordre du Toyson- 
d'Or ; et s'y trouvèrent ensemble , ly compris 
dedens eulx, quatorze, tant seulement, de che- 
valiers à ceste feste; dont, hormis six qui estoient 
allés de vie à trespas, depuis la derrain chapitre 
tenu à Saint-Omer, les autres tous envoyèrent ici 
leurs procureur, les uns pour leurs grandes affai- 
res et léales essoines, et les autres pour occasion de 
maladies et de vieillesse. Le duc de Clèves, pour 
ce temps icy, et le duc de Guéries», frères de l'or- 
dre, estoient en mortelle guerre ensemble. Dont, 
à cause de leur enemistez et pour ce qu'ils ne se 
vouloient entre-accorder ne se conjoindre , furent 
receus en leur procuration par procureur. Le roi 
Jehan d'Arragon , pour dignité de sa couronne et 
pour la grande distance du lieu aussi , et de son 
vieil eage , n'en fut pas requis aussi d'y comparoir 
sinon par procureur. Pareillement le duc d'Alen- 
chon fut excusé pour cause de sa vieilesseet de l'in- 
disposition de ce royaume , qui , en ce lemps alors , 
portoit et causoit divers dang;iers , entre le roy et 

la maison de Bourgogne ; dont à cestui d'Alenchon, 
il convint d'obtempérer par bon sens partout. Le 
comte d'Ostrevant estoit impotent de sous ses mem- 
bres, et ne se pooit tirer de lj fruit ne parement en 
telle assemblée, sinon par ostension du tableau de 
ses armes. Les deux frères de Croy et celj de Lan- 
noy, s'estoient présentés à Bruges, huit jours par- 
avant , par les lettres du duc pour ester en justice 
devant ceux de Tordre, là où eulx ovs et accusés de 
plusieurs cas de par le duc , partirent enfin désolez, 
ne justifiez ne condamnés ; m'es ne les voult le duc 
oneques rechevoir pour estre à sa feste, ne par 
procureur ne aultrement ; souffroit tant seulement 
que leurs tableaux présentassent leurs personnes 
absentes, et que Toyson-d'Or allast pour eux à 
l'offrande. 

Le comte de Nevers, quisoloit estre de l'ordre, 
icellui par aucunes lettres de semonce qui leur 
avoient esté envoyées de par le chapitre , de venir 
respondre à plusieurs grands et infamieux articles, 
avoit jà paravant renvoyé son collier, et ce, par un 
officier d'armes et ung clerc, assez irrévéramment. 

Dont , à cause de ce et de son péchié prouvé , son 
t ableau , à l' heu re queToy son-d'Or le devoit appeler 
à l'offrande , icellui, Toyson-d'Or le alla lever hors 
de son lieu, le rua à ses pieds, prist un autre ta- 
bleau noir ; là avoit esc ri pt dedens la récita- 
cion de son cas : comment il avoit esté semon 
authentiquement : comment il n'a voit volu compa- 
roir pour réspondrëj comment et en quoi il avoil 

abusé encontre son honneur et encontre la dignité 
de la foy chrestienne. Et lisoit icestui Toyson- 
d'Or, ceste escripture toute en hault, oyant tout le 
monde ; et tout tellement escript , mist ce tableau 
noir au lieu de Taultre, là où tout le monde après 
en pooit prendre coppie. 



CHAPITRE CCXCV. 

Lc^raibre des morts de chevaliers de Tordre, et comment à ceste feste 
i^v se trouvèrent ensemble les ambassades cy en bas nommées. 

Depuis la feste tenue à Sainct-Omer par le duc 
Philippe , furent morts des chevaliers de Tordre 
six, et desquels se fist ici le service. Le premier des 
morts fust le duc d'Orliens ; le second , l e seigneur 
de Villerval; le tiers, le seigneur de Roye, le 
quatriesme , le comte d'Ariane ; le cinquiesme 

1 ; et le derrain, le duc Philippe de Bour- 

goigne, celi qui premier institua Tordre. 

A ceste feste , qui riche estoit et solemnelle , se 
trouvèrent tous ensemble, et assis par ordre et par 
degré, les ambassades icy dénommées. 

Premièrement, et en front, un ambassadeur de 
nostre Sainct-Père > au plus haut bout. En après, 
de cemeisme reng, à la droicte main , un ambassa- 

deur du roy d'Angleterre ; tiercenieat l'évesque 
de Verdun et le seigneur de Malicorne ; et du duc 
de Normandie, messire Charles de France , aveuc- 

ques sa sieute , qui estoît grande et notable ; et 
quartement, l'ambassade du duc de Calabre, qui 
estoit notable aussi et de lionne estoffe. 

V la main sénestre, séoit en Iront ung cheva- 
lier de Valence, ambassadeur du roy Jean d'Ar- 
ragon ; et en après séoit l'ambassadeur du duc 
<le Bretaingne , moult noble aussi , et bien es- 
tofTée de grans gens , comme de l'abbé »...., ung 
vaillant clerc, et du président de Bretagne, aveucç^ 
ques un mont d'autres gens de grant estât et de 
grant monstre , et lesquels n'avoient jamès veu 
ceste leste tenir, ne les cérémonies d'icelle, mes 
moult la loèrent et en firent grant estime. 

Et furent tous festiés ce jour , après la messe 
dite, en la maison du duc, magnifiquement et en 
diverses chambres , chacune ambassade en lieu à 
part, et à privé; et tous, après le disner, lurent 
menés en la grant salle où séoit le duc à table 
aveucques ses frères en sou throne , et là où fu- 
rent monstrées divers haultes magnificences , et 
lesquelles ne besongne à mettre par escript , parce 
qu'elles se donnent à entendre à part elles , par 
esj)écial en cestui jeusne prince en qui avoit la fa- 
culté et le pooir d'en l'aire autant que le cueur 

lui en pooit dire. Car en christienté à celle heure , 
n 'avoit , ce croy-je , qui tant fust plein et dru de 
tous biens comme ly, par succession de son père. 

Se contretint toutefois en excès de boubans à 
ceste feste, et ne monstra pas ses rices trésors 
ne avoirs , que son père autrefois avoit monstres 
à festes samblables; car approchoit le jour de ses 
nopces , là où le desploy et le tout monstrer avoit 
lieu trop plus licitement que icy , combien que ce 
qui s'en monstroit estoit si grant , que ailleurs à 
peine en nul royaulme on ne trouvast si bien ne 
mieulx. • 

Longuement tindrent chapitre ces chevaliers de 
Tordre sur les colliers qui estoient à donner . et 
sur lesquels multitude de hauts et de vaillans 
chevaliers s'attendoient , et trop plus qu'il n'en be- 
soignoit : car n'en y avoit que seipt vacans : et en 
trouvoh>on bien, par bon juste conte, une cinquan- 
taine qui tous le valoient, et qui en estoient digues. 
Car à merveille y avoit alors de beaux personnages 
et de grans seigneurs et de bons chevaliers ; mes- 
sire Philippe de Savoie, frère à la reine de France, 
estoit l'ungdes esleus, et lequel, par mal content 
du roy Loys de France , du mortel dangier en 
quel l'avoil tenu longuement en prison , s'estoit 
entièrement rendu et adjoint à ce duc Charles , 
pour vivre et morir aveucques ly , et pour estre 
de sa maison. Si en fist le duc grant feste, et s'en 
tenoit à bien paré ; car estoit chevalier de grant 
vertu et de grant fait , et le seul de la maison de 

Savoie , digne de réputation. Le seigneur de Mon- 
tagu, et Toyson-d'Or aveucques ly, lui porta le 
collier , qui, haultement le recheut et à grant hon- 
neur. Pareillement en porta ledict seigneur de 
îMontagu, deux autres en Bourgoigne, à deux sei- 
gneurs, l'ung au seigneur de Couces, ung vail- 
lant noble chevalier , et de grant maison , et un 
aultre à messire Jehan de Damas, seigneur de 
Clessy , ung bel jeune chevalier bien adressié et 
«le bonne parade ; mes n'y avoit pas tant de mé- 
rite jà acquis pour si haut avenir , comme il y 
pooit avoir d'espoir sur le temps futur de bonne 
chevalerie : car jeusne estoit et n'a voit gaires veu 
encorres. Mes son personnage le fist avancier, 
aveucques faveur que le duc y avoit mise, et que 
l'apparence y estoit grant en l'omme , aveucques 
bon sens. Encores en restoit deux autres à donner : 
mes encore on les tint secrets ; et ne scavoie à qui 
à l'eure de cestui escrire ; parquoi je n'en parle 
plus avant, de peur que je ne faille, et qu'il ne 
loistf convient) soy fonder sur opinion non at- 
tainte. 

CHAPITRE CCXCVI. 

Comment Toyson-d'Or,viellart, par son instancefut déporté de son of- 
fice, auquel il avoit servi le duc par l'espasse de trente-six ans , et 
procura en son lieu estre ordonné son serviteur. 

A geste feste de Tordre tenue et faicle par le 
duc Charles, on 'fist grandes apprestances de jour 
en jour pour la feste des nopces de ce duc qui 
approuchoit ; et furent diverses mains et à grant 
multitude mises en œuvre à tous lez en diverses 
affaires et mestiers ; car l'appareil y estoit grant , 
et le propos du duc du meimes pour soi fort mon- 
strer à ces Angles. Or advint que le jour de la 
Penthecouste , le duc Charles avoit en propos de 
tenir pleine cour et royal estât , et de tenir table 
en sa rice magnifique sale qu'il avoit fait faire , 
aveucques tous ses barons et nobles hommes. Mes 
comme je vous ai dict que messire Jacques de 
Bourbon estoit allé de vie à trespas , le duc sy es- 
toit tellement altéré et devenu perplex, qu'à 
peine se osohvil asseurer de sa vie ; et n'y avoit 
nul, ne médecin ne aultre, qui lepeustoncques re- 
mettre en joie ne en paix de cuer , tant se donnoit 
peur et mérancolie. Toutefois n'avoit ne ne sentoit 
nullement mal , sinon ce qu'il s'en donnoit par 
pensée. Et par ainsi, la feste qu'il avoit proposée 
à tenir le sainct jour de Penthecouste, fust sursise, 

et tourna à nient ; et disna secrètement et à peu 
de maisnie ( suite ) en sa chambre. Or estoit ainsi 
que Toyson-d'Or 1 , qui avoit servi ledict ordre 
en Testât et office de roy de Tordre, par Tespasse 
de trente-six ans , et estoit jà devenu viel et de 
grand eage a , et par diverses grans labeurs et 
voyages qu'il avoit eus fort débilité et affaibli , 
aveucques ce encores qu'audict présent lieu de 
Bruges il estoit encheu en maladie ^ dont il morut 
enfin dedens six sepmaisnes après , cestui Toison- 
d'Or, uug petit resours de sadicte maladie, etespé- 
rant encore pooir vivre aucun temps, mais non pas 
vouloir porter cure ne soing en son estât accous- 
lumé, pourpensa et délibéra de soi honnorable- 
ment déporter de son estât avant sa mort , et de y 
constituer ung aultre, du gré du duc, en sa pleine 
vie ; et de fait y constitua, et se arresta sur ttag 
sien serviteur, lequel il avoit faict nommer Fusil 3 . 



i . Jean Lefebvre de Saint-Remy fut élu roi d'armes de la 
1 oison-d'or , dès l'institution de cet ordre en 1429 (voyez 
Mémoires de SaintRcmy,p. 257, t. 32,decette collection), 
il reçut alors le nom de Toison-d'Or, qu'il continua à 
porter. 

1. Il cessa de remplir les fonctions de roi d'armes, le 7 
mai i46H, et mourut la môme année, le jour du Saint-Sa- 
crement. 11 était âgé- de 67 ans lorsqu'il écrivit ses mémoi- 
res {Voy. t. 3«?,, p. «258 et suiv. ). 

3. Gilles (iohet, dit Fusil , nommé substitut de Jean de 
Saint-Remy. 

Et comme il avoit oy dire que le duc tenroit une 
cour t ouverte le jour de la Penthecouste , pensa 
là , e n pleine salle et en pleine congrégacion , 
prier au duc pour estre déporté de son estât , con- 
sidéré 'ses vieux jours et son impotence et par 
son gré et accord de le mestre en nouvelle main , 
lequel il avoit choisi digne à ce ; et ce laict, voul- 
droit et prieroit le duc , pour toutes récompenses 
et rétributions de ses labeurs , qu'il lui pleust le 
faire chevalier , considéré encores qu'il avoit terres 
et seigneuries nobles et de noble tennement , les- 
quelles il avoit acquises. 

Ordoncques, comme le duc ne tint point de 
feste , comme j'ay dict , et les causes pourquoy , 
cestui bon viellart cuidoit estre Frustré en son 
honorable propos; mes Tévesque de Tournay , 
chancelier de l'ordre , et plusieurs autres bons sei- 
gneurs, ses amis, en avertirent le duc, lequel 
volentiers, pour l'amour de son viel serviteur, et 
pour l'onorer et pour le déporter désormès de 
peine et de travail , se présenta en salle à l'yssue 
de sa messe ; et là , au bout d'ung banc t ledict 
Toyson-d'Or, vestu de sa robe d'escarlate, la co- 
ronne de roy d'armes en chief , se rua à genoux 
devant le duc ; et là l'évesque de Tournay, chan- 
celier de Tordre , prist la parole pour ly , et dist : 
« Mon très redoublé seigneur, véez-cy Toyson- 
» d'Or , roy d'armes de vostre très hault et très 
» noble ordre du Toyson-d'Or, que feu de très 
» noble et très excellente mémoire , monseigneur 

» vostre père , que Dieu absoille! édifia et mist sus, 
» et duquel en ensievant le noble et très hault em- 
» prendre dudil monseigneur vostre père , vous 
» estes eontinueur et parmainteneur ; si est cestui 
» Toyson-d'Or en Testât de son office auquel il a 
» servi monseigneur vostre père , par Tespasce de 
» trente-six ans , devenu viel et cassé , comme il 
» y pert; et ne peult mès porter peines ne tra- 
» vaux y tels qu'il doit et affiert audict estât que 
» longuement il a exercé. Si vous prie très hum- 
» blement que , de vostre grâce , vous plaise le 
» relever desdictes peines et travaux, et aultrui 
» commettre en cely office qui vous semblera 
» ydoine, combien, mon très redoubté seigneur, 
» que ce ly soit le plus grant regret , ce dict, et le 
» plus amer mot que jamais pora avoir , que de 
» renoncer audit noble estât et à vostre service, 
» trop plus digne que pour ly. Et s'il vous plest , 
» mon très redoubté seigneur , véez-ci Fusil , le- 
» quel il a nourry et eslevé , et a esté en plusieurs 
» lieux et voyages aveucques , et là où il a veu et 
» appris des affaires et secrets dont il pora ta ni 
» mieulx servir vostredist noble ordre ; s'il vous 
» plest promovoir à la dignité de Testât de roy 
» de Tordre , ly en son semblant et à son povre 
» ingéniement tousjours sur vostre noble correc- 
» tion, toutes-fois et pour le mieulx employer 
» ailleurs s'il vous plest , ly il le vous présente pour 
» en faire vostre très noble plaisir. » 

Et alors respondisl le duc : « Vraiment, il nous 

» plest très bien et le volons bien recevoir ; mes 
» nous desplest de vostre ancienneté , et de quoi 
» vous ne nous poez plus servir : niés toujours 
»> vous rechevons nous à nous. » 

Et alors Toyson-d'Or prist la coronnc de dessus 
son chief, et la résigna en la main du duc; et le 
duc, après l'avoir prise, l'assist sur le chief du nou- 
vel eslu, et fut baptisé Toyson-d'Or : et alors 
monseigneur de Tournay , soy ruant à genoux , 
requist au duc , disant : « Nostre très redoubté sei- 
» gneur, or vous prie humblement cestui vostre 
» ancien serviteur, qui a eu maints grans honneurs 
» au service de monseigneur vostre père , que Dieu 
» pardoint î et de vous, qu'il vous plaise pour toutes 
» ses labeurs passées, et pour lin de toutes rétri- 
» bucions, lui Taire cest honneur que de le faire 
» chevalier: car en cely tiltre, il désire à finer 
» ses jours ? » et le duc respondist : « Je le ferai 
» volentiers. » Lors lui fust bailliée l'espée, et le 
fist chevalier , et à tant fina le mystère du jour 
touchant cely poinct. 



Chroniques. T. XL11I. — Chastellaix. ///. 



4 



Digitized by Google 



<j8 CHRONIQUE ' (''.«8) 



CHAPITRE CCXCVIl. 

De la question et débat qui pendoic entre le roi Loys et son frère , 
aveucques ses alliés , pour la ducié de Normandie. 

Or duroient encore les trêves entre France et 
Angleterre , et pareillement entre le roy Loys , 
roy de France, et son frère, qui se nomma duc de 
Normaudie, et les ducs de Bourgogne et de Bre- 
tagne , pour la question qui est assez dite et dé- 
clarée :.est à savoir, pour Falliance et serment 
que avoient ensemble solempnellement fait , juré 
et scellé, compris plusieurs autres, quasi tous les 
princes du sang. Mès estoient ces trêves jà près du 
terme que de voit exspirer ; par quoi , a tous lez , 
ceux à qui le dangier de la guerre compétoit se 
pourvirent et garnirent, chacun à son plus fort et 
à son plus beau , et veilla chacun à son cresteau , 
comme pour ly. Le roy à son debout qui véoit et 
considéroit à qui il pooit avoir à faire , se la guerre 
alloit avant , se pourvit et se fortifia à tous sens ; 
mist tous ses engins en œuvre et tous ses enten- 
demens en employ, pour, en temps de besoing , 
se trouver à son desseure de ses adversaires. Sca- 
voit le duc Charles de Bourgogne, fier durement 
et de grand cuer ; et aveucques ce qu'il le sentoit 
fort et de grand pooir , si savoit-il que c'estoit le 
seul et le tout, sur quoi le duc de Normandie, 

son frère, et le duc de Bretagne, s'altendoient et 

reposoient ; et qu'en la fermeté de ly et de son as- 
sister , ils se raaintenoient roides en leur querelle ; 
par quoi, par peur de l'un et de l'autre, et par le 
dangier qui pendoit en entamer l'ung des debous , 
tint en suspens et surséoit sa cause en rongant son 
frein , comme au milieu des deux. Et encore, qui 
plus lui estoit de pois et de grief, c'estoit qu'il 
sentoit et véoità l'œil, ce qu'amender ne pooit ni y 
résister : c'estoit que ce duc de Bourgogne a voit 
pris l'alliance du royaulme d'Angleterre, par ma- 
riage à la seur du roy Edouard ; de quoi non tant 
Seulement , il ressoignoit la puissance dudict duc 
qu'elle en seroit plus creue et plus grande , mes 
en prédoutoit et prévéoitla ruine de son royaulme , 
àceste cause, pour le temps à venir, quand ce duc 
icy s'en vouldroit servir. Et par ainsi, et comme 
ly-mesmes et tout de soi s'estoit bouté en ce dan- 
ger, et mis en ce destroit par avoir mis et procuré 
la division meismes de tout son sang contre ly , 
maintenant, quand il s'en vist en tel meschief, 
et qu'il y cuida remédier par destroites voies, non 
merveilles s'il se trouva perplex en se cuidier 
conduire , là où il véoit la chose si difficile et de si 
grand dangier pour sa coronne. Et pour ce dist-on 
bien vulgairement , que nul n'a mal que aucune- 
ment il n'en soit cause; et est bien digne cely de 
venir à malaise, qui, de son aise et de sa bonne 
fortune, fait sa tanance. Qui est cely, ô Dieu , 
qui ayant une belle maison délictable , et en quoy 

nature se délicte et se complaisl, et par appétit 
désordonné après, et par tanance de telle dotil- 
ceur, va bouter le feu au milieu ? Qui est cely , 
ne ou est-il , qui doit plaindre cely homme , quand 
d'aventure, et en telle perplexité que de voir 
périr le sien, quant on le verroit tendre et lal><>- 
rer au remède pour la rescourre ? Certes, quand 
la plaie en tourneroit griève sur lui, et larmes et 
battisons des mains, a lous lez, le lenroient en 
angoisse, ne seroit à plaindre de nulluy, sinon 
d'autant que la chose publicque en peust estre 
blessiée en la dépendance d'ung tel sens perverti , 
et que est adonné à son propre mal pour le cuidier 
l'aire à aultrui. 



CHAPITRE CCXCVIII. 

Comment le roy Loys au double assembla rans archiers plus qu'il 
n'estoitcle coustumc, cl de son avis qu'il prist. 

Le roy doncques partout son royaulme, vueil- 
lant pourveoir encontre ses querellans , les princes 
dessusdits, et soi garnir de force et d'amis en- 
contre l'effort des autres, jà de longue main avoit 
praticqué en tous endroits tout l'effort qu'il pooit 
mettre sus, tant de nobles gens que de communes. 
El en effet , par tous les lieux de son royaulme là 
où on soloil lever francs archiers, il v assist de les 
lever au double nombre, plus que paravant. Si 

en trouva ung bien grand nombre, bien jusques 
à cinquante mille , bien embastonnés et bien en 
poincl, avecques ses deux mille lances ordinaires, 
sans les aultres qu'il pooit avoir par mandement 
de ban. 

Comme doncques le roy savoitet entendoitque 
son frère, monseigneur Charles, ne se voloit nul- 
lement départir de la ducié de Normandie qu'il 
ne l'eust et emportast pour son partage, et que 
r'estoit le droict poinct de la destraiute de ce dé- 
bat, à l'ung de non s'en vouloir passer et à l'aul- 
tre de non la voloir donner ne de s'en deffaire, le 
roy s'avisa , et sagement , de faire convenir les trois 
estas du royaulmeàTours; etpar toutes lesvillesde 
son royaulme, meismes en Tournay , manda venir 
nombre de députés en vers ly , de parlesdictes villes, 
pour avoir avis aveucques eux, et conseil en faire 
et en laissier sainement et deuemenl en cesle ma- 
tère. Si y furent envoyés et députés maint no- 
table preudomme, et maint haut et noble clerc ; 
et mesmes tout Testai de saincte église y estoil 
semons et évoqué > par adjonction aveucques les 
nobles, lesquels tous s'assemblèrent à Tours, là 
où estoit le roy qui les attendoit, et avoit aveuc- 
ques ly , son oncle, le roy Renier, roy de Sicile , le 
conte du Maine, le duc de Bourbon, le prince de 
Navarre, le conte du Perche, le conte d'Angou* 
lesme, le duc de Nemours ; et multitude de grans 
barons et de haulx hommes, auxquels et devant 
lesquels, an jour qui estoit ordonné eL signifié > 

le roy, en propre personne et de son propre sens , 
list une très belle et notable relacion touchant 
ceste difficulté pendant présentement. Et comme 
ly de soi ne se voloit justifier, ce sambloit, en sa 
propre querelle et cause , ne soi arroguer d'en 
savoir bien faire , de propre sens , au meilleur ex- 
pédient, protesta devant eux tous soi estre insuffi- 
sant ly de ly, et non ydone pour faire riens en 
ceste matère de propre teste , veu encore qu'elle 
touchoit au bien universel de tout le royaulme, et à 
sa perpétuité, et ly n'y avoit que son voyage ; dont, 
par en abuser , ne lui voloit ne ne devoit porter ce 
grief. Si en demanda l'avis et le conseil à eulx tous 
en publicque, et leur mist en mains et en leur dé- 
terminacion ceste perplexe et très estroite diffi- 
culté de Normandie ; savoir : se pour guerre et 
tribulacion fuir , et espargner effusion de sang 
chrestien, il loisoit ( convenoit) mieulx accorder 
et bailler ceste ducié de Normandie à son frère, et 
en faire dessevrement (séparation) de la couronne , 
ou, pour maintenir et continuer la coronne en son 
entier, comme de long viel temps, prendre l'aven- 
ture de la guerre , par la refuser aux demandans ; 
car quoique son frère, monseigneur Charles, la de- 
mandas* comme pour sienne , les deux ducs dé 
Bourgogne et de Bretagne le demandoient en 
confort de sa querelle ; par quoi, non tant seule- 
ment ceste guerre regarderoit son frère à part ly , 
mès les deux ducs, ses adjoints, les deux plu- 
gros membres de France. 

CHAPITRE CCXCIX. 

Commenl 1rs nobles et les estas de France, après avoir oy la relacion du 
rot, débattirent le» conséquences et dangers qui en pooient venir. 

Geste remonstrance ainsi laite par la bouce du 
roy requérant avis, tous les princes et seigneurs , 
j;i par avant informés de la nature du cas et con- 
clus , nient-moins en responce pesèrent moult 
ceste matère ; et considérans à tous les grans dan- 
giers qui y pendoient, misrent leurs contraires 
difficultés en balance de long jugement premier 
qu'entrer en l'estroit. Véoient la léauté que dé- 
voient au roy et à la chose publicque de ce royaul- 
me pour le premier liltre. Véoient à l'aultre lez 
Taffeclion et bon amour que porter dévoient à 
monseigneur Charles , frère iu roy, et apparant 
héritier de la couronne , et de qui ils dévoient 
vouloir l'avancement et pervencion à ses bonnes 
fins. Véoient en oultre , et pour le tiers poinct , 
la grande et forte adjonction qu'il avoit en confort 
de sa cause des ducs de Bourgogne et de Bretagne, 
et par lesquels, qui ne le contenteroit en ses de- 
mandes à son plein appétit , ils'efforceroit encontre 
le roy, son frère , de s'en mestre au desseure réale- 
inent et de faict. Et puis finablement , regar- 
doient se ceste séparacion de la ducié de Norman- 
die et de la coronne se faisoit, ce pooit tourner à 

grand grief et plaie à la royale majesté pour le 
temps à venir , et en contraire des anciens estatuts 
fais et gravement conclus pour l'universel salul 
de France , qui jamès ne se doivent rompre. Par- 
quoi, tout considéré et tout argué et pesé , et ve- 
nans à l'estroit de la vérité et de preudomie , sans 
faveur et sans haine, conclurent et respondirent 
tous ensemble que nulle riens sous le ciel , ne fa- 
veur ne affection fraternelle , ne ohlisracion de 
promesse, ne opportunité de donnison, ne de 
pourvision , ne peur ne menace de guerre , ne re- 
gard à nul temporel dangier qui sourdrene mou- 
voir se peut à ceste cause , le roy ne devoit ne ne 
devroit acquiescer ne condescendre en ceste sé- 
paracion de la ducié, ne en son transport en main 
d'oui me vivant que la sienne, ains devroit plus- 
tost mettre et sa propre personne et tout son 
toj a crime en la disposition occulte de la main de 
Dieu et de fortune, premier que le l'aire ne con- 
sentir, pour maintes grandes et évidentes causes 
qui là estoient déclairéesel produites, non repli- 
cables et redoutables. Dont, et pour tant mieux 
donner au roy courage et ferme adhésion à leur 
tel conseil et avis , lui certiffièrent tous d'une affec- 
tion et d'une bouce , que mesme eux tous ensem- 
ble, et distinctement chacun en son endroit , pour 
donner effect et vertu à ce que portoit leur avis . 
eulx ils s'exposeroientet le serviroient de corps , 
de puissance, et d'avoir, de leurs femmes, de leurs 
enlans, et ne l'abandonneroienl ne pour mort ne 

pour nul encombre de fortune ne de terrien dan- 
gier , quelque il peust estre. Si en fust le roy moult 
joyeux, et fort reconforté , comme raison le devoit 
bien ; car ce lui esloit une ferme seure polente , 
pour soi reposer dessus à celle heure. 



CHAPITRE CGC. 

Comment les esta» délibérèrent envoyer ambassade devers le duc 
Charles de Bour^o^ne pour le amollir. 

Nient-moins pour fuir encore les dangiers de la 
guerre le plus longuement que Ton pourroit , et 
pour mettre appaisement en ceste très difficile 
question qui esloit entre ces deux frères pour ce 
partage, fust avisé en cestui parlement et conclu , 
que mesmes les Irois estas de ce royaulme, à leurs 
communs frès, envoieroient notable et pesante am- 
bassade devers le duc de Bourgogne , comme prin- 
cipal porteur et conforteur de monseigneur Charles 
de France , et en qui plus pendoit le fort de ceste 
question ; et en leur nom lui seroit signifié le haull 
et notable devoir que le roy avoit signifié devant 
eulx par toutes manières de remonstrances et de sa- 
ges paroles que ung roy peut faire pour le bien et 
salut de son royaulme, mettant devers ly égale- 
ment son tort s'il y pooit estre comme son droit, 
et soi accusant non estre sage assez, pour deflinir 
d'ung si hault affaire comme cestui estoit , ne 

quelque bon droit qu'il y pooit avoir, sans s'en 
submectre en la consultacion du général corps 
de France ; lui seroit signifié aussi l'avis et le dé- 
cret de toute L'intégrité de ce royaulme , qui là 
avoit esté déclairé et prononcié en la présence du 
roy ; et promis et juré de le maintenir et de le 
bouter oultre, en confortant le roy en cestui en- 
droit, quand l'opportunité s'y trouveroit ; et que 
nullement le roy ne pouvoil décliner de sa roi- 
deur, en cestui refusé partage, ne eulx, ne pied de 
eulx y consentir ne y prester conseil, sans mes- 
prendre envers honneur et droiture. Dont pour- 
tant mieulx lui imprimer et l'aire sentir la pité de 
ce très agu et estroit affaire , et dont tout ce noble 
royaulme pendoil en péril d'ung grant mal, fust 
avisé de le faire approcier et persuader par toutes 
nobles remonstrances et avertences , comme pre- 
mier per et doyen des pers de France , le plus 
puissant membre de la couronne , et aveucques^ 
richesses et puissance sans nombre. Si estoit-il 
en jeusneeage, jugié et congneu abonder en sens, 
et en vertu sur tousaultres princes ; par quoi l'es- 
poir devoit estre en eux; et considéré aussi qu'il 
estoit du royal tronc, et que la couronne , par pos- 
sible , pooit tourner sur lui, que par pité du 
royaulme et de la royale dignité , il lesseroit ung 
peu doucement couler ceste alliance prinse aveuc- 
ques monseigneur Charles de ï^rance , et trouve- 
roit voie et manière de l'amollir et l'aire estre 
content de raison et desouflisant partage, tel que 

tluit à ung fils et frère du roy ; et par cestui moyen 
-et le roy et son royaulme, et eulx tous poroient 
estre affrancis des dangiers de la guerre et des 
ruines et tribulacions qui , à cause d'elle , se po- 
roient movoir et essourdre. Et furent eslus et dé- 
putés pour ce faire , l'évesque de Langres , 
inessire Guillaume Cosinot , et au I très bons per- 
sonnages, desquels et de leur relacion je ferai le 
conte de brief cy-après , quant ils seront arrivés à 
Bruges, et là où ils s'acquittèrent devant le duc 

de ce qu'ils avoient en charge. 

* 



CHAPITRE CCCI. 

Comment le connestable, après le relour dudit parlement, se vint tenir à 
Roliain et tics diverses upinions qu'on avoit alors dudlt connestuhlc. 

Après ce parlement fait et tenu à Tours, le 
conte de Sainct-Pol, connestable de France, au 
retour dudict parlement, se vint tenir en sa maison 
de Bohain , sur les marches de Picardie , et disoit- 
on communément, entre les aulcuns, que c'estoil 
pour venir aux nopees du duc de Bourgongne; 
car le temps qui estoit constitué pour la feste , ap- 
prochoit fort; et par ainsi, pour estre tant plus 
tost près, se vint tenir près du lieu. Autres di- 
soient que c'esloit pour pourveoir aux dangiers qui 
pooient escheoir sur la frontière, tant des Angles 
comme des gens d'armes du duc : car le temps 

estoit plein de t umeur et de ruine alors entre le 
roy et ly porte les alliances que avoit prinses avec- 
quesle roy Edouard d'Angleterre , ensemble avec- 
ques son frère monseigneur Charles et le duc de 
Bretagne. Et eroy bien que ceste raison esloit bien 
plus évidente que la première , sauf toutefois que 
ledit connétable, coin bon et iéal qu'il fust pour 
le roy et pour ses affaires , si voloit-il nientmoins 
différer la guerre toujours, et est re moyen de la 
surseoir entre eulx par toutes labeurs et diligences 
faisables et responsables ; car aimoit les deux par- 
tis et les honoroit, l'ung pour l'onneur et le grand 
estât qu'il y avoit, et qu'il y avoit son serment, 
l'aullre par nature qui l'accusoit de ce faire; car 
y avoit esté né, eslevé , nourri et parcreu, et y 
avoit tous ses en fans et tout le plus bel de son 
\ aillant, et dont il esloit homme et subject du 
duc, aveucques encore longue nourriture et privée 
amour qu'il eusl longuement, en servant le duc 
Charles, le duc Philippe, son père, encore vivant. 
Parquoi le soin et la cure lui dévoient bien estre 
grandes, en acquittant son honneur et devoir à 
tous lez, pour procurer le bien entre lous les 
deux, par le moyen duquel là guêtre peut tous- 
jours démorer suspendue et délayée : tàr sàge 
prince esloil , cl merveilleusement actif, et de 
grand labeur en difficiles affaires. 

CHAPITRE CCCII. 

< 

('crament le duc Charles estoit fort désirant de jangler (causer) avec le 
dit connestable après son retour de France pour apprendre de \y 
loutes nouvelles de par delà, et comment ledit connestable arriva 
à Bruges à grant pre'sumpcion. 

Le duc Charles , doncques, sachant ledict Con- 
nestable estre retourné de Tours , et séjournant jà 
près de ly à Bohain , non merveilles s'il désiroit 
bien à veoir ledict connestable , pour apprendre 
de ly toutes nouvelles de par-delà , et du roy et du 
royaulme, et de toutes les dispositions de paix et 
de guerre : car n'y avoit au monde homme en 
qui tant il mist foy et crédence , qu'en cestui con- 
nestable, ne aussi qui plus au vif lui en pust par- 
ler; carc'estoit le seul bras destre du roy, et le 
vrai coffre de son secré. Donc , com plus le roy y 
mettoit sa confiance, com plus aussi ledict connes- 
table se devoit sagement conduire au lez de parde- 
chà, afin que le royn'yprist malvaise note. Et en 
effect, ledict connestable de soy-mesmes n'eust 
jamès osé venir cà envers devers le duc , sinon 
du gré et ordonnance du roy , qui jà main testais 
le y avoit envoyé depuis qu'il l'avoit fait son con- 
nestable. Et savoit bien aussi que , honneur et 
serment sauf, le duc Charles de Bourgogne estoit 
oely du monde que ledit connestable amoit le plus 
pour les raisons dessusdicles. Mes nient-moins si ne 

lui voloit-il gréer l'allée devers ly, sinon pour 
les affaires en publicque bien des deux, et avoit 
raison . 

Or advint que, comme le duc Charles avoit fain 
et grant désir de veoir ledict connestable et de 
l'avoir en devises , au roy prist fain aussi de l'en- 
voyer à Bruges ; et le requéroient bien les affaires 
du temps qui alors estoit. Dont, com au roy et au 
duc prist ung désir tournant en ung homme, 
cestui, à la tierce main , se trouva en désir aussi 
d'avoir commission de venir à Bruges , pour cer- 
tains regars qu'il avoit en son couvert courage , et 
lesquels il désiroit à monstrer et faire cognoistre. 
Si fault savoir que ce conte de Sainct-Pol , connes- 
table de France , estoit ung très bel et exquis che- 
valier, fier durement et de hault corrage, et à 
l'ad venant du lieu dont il estoit ; il avoit les meurs 
tout de meismes comme ung grant homme , et 
fort désiroit gloire et exaltacion à fortune , et 
souverainement en la maison de France; pour 
cause qu'en la maison de Bourgogne il avoit 
porté longues repuises du duc Philippe, à la cause 
de ceux de Croy : parquoy , par l'espasce bien de 
vingt ans, et parce qu'il avoit grandes alliances 
en France , il avoit béé ( visé ) et entendu à estre 
connestable ; à quoi toutefois oncques n'avoit peu 
parvenir du temps du roy Charles. Or estoit ad- 
venu qu'au voyage de France, que cestui conte de 
Sainct-Pol fist aveucques cestui duc Charles à 
Montlhery, par le moyen dudict Charles, conte 

<le Charollois , il fust faict et crée eonnestable à 
Conflans ; et depuis monta encore si haut, que le 
roy , pour l'avoir entièrement devers ly et hors 
<le la maison de ce duc Charles, lui donna en 
mariage la seur de la reine , aveucques grande et 
baulle pourvision sur les deniers du royaulme. 
Or estoit-il et se trouvoit en 1 onneur et exalta- 
cion que longuement avoit désirés; et comme, en 
France il avoit quis sa gloire et sa promocion, ès 
pays et ès marclies aussi du duc, souverainementen 
Flandres et là entour , tendoit et désiroit à y mon- 
strer sa glorifiance; car savoit bien qu'il y avoit 
des envieux sur son honneur : parquoy tant plus 
il avoit affection de leur croistre leur envie. 

Si advint maintenant que, ainsi que le roy l'en- 
voya à Bruges, en ce mois de may l'an soixante- 
buict , et que le duc alors estoit en grande magni- 
ficence et en hault estât, la ville pleine de nobles 
gens et de divers ambassades de plusieurs régions , 
cestui conte de Sainct-Pol, eonnestable de France, 
vint et arriva à Bruges, entra par la porte de 
Saincte-Croix, vint fendant tout le travers de la 
ville et parmi le droict ventre du beau marchié , à 
six trompettes sonnans devant ly et tout leurs 
blasons; fist porter l'espée devant ly tout ainsi 
comme le prince du pays, et en multitude de che- 
valiers et de nobles gens, six pages darrière ly 
et à grand sieute; fist toutes retentir de son bruit , 
< i t bommes et femmes corrir par les carrefours 
pour en veoir l'affaire : car estoit cas de nouvel- 

leté, ce leur sambloit, le plus que janiès veissent. 
Si en sourdit grand murmure el estrange manière 
de parler , entre diverses gens , qui à dur le por- 
toient et qui le cognoissoient de fous et de lait, 
et le sa voient estre subject nuement et serviteur 
du prince du pays; parquoy tant plus se indignoienl 
contre ly à cause de ceste arrogance monstrée , 
et laquelle ne lui appartenoit , ce disoient. Tou- 
tes-Ibis, ledict connestable n'accoustant ne à pa- 
role ne à murmure, ne à bien pris ne à mal pris , 
tousjours fendant les rues en son arroy , vint des- 
cendre en son logis envers la porte du Dam , me- 
nant grant cbière et degois de sa fière entreprise 
non jamès monstrée par aultre. Et en effect jamès 
n'avoit esté veu aussi qu'homme y fist le sambla- 
ble. Si en furent en l'instant portées les nouvelles 
au duc, qui durement s'en esmerveilloit ; et de 
fait, de felle cuer tout animé , s'en indigna contre 
ly et le porta à très aigre. Et comme par avant 
il avoit fort désiré sa venue et de le veoir, main- 
tenant , quand il oyt conler cest orgueil et cesle 
arrogance mal assise, le contempna en son ayr, 
et tourna son cuer envers ly en toute froidesse. 
jurant Sainct-George qu'il lui remonstreroit son 
oultrage. Et combien que ledict connestable pen- 
soit à venir le lendemain devers le duc lui faire 
la révérence , toutefois le duc lui signifia et lui fist 
dire qu'il ne venist pas , car ne lui seroit pas bien 
venu. Et de faict le lessa sincq jours et sincq nuicts 
qu'oncques ne le voult veoir , ne que l'aultre aussi 

ne n'osa y venir ; car savoit le courroux que le duc 
avoit contre lui. Nientmoins, à ceux qui l'ai lèrent 

veoir, comme le seigneur de La Roce, le seigneur 
d'Aymeries, et au 1 très , il s'excusa et para gra- 
cieusement , et remonstra par points et par articles , 
que faire le pooit et devoit par tout le royaulme 
de France , meismes en la ville de Paris , le roy 
y estant dedens ; si le pooit-il faire et l'avoit 
faict; parquoy en Bruges, qui estoitdu royaume, 
il le pooit faire aussi, comme connestable def 1 rance; 
et n'estoit poinct cely honneur à ly comme conte 
de Sainct-Pol , mes comme souverain oflicicr de la 
couronne. lit ainsi, par belles remonstrances qui 
furent rapportées au duc par les uugs et par les 
aultres , le duc enfin se laissia ipprochier , et se 
mitiga, jà-soit ce qu'en leur convenir ensemble, 
le duc ne se pot oneques contenir qu'il n'en par- 
last fièrement audicl contestable. Et disoient aul- 
cuns qu'oneques il ne l'eust osé faire ne penser 
du temps de l'aultre duc, s'il e'ust vescu. Autres 
disoient que si eust, et qu'il PëllSl aussi bien peu 
de l'ung comme de l'aultre; mes il l'eust lessié 
par révérence de son bault glorieux nom et règne. 
Toutefois, fust qu'il le pust ou non , le peuple es- 
toit tellement esmeu en Bruges en ceslui cas de 
uouvelleté, que ce fust mille contre ung qu'il 
n'en advint des grands meschiels et des dangiers 
en sa personne , tant que le hardement n'estoil 
poinct en ly, que d'en partir en la manière coin nie 
il y csloil venu. Mes feingnj d'aller en pèlerinage 

à Herdenbourg , en privée simple maisnie ; et fist 
trousser trompettes et blasons en malles, et s'en 
alla à l'emblée. 



CHAPITRE CCCIII. 

Comment le doc Charles fist faire nne grande exécution d'un fil* bastard 
du seigneur de la Hameyde , et comment ses parents se vinrent ruer 
devant le duc pour miséricorde. 

v Ne me loist ( convient) couler maintenant sans 
faire record d'une exécution de justice que fist 
faire ce duc Charles en ce pendant qu'il séjour- 
noit à Bruges , surattendant laseur du roy Edouard 
d'Angleterre , sa femme à venir. Si est vrai que 
un jeusne fils , de l'eage environ de vingt-quatre 
ou vingt-six ans , nommé Hernoul , fils naturel 
de messire Hernoul de la Hameyde , seigneur de 
Condet, estoit détenu en prison* à Bruges ; et l'a- 
voit fait prendre le duc et mettre en la porterie 
en la main de son portier , par claim et à la re- 
queste de partie qui là l'estoit venu poursievir , 
pour ung leur frère que cestui jeusne fils avoit 
mis à mort assez piteusement , en Condet meismes , 
ville et seigneurie de son père, et de quoi, comme 
la pacificacion n'en avoit esté faicte , mès la cui- 
dant porter oultre par haulteur et par puissance 
de ses amis , n'avoit daignié à peine d'en réparer 
l'offense. Parquoi , les amis venus à Bruges devers ce 

nouveau duc, lequel, par renommée , sa voient estre 
prince de justice et de radresse , se vindrent ruer 
devant ses pieds , lui priant pour justice et pour 
réparacion du piteux grief commis en leur frère. 
Si leur jura le duc par Sainct-George ï que si fe- 
roit-il , et qu'il en feroit bonne punicion. Et pres- 
tement , comme ce jeusne fils ignoroit la plainte 
faite , et ses ennemis si près de ly , s'oy promenant 
et devisant emmy la court aveucques les aultres 
gentilhommes , fust appréhendé et mis en la po- 
terne , sous bonne et forte garde , estroitement re- 
commandé de la bouce du prince. Si en vint 
prestement la voix au seigneur de la Hameyde , 
son oncle , et à plusieurs aultres seigneurs , ses 
parens, qui làestoienten grand nombre , et les- 
quels pesans le fait , quel il avoit esté et non pa- 
cifié , pesèrent aussi le criminel dangier en quel 
esloit leur parent, par la cognoissance qu'ils 
avoient de la rigueur du prince. Si se boutèrent 
tous ensemble hastivement; et par conseil pris 
une partie de eux s'atourna envers la partie pour- 
sievant , et l'aultre , la plus principale et la plus 
pesante , se vint ruer devant les pieds du duc^ lu 
priant et suppliant qu'en recognoissance et retribu- 
cion du service que fait lui avoient en maint mortel 
dangier aultrefois, et en grandes missions et 
peines longuement continuées , il lui pleust à estre 
piteux et miséricordieux envers leur neveu , et de 
mitiguer sa roide justice envers ly, par recognois- 
sance aussi du service que le jeusne homme lui 

avoit faict à Montlhéry , là où il s'estoit vaillam- 
ment porté et monstre par jugement de beaucop 
de gens; parquoy se la grasce se pooit cstendre 
jusqu'à en avoir mémoire , la faute de son péchié 
et de sa boullante jeunesse en poroit estre tant 
plus aucunement supportée. Si fust la requeste 
belle et piteuse à ojr eniace de toutes nobles gens 
en pleine salle , là où le duc se rendist ententif à 
les bien entendre , et pour tant mieulx savoir res- 
pondre à poinct , car avoit la chose fort à cuer. 
Si respondist et dist : 



CHAPITRE CCCIV. 

■ 

Comment le duc Charles fist une moult belle response aux supplians , 
non obtempérant à leur requeste dudit prisonnier bastard. 

« Sire de la Hameyde, et vous les aultres , je 
» cognois bien les services que m'avez fait , et les 
» ay bien en mémoire ; mes ne me loist ( convient ) 
» pourtant de vous rétribuer de vos mérites en 
» cely cas , par chose qui n'est pas ne à moy ne 
» en moy ; mais vous doys rénumérer du mien et 
» de mon propre. Vous expétez la rédempcion de 
» vostre nepveu , et que je lui face grasces et véez 
» cy partie qui me requiert de justice , de leur 
» frère piteusement mis à mort et sans tiltre, 
» dont la grasce faire pend en eulx. Moi doncques, 
» d'aultrui franchise ne doy faire ma libéralité , 

» qui n'y ay riens. Se à poinct et à heure eussiez 
» eontenté partie et tant fait que la plainte n'en 
» fust venue jusqu'à moi , vous eussiez lors obtenu , 
» peult estre, sans moi, ee que maintenant je ne 
» vous puis donner sans eulx; car ne me loist 
» ( convient ) donner le sang de leur frère qui crie 
» sur moi. C'est à eulx d'en demander la ven- 
» geanee , et à moi de le vengier par obstinacion 
» de justice , que je ne puis ne ne veuil refuser. 
» Encore, quant partie seroit contente, et que l'of- 
» fense en est en mon sceu , si y ai-je intérest très 
» grand , et de quoy je ieroie conscience de le 
» couler. Mes contentez partie , et puis après on 
» s'avisera du surplus au plus expédient. » 

Ce fust tout que parens et amis porent traire 
pour celle heure du duc Charles, qui ne donnoit 
ne tolloit. Mes disoient aulcuns assistans secrète- 
ment , que en couvert lui avoient oy jurer Sainct- 
George, qu'il en mourroit long ou court. Aultres 
aussi les aulcuns se fondoient en espérance , disans 
que il peseroit fort , ce leur sambloit , la requeste 
dê toute la chevalerie de Haynau, à qui cestui 
cas compétoit, et resoigneroit à leur faire ce relus , 
mès se décevoient. 

CHAPITRE CCCV. 

Comment les parens dadit bastard appaisèrent le partie da mort , par 
leur avoir donné grans deniers , ce qui rien» ne leur proaffita quant 
à la délivrance dadit bastard. 

. 

Or firent tant parens et amis, par argent et 
parhonnestesréparacions, que partie fust contente ; 
et vint partie soy remonstrer devant le duc , et 
lui signifier et dire son contentement , et la haulte 
et belle satisfaction qui lui a voit esté faicte , priant 
à mains joinctes , que il lui pleust faire sa grasce 
et sa merchy en l'offenseur . comme le corrage 
des offensez est commué en pité envers ly , pour 
l'onneur de ly ; parquoy lui prièrent de samblable. 
Mes ce duc y respondist peu ; et ce peu qu'il en 
dist \ si estoit-il assez obscur , et pendoit en doute. 
Et n'en porent les amis ni la partie pacifiée , tirer 
aultre chose, fors seulement vivre en espérance 
non certaine. Et le détenu demeuroit tousjours 
en prison , qui , vivant en l'espérance de ses grans 
amis , ne cuida jamais morir , et fist bonne chière. 

CHAPITRE CCCVI. 

Comment le duc Charles, sur son portement d'aller à l'Escluse à privée 
compaignie, ordonna secrètement à rescoute te de Bruges, l'exécu- 
tion du dit bastard. 

Or advint qu'ensi que le temps couroit tousjours 
avant , et que , de jour en jour , on attendoit la 
descente de la seur du roy d'Angleterre à l'Es- 
cluse, le duc, ung jour, délibéra d'aller visiter et 
veoir le port , et les apprestances et les prépare- 
mens là ordonnés pour la réception d'icelle ; car 
la vieille ducesse , la mère au duc , y esloit aveuc- 
ques la fille du duc , mademoiselle de Bourgogne , 
noblement accompagniée. Si y voult aller le duc 
les visiter , et soi esbanoier ( réjouir ) en privée 
maisnie ( suite ) : car estoit tané de tant avoir esté à 
Bruges sa nschangier air. Sis'avisa le duc, touchant 
le secret qu'il avoit gardé en son corrage envers 
ce bastard prisonnier, et manda l'escoulète '*de 
Bruges venir devers ly , sans que nul sceusl pour- 
quoy ; et lui venu , lui dist : t Escoulèle , je vous 
» commande qu'an uicl(ce soir)par nuict, vous veniez 
» quérir en la porte de cyens, de ma maison, le 
» bastard de Condet , et le mettez en la prison de 



1. Sorte déjuge dans le pays Wallon, du mot Auscul- 
iator. 

» la ville ; et demain matin , à onze heures , sur 
» autant que me cloutez , faites le exécuter dehors 
» la ville, au lieu accoustumé, et à tels usages 
» qu'il siet à faire à ceux qui là meurent ; car 
» mon plesir est tel. — Monseigneur, ce dict 
» alors l'escoutète , vostre plesir et vostre com- 
» mandement me sont bien d'obéir, et , Dieu poui 
» moi, je n'en serai poinct en faulte. Mes ce m'est 
» dur que ung si beau jeusne gentilhomme et de 
» si hault lieu , n'a peu obtenir vostre miséri- 
» corde. — Vous oez que je vous dis, ce dist le 
» duc ; faites ce que je vous ordonne , et ne vous 
» chaille au remanant. » 

A tant le duc lessa l'escoutète , et part et s'en 
va tout droit au Dam , et do là à l'Esclusc ; et es- 
toit bien sincq heures de vespre, quant il se partit 
par ung vendredi , dont le sabmedi adjournant il 
avoit ordonné de faire morir ce bastart. 



CHAPITRE GGCVII. 

Comment rescoulctc prit à l'heure de mye-nuit ledit prisonnier hors de 
la porte , et le mut en la prison de ville. 

A dur regret et à anuy de cuer, l'escoutète de 
Bruges, celle mesme nuict , à douze heures, vint 
à la porte quérir le bastard , couchié en son lit , et • 
non en attente de si prochaine mort. Si l'en em- 
mena à la prison de la ville, et lui dist qu'il avi- 

sast et pensast à son ame, car le duc l'avoit jugié 
à mort , et n'y avoit nul remède. Si commença à 
plorer et à soi lamenter durement de sa triste 
fortune le bastard ; el n'eust jamèscuidié, en si 
josnes jours, et à telle parenté qu'il avoit, ve- 
nir à si dure fin, pour cas encore rémissible, el 
dont le roy et tous aultres princes baillent ré- 
mission tous les jours de samblables. Or en es- 
taient tous avertis soudainement , et meismes l'es- 
coutète qui quéroit l'eslongement de ceste mort , 
en avoit secrètement averti les amis , afin de venir 
encore à aulcun remède , qui poroit par aulcunes 
grandes voies. Si allèrent les parens devers la 
ducesse , la mère , prier pour son aide et pour son 
intercession envers le due, pour sauver ce jeusne 
fils. Et combien que l'escoulète avoit ordonnance 
expresse de le faire morir à onze heures du matin, 
encore sursist le temps et s'enhardit de le diffé- 
rer jusques à trois heures après midi, par espoir 
qu'en ce pendant , le duc poroit remitiguer sa ri- 
gueur, par l'intercession de sa mère el d'un 
évesque d'Angleterre qui s'y employa tout. 

Si avinl que messire Jacques de llercies , che- 
valier et diligent poursieveur de ceste matère, 
vint ferrant bastant à l'Escluse , trouva que le 
duc s'estoit ailé esbanoyer, celle niatlinée, sur le 
port, en petits botlequins, vaucrant et nageant ça 
et là , et ne se pooit trouver el atteindre par nul 
sens; parquoy le temps coula et monta tousjours à 
haulte none; et trouva sa peine perdue el sa dili- 

gence faite en vain : car avant que pooir venir à 
ly pour faire la prière de sa mère , jà estoit le temps 
venu jusques à l'eure qui estoit limitée pour sa 
mort , parquoy toute peine , ce savoit bien , estoit 
cassée et frustrée et de nulproufît. Dient aulcuns 
toutefois, que le duc commua son courage, à la 
supplicacion de sa mère , mes ce fust trop tard ; 
mes je n'afferme poinct qu'ensi en fust ; et s'il le 
fist, si le fist-il pour ung contentement dont il sa- 
voit bien que l'efFect n'en sievroit poinct. 



CHAPITRE CCCVIII. 

Comment le seigneur de la Hamcydc se partist de Bruges mal content , 
et comment on fist morir ce jour mcsmes le bas tard bien confusible- 
ment , à grant toutefois compassion de ceulx de la lojr. 

Le sabmedy matin doncques , le seigneur de la 
Hamey de voyant son nepveu en ce dangier, et 
qu'il convenoit qu'il morust de honteuse mort , et 
que, pour prière ne pour service fait , le duc n'avoit 
oncques voulu rien faire pour ly , se indigna en 
cuer encontre soi-meismes , et montant à cheval 
s'en va grand tire vers son pays , troussa et em- 
porta bagues et malles , et fist esracier ses armes 
qui mises estoient devant son logis, tout argué en 
sa confusion : car pour nul or n'eust volu estre en 
la ville , là où son sang si prouchain eust esté 
mené , voyant ses yeux , à fin si triste ,* et y estoit la 

raison bonne et juste. Et ne s'en doit esmaier nul , si 
le cuer lui estoit gros : car estoit très noble et grand 
homme et de hault estât. Or vindrent deux heures 
après midy, et le bastard bien ordonné et confessé , 
et que Ton véoit jà qu'il n'y avoit plus de remède 
ne d'attente, fust mis sur ung chariot , lié et attaché 
de cordes ung peu , aussi honncstement vcstu que 
pour aller à nopces , bel de visaige plus que aultre, 
et à si beaux crins blonds qu'on nepooit plus beaux, 
de toute forme et de taille le mieulx pris qui fust 
entre mille hommes ; et plorant amèrement, plus 
de sa confusion que de sa mort, fust mené tout 
le long de la ville, pour venir à la justice, là où 
grand monde sievoit pour la compassion du cas 
non jamès veu tel. Entr'aultres y avoit multitude 
de povres folles femmes qui le sievoient , et qui 
crioient et ploroient piteusement sur ly, et le de- 
mandoient avoir en mariage , qui toutes-fois leur 
fust escondit : car n'eust-on osé , par peur du 
prince , j à -soit-ce que on eust bien volu avoir fa- 
culté de le povoir faire ; car n'y avoit cely de la 
loy qui meismes ne plorast de la pité du cas. Venu 
maintenant doncquesau lieu là où estoit son cimi- 
tère, là fust mist jus, mis en son pourpoinct de 
soie , reconforté et assisté très curieusement de 
confesseurs , auxquels il certifioit avoir pleine 
vraie foy et parfaite espérance en Dieu et en la 
Vierge Marie, disant meismes que celle honteuse 
et confuse mort que Dieu lui envoyoit en si jeusnt ts 
llorissans jours , lui donnoit vrai espoir que Dieu 

le prendroit en sa merci ; disant encore , mes que 
l'aine pust aller bien , ne lui chailloit de la cha- 

rongne qu'elle devenist. Et prenant une astuce en 
ly, sur le poinot de son derrain , prist congié à 
tout le monde, et les yeulx bendez se mist à ge- 
noulx, dont prestement fust mort : mès ce que je 
plus plains , c'estoit que le corps en deux pièches 
on le mist sur une roue entre les meurdriers les 
plus forfais du monde ; et l'avoit ordonné le duc 
de le faire ainsi. Mès dedens trois jours après , le 
duc permist , à l'intercession des amis , qu'il fust 
mis en saincte terre ; et fust ensevely révéramment 
en la chappelle des Ménestriers à Bruges , et lui 
tist-on ung bel service. 

■ 

i 

• • f 

CHAPITRE CCCIX. 

Comment le duc Charles avoit aucun secret regard et considération en 

la mort dudit bastard. 

La cause maintenant pour quoi j'ai fait ce conte 
de ce bastart et de la rigueur maintenue envers ly 
si roidement^ n'est pas principalement pour la 
compétence du bastard , mès pour la cause des 
considérations que j'y ay, et que le duc meismes 
avoir y pooit, diversement causée ; et tout premier 
je regarde , comme parlant pour ly , comment il 
estoit en cestc ville de Bruges, là où toutes na- 
cions du monde sont , et meismes maintenant es- 



Digitized by Google 



(,468) DE GEORGES CH A STELLA IN. 125 

toit pleine de toute la noblesse du pays , à cause du 
grand assamblement qui estoit là sur rapproche- 
ment de ses nopees ; par quoi , quand l'aventure se 
rendoit ainsi, que ce noble homme ici estoit pris 
pour mes-fait, et que justice l'osoit faire à partie re- 
quérant , ly qui dcsiroit à porter grasce de roide 
justicier et de prince cremu , en face de toutes na- 
cions et de toute sa noblesse voult monstrer sa 
rigueur à l'exemple de son corrage, pour donner 
peur au monde, vueillant monstrer que par plus 
forte raison moins donroit d'espargne à ungs et 
aultres de bas lieu , quand au bien noble sang de 
son pays , il refusoit miséricorde en maléfice. 
Dontly, qui estoit prince de corrage, et estoit nou- 
vellement venu à seigneurie, et voloit justice 
maintenir et mettre sus , et estre cremu et doubté , 
et donner exemple du ploy de son régner, voult 
entamer et encommencier en ce noble fils , pour 
miroir au futur; jà-soit-ce, que aulcuns disoient 
que se l'on n'eust secrètement bouté à la charet te 
du bastard pour l'oraicide tant seulement dont il 
estoit plainte , ne fust pas mort , mes il y avoit , ou 
aultres langues, ou aultres mystères estranges qui 
l'avanchoient 1 . 



i. Il y a ici dans le manuscrit une lacune de quinze 
colonnes. 

CHAPITRE CCCX. 

r 

»- 

i 

Comment tous les princes du realmc se trouvèrent perplex en la 
manière du faire et du vivre alors autour du roi. 

t 

* 

Pour ceci et bien a voit deux ans par avant , 
qu'autour du roy et meismes au royaulme n'y 
avoit prince qui ne se trouvast tout entrepris et 
perplex en la manière du faire et du vivre alors , 
tant pour la difficulté des matères et des person- 
nages qui alors régnoient, comme des dangereuses 
soupechons et manières du roy , dont chacun crai- 
gnoit le péril. Le connestable de France, conte 
de Sainct-Pol, à tout quant qu'il avoit de sens, y 
avoit assez à faire à soi bien conduire, qui pendoit 
en balance entre les deux; pareillement, le roy 
de Cécile qui , oncle aux deux frères , favorisoit 
naturellement à tous les deux ; et non moins le 
conte du Maine , son frère , messire Charles d'An- 
jou. Le duc de Bourbon , qui estoit le préféré du 
throne pour gouvernement , et estoit nepveu et 
cousin-germain de la maison de Bourgogne , à 
cely devoit bien estre non moins soing aussi de 
charicr droict, tant pour son honneur envers le 
roy , là où gisoit son bien et son estât , comme par 
obligacion de nature qui le pooit et le devoit traire 
vers le lez de son prochain sang. Aveucques ce , 
et qui est le plus du tout , ce avoit esté cely et ung 

des principaux qui avoit faict l'esmcute au com- 
menchement du malvais bien publicque , dont 
toute cette division a esté née. Estre revenu donc- 
ques en grasce et en haulte crédence aveucques le 
roy, lui servoit et duisoit bien de la garder; et 
avoir esté aussi de l'alliance et de la commune 
conjurison quasi moveur, scelleur et prometteur 
infrustrable, lui estoit bien cause aussi, et devoil 
estre, de non trop ployer au préjudice de ses 
associés en cause. Le conte de Nevers , le plus oyanl 
en cause de tous, pour son honneur dont se véoit 
destitué par la Toyson-d'Or qui lui avoit esté 
tollue nouvellement à Bruges , secondement pour 
ce que s'estoit mes-faict envers la maison de son 
nom et de sa gloire , où avoit esté eslevé et nourri , 
etqu'àceste cause on l'avoit despouillé de grandes 
terres et seigneuries longuement possessées , et 
avoit acquis son hayneux , le duc Charles y et le 
roy gaires tenant conte de ly , pour ce qu'en sens 
et vertu le voyoit amendri, et que meismes les 
grans hommes le fuyoient et le notoient en son 
fourvoy, cestuy povre chevallier, povre conte, 
grand de production toutefois de père et de mère, 
de la maison de France , et en pareil degré aveuc- 
ques le duc Charles, et ayant eu grand bruit et 
grand gloire en ce roy au l me du temps du duc 
Philippe , son oncle , prince de la chevalerie toute 
de cabas, et le ducteur des batailles et des grans 
osts où oneques ne porta foule, quant maintenant 
se veil, et qu'à ung lez et à l'aultre, se trouva 



128 * CHRONIQUE (»468) 

comme nul réputé, n'avoit hardement de conforter 
le roy de peu de poursieute , ne affection de soi 

traire vers son prochain , par souvenance de sa 
honte. Certes, bien devoit avoir le cuer estrainl 
d'angoisse et de dur anuy en cestui temps , qui, 
aux plus sages et aux plus vertueux, estoit estrange 
et sauvaige. Et combien que le duc d'Àlenchon 
vivoit encore , et qu'il estoit tenu au roy qui l'a- 
voit délivré de prison et restitué en sa seigneurie , 
si estoit-il de Tamisté à la maison de Bourgogne , 
par précédent déserte ; et doloit durement la dis- 
corde des parties , comme raison le donnoit. Mes 
jà estoit devenu viel et cassé ; et a voit son fils le 
comte du Perce emprès le roy , en qui il s'atten- 
doit, et du faire et du lessieren ceste division, et 
d'y bouler main telle ou telle ; car les armes dé- 
sormès ne lui estoient pas si séans pour l'ung costé 
ne pourl'aultre, comme plié le pooit traire natu- 
rellement à voir ce royaulme en discorde , et dont 
il avoit veu tant de divers fins longuement , en dé- 
solacion de tout le monde. 

CHAPITRE CCCXI. 

Gomment le duc de Calabre, après le trc ; pas de D. Pierre de Coytnbre , 
fut eslcu par le» Catellan» roi d'Arragon. 

■ 

Le duc de Calabre, qui estoit sage prince et sie- 
voit les trains de son père le roy de Cécile , icely 
aussi avoit esté et estoit delà conjurison des princes 
ensamble dès la première esmeute , et avoit esté à 
Conflans confortant et conseillant monseigneur 
Charles, jà devenu duc, et grandement de l'amistié 
et dilection d'iceluy, par amour et service monstre, 
et estoit et avoit esté un des principaux de la ligue, 
obligié par promesse et par sceau. Mès mainte- 
nant recouvert, et réacquis de la part du roy , par 
alliance de mariage qui se fist de la fille du roy , 
née à Gcneppes , en Braibant, et de son fils, le 
marquis du Pont, icely duc de Calabre, neutriant 
entre la faveur de cà et de là , et pesant durement 
le péril de la guerre qui se préparoit, mettoit plus 
peur aussi en la ruine des deux parties par com- 
plaintes , que samblant de condescendre ennemy 
à qui que ce feust, cuidant 'mieux faire. Mès si bien 
lui en prist, que tant avoit cause alors d'entendre 
ly-meismes à ses propres affaires , que de ceulx 
d aultrui se pooit tant mieulx excuser et soi dis- 
simuler. Car les Catelans 1 , par le trespas de Dom 

; — 

i. Georges Chastellain confond ici les Catalans avec les 
CiiROïtiQiiFs. T. XLIII. — G. Chastellair II F. Q 

Piètre de Coïmbre , l'avoient prestement esleu leur 
seigneur et leur futur roy d'Arragon , en grand 

préjudice du fils du conte de Foix, qui s'atten- 
doit à la coronne de Navarre , parce qu'il estoit 
fils de la seur du roy Jean d'Arragon et de Na- 
varre , que ledit Dom Pierre voloit impugner par 
hoirie ; et jà , par l'ayde des Catelans qui rebel- 
loient et héoient ledict roy , estoit en possession 
d'une gi ande part du royaulme et de la seigneurie 
de Catheloingne ; et fust parvenu jusqu'au par- 
faire , se ne fust la mort qui le vint prendre , jeusne 
homme et en son premier vol, comme tous ses aul- 
tres frères , qui tous estoient morts en grand juge- 
ment du monde de pooir devenir haulx hommes 

et de grant faict. 

Comme doncques Catelans cecy vissent et con- 
sidérassent, que de ce viel roy, le roy d'Arragon, 
naistroit guerre et tribulacion, après son trespas, 
entre divers prétendans à la couronne d'Arragon 
et de Catelongne , et qu'ils véoient et savoient ce 
duc de Calabre , estre prince de vertu , prince de 
la sommité des fleurs-de-lys, grand, sage, moult 
expert et bien esprouvé en grans fais, et futur roy 
de Cécile , et d'aultres royaulmes et seigneuries, 
s'avisèrent de l'attraire et de l'avoir vers eulx; lui 
donnèrent et monstrèrent tiltre de droict en la 



Castillans. Il ne s'agit pas de la couronne d'Arragon mais 
de la couronne de Castille et de Léon. 

vraye succession, et lui promettant service et as- 
sislence , l'affectèrent et postulèrent en seigneur; 
parquoy ly il s'accorda et se paroffril à leur de- 
mande , à juste cause. Et par ainsi doncques, 
ce duc de Calabre , combien que le faict de ce 
royaulme lui compétoit et touchoit en général 
comme aulx aultres en cestuy présent temps, son 
propre privé fait toutefois, et encore si grant et de 
tel pois qu'il estoit , le pooit bien excuser aussi , 
et lui donner grasce et lieu d'entendre à sa néces- 
sité particulière. 

Et en toute telle cause, comme je samble vo- 
loir excuser cestuy duc de Calabre , par neutrier 
en ceste division , tout en pareil puis-je et dois 
faire du conte de Fois, qui avoit la menace des 
Cattelans en barbe, pour desfaire son fils, et lequel 
oncle avoit assez à veiller à son propre creteau, 
sans soi mesler des divisions des aultres, et dont 
il ne véoit nul remède. Pareillement , le duc de 
Nemours, conte de La Marche, qui estoit de la 
privée conjurison , et avoit esté à Conflans , plain- 
tif aveucques les aultres, et fort adjoinct aveucques 
le comte de Charollois , icely fortrait maintenant 
de celle affection de Bourgogne, par le roy qui 
l'avoit regaigné sagement , dissimula tousjours en 
ceste murmure; et sans déclarer ne trop hayne 
ne trop faveur nullement , contenta à mieulx 
que pooit les deulx parties. Si n'estoit-ce pas sans 
peur pourtant , et sans grand sens en si dangereux 
affaire : carie roy, par semblant, se deflîoit alors 

9- 

de tout le monde, et n'y avoit nulle riens alors 
plus périlleuse de ly pour donner mort ou ruiné. 



CHAPITRE CCCXII. 

Comment le comte cTErminac , pour refus que lui fist le duc lui donner 
sa niepee, se retourna contre la maison de Bourgogne. 

Le conte d'Erminac aussi, qui avoit esté de la 
ligue des aultres, et avoit esté à Conflans le plus 
de tous mal appointable, icely estoit jà tout re- 
tourné et changié de eorrage, par argu et par 
indignacion contre la maison de Bourgogne , pour 
cause que le duc Philippe, jà trespassé, lui avoit 
refusé sa niepee , damoiselle Jehenne de Bourbon, 
belle-seur au conte de Charolloisj et lequel, en 
pareil cas, en fist refus aussi , nonobstant toute- 
fois que la ducesse de Bourbon , sa mère , et son 
frère le duc de Bourbon , le voloient et le dési- 
roient. Et à ceste cause avoient envoyé notable 
ambassade devers le duc, et non moins devers la 
damoiselle , pour l'enhorter et informer de leur 
voulenté; laquelle oneques n'y voult condescendre 
pour se voer plustost à Dieu , en religion , toutte sa 
vie. Meismes le duc , son oncle , lui avoit dist 
qu'il la mettoit purement en son franc arbitre , 
de faire et de lessier , et d'obéir à père et à mère , 
et qu'en riens ne la voloit rompre ; mes fist d'elle 
ce qu'elle voulsist; mès de son gré ne par ses 

bienfaits, elle ne l'aroit jamès ; mes par faire à 
son gré et par son conseil, et demorant par de chà, 
il pourverroit d'elle, si bien que pour suffire. Si 
en respondist la damoiseile si sagement , et bien 
au gré du duc et du conte , son beau-frère , qu'ils 
en eurent joie, et elle honneur; et les auitres furent 
tous confus. El en à part tentèrent la damoi- 
seile, et lui dirent des dures parolles , auxquelles 
elle n'accoustoit gaires ; car elle se sentoit avoir 
bon garant ; et pour morir , ce disoit bien , ne le 
prendroit. C'est ici doucques la cause pourquoy 
le conte d'Iirmignac se monstra animé vers la 
maison de Bourgogne , laquelle il menaça depuis 
de mainte felle menace, reniant Dieu à bras tour- 
nés, qu'il venroit courre le pays de Picardie et 
de Haynaut , piller, rober, et bouter feu, prendre 
et tuer et mettre tout à sang, jusques aux portes 
de Flandres, en despil de tout homme. Mes en son 
dire n'avoit pas tant de péril ne si grand, fors 
comme à le mettre à effect. Aussi les menacics 
par de ça n'en firent gaires grand pois , si non de 
rire; et le menaceur savoit peu et mai cognois- 
soit ce dont il se vantoil. Toutefois , s'il eust pu 
mal faire, et que le trouble fust allé avant, ainsi 
qu'il se disposoit, il se fust monstré dur ennemy , 
et eust faict du mal ce qu'il eust peu , que Dieu 
toutes-fois ne souffrisl poinct pour celle heure , et 
si n'eust poinct la belle fille. 

Ainsi doncques , comme j'ay dict par cy-devanl 
que tous les princes de France , par ceste année 

de soixante-buict, estaient tous entrepris et per- r> 
plex diversement en ceste discorde qui estoit entre 

le roy et son frère pour la ducié de Normandie, 
et entre le roy et le duc Charles , pour cause des 
terres sur Somme , lesquelles il voloit rappeler , 
mesmement , et pour ce que le duc Charles adhé- 
roit et confortoit son frère, monseigneur Charles , 
or estoit le bras de son orgueil , et de son fort , 
ce lui sambloit, en son conpère. Ainsi doncques 
le roy estant fort , et les deux autres parties fortes 
et fières , et que le moyen ne se pooit trouver de 
nul lez , pour y mestre accord , ne restoit , ce sam- 
bloit, fors que l'assamblement se fist de quelque 
maie aventure, là où toute la gloire de ce royaulme 
fust tombée en confusion par bataille , et dont le 
vainqueur, quiconcques eust esté cely, eust porté 
meismes la malédiction de sa bonne aventure. 
N'est pas de merveilles doncques , se les nobles 
princes dessusdits , mesmement tous les aultres 
vaillans et preudommes de ce royaulme, voyans 
telle bruine sourdre et de telle griève importance, 
qui est commune, avoient les cuers estrains de 
peur et de soing , là où de tout le sens qui estoit 
en ce royaulme , ne se pooit trouver ne ouvrir 
voie par quoy la peur du mal à venir" en eust esté 
dehors, sinon par Dieu seul. 

CHAPITRE CCCXIII. 

Comment le duc Charles assembla gens et les mist devers Saint-Quentin. 

Comme j'ai dict doncques , toute ceste année 
se continua pour la plus grande part en murmures 
et en menaces , tant de çà que de là ; et en hon- 
gnant et grognant , chascun se pourvoyoit de sou 
affaire , et n'y avoit nui qui se loast l'ung de l'aul- 
tre ; car tous deux se tenoient à foulés , le roy 
et le duc, et berguignans l'ung l'aultre > chascun 
craignoit son compaignon> le roy le duc Charles 
pour ses alliances aux Angles et au duc Breton, et 
le duc Charles le roy pour sa puissance , qui de 
lui dépend d'avoir toute France en son contraire. 
Car à bien peser le cas , quelque alliance que ung 
duc de Bourgogne , ou aultre prince, poroit avoir 
pour mener guerre à ung roy de France , si est-ce ' 
chose difficile et dangereuse de l'emprendre, et 
non pas sans le peser beaucoup, considéré encore 
en ce temps là , là où l'effect de la guerre des 
gens d'armes de France gisoit tout en règle et en 
ordre praticque , avec continuel exercice et conti- 
nuacion du mestier. Or avoit le duc Charles de 
longue main pourveu en son faict ; car savoit bien 
que armer lui convenoit sur la fin de l'esté, tant 
pour soi munir contre l'invasion du roy , comme 
d'entretenir et mestre à effect sa promesse à mon- 



Digitized by Google 



1 36 CHRONIQUE ( ! 4 68 ) 

seigneur Charles de France , et le duc de Bre- 

taigne. Si avoit parlé de bouce a pluiseurs de ses 
anciens capitaines, aflin de eulx pourveoir de gens ; 
et aulx absens avoit envoyé niandemens de eulx 
mettre sus , et à aulcuns de eulx mettre sur les 
champs , et de eulx logier et traire devers Sainct- 
Quentin ; et de quoi ceulx aussi de Sainct- Quentin 
condampnèrent et cloirent toutes leurs portes, ré- 
servées deux , de la peur que en avoient ; car ne se 
sentoient poinct en grasce du duc. Si en eurent 
telle crainte qu'ils ne savoient que faire , et sou- 
verainement pour ce que la voix portoit que toute 
l'assamblée se devoit Taire entour leur ville. De ces 
gens d'armes doneques, qui tenoient les champs 
longuement devant que le duc mist sus sa grande 
armée, et dont les ungs estoient et logoient du 
costé de deçà Somme , et lesaultres de delà, comme 
en frontière encontre les gens du roy qui là gi- 
spient près, aussi le peuple et le plat pays autour 
avoit beaucoup à porter et à souffrir, et s'en do- 
taient fort les povres gens des champs. Mes les 
matères de l'année portoient , ainsi que l'aire le 
convenoit, et souffrir en failloit pour plus grand 
mal éviter ; car mieulx vaut porter et tolérer plaie 
sanable et particulière, pour temps et terme, que 
générale et non jamès garissable , et dont la perte 
dure à tous jours. 

CHAPITRE CCCX1V. 

Comment Charles de France et le duc de Bretaingne , pour lesquels le 
duc s'estait mis aux champs, appointèrent avec le roi. 

• 

Ce donc qui peult excuser le duc Charles du 
traveil de son peuple à celle heure , et si long- 
temps avant qu'il se mist aux champs, ce fait 
le roy Loys, lequel avoit une grand part de ses 
gens d'armes dévaliez çà bas entour de Noyon 
et sur les frontières de Picardie , et encontre les- 
quels il séoit bien à pourveoir pour cause des 
aventures, et ce que le roy aussi peut parer. 
Pourquoi il envoyoit ces gens d'armes ça bas sur 
les marches du duc; ce fait la double que le 
roy mettoit en l'alliance, que le duc avoit prise 
avecques le roy d'Angleterre , et dont il craignoit 
son damage : si voloit veiller à son creteau de 
peur des périls, aveucques ce qu'il se doutoit 
bien , et le savoit , que le duc estoit pressé et re- 
quis de son frère , monseigneur Charles et le duc 
de Bretagne , de eulx trouver ensamble arrière 
en France à main armée, pour ceste ducié de 
Normandie dont ledict monseigneur Charles ne 
se voult deffaire. Si pensa et s'avisa le roi de pour- 
veoir convenablement par résislence encontre le 
bras de deçà , par une partie de ses gens d'armes , 
et à l'aultre lez , dont il fesoit le moins de pois, du 

costé de son frère , il mist pourvision par l'aultre 

partie pour non les souffrir joindre ensamble. 
Combien toutefois que la conjonction estoit pro- 
mise , et par délibéracion entreprise des deux de- 
bouts , quelque empeschement que le roy y eust 
volu mestre , et se feussent les princes mis en 
assay , ce disoit Ton , quoique les choses ne par- 
vindrent poinct jusques là , espoir de la grasce 
et de la bonté de Nostre-Seigneur , qui y pourvit 
par aultre entendement. Mes du costé du duc, 
tous les prcparemens s'y monstroient à l'œil , et 
les promesses furent mises à effect de son costé ; 
etmonstra faict et parole , là où les aultres, quand 
ce vint au fort, ceux meismes pour qui le duc avoit 
prins le fer au dos, et s'estoit mis efforcéement en 
armes sur les champs, en toutle attente de fortune , 
fors ou non fors , et léaulx ou non , demorèrent 
sur leur fumier, et firent paix et compact aveuc- 
ques le roy, tout à part eulx, exclus encore cely 
qui se mettoit en dangier pour eulx et à leur re- 
queste. Car ne cessèrent d'envoyer cop après aul- 
tre devers le duc Charles tous les jours leurs am- 
bassades, aveucques ce qu'ils avoient résidamment 
par deçà aucuns qui à peine n'en bougoient, comme 
Thomas de Loreille, bailly de Caen , et i'évesque de 
Verdun , qui toujours sollicitoient le duc Charles, 
ou pour argent ou pour gens d'armes, et finable- 
ment, pour consurrection faire ly-mcismes en sa 
personne. Parquoy il appert que ce que ce duc 
Charles se mettra sus tantost en lier apprest, ten- 

dant aller en France à la requeste et poursieute 
de monseigneur Charles, frère du roy, ce ne sera 
poinct à volonté malvaise encontre le roy , ne 
pour sa particulière cause ; mès ce sera pour ac- 
complissement de foy et de promesse , en quoy il 
se sentoit lyé dès le traictic de Conflans, et de 
l'aveu et consentement meismes du roy et de tous 
les princes qui , en ce se concordoient , que se le 
roy n'entretenoit ce que là estoil promis, il s'a- 
gréoit et le consentoit que ils se pussent entre ai- 
dier et entre secourir l'ung l'aultre, jusques au 
parfait de son promectre. 

Or avoit esté le roi faillant à son frère; pour- 
quoi le duc Charles, requis de son frère, lequel 
toutefois n'y obtempéra point pour la première 
requeste , ne légierement ne tost , ains y différa 
deux ou trois ans nécessairement, enfin et pour son 
honneur garder en foy promise audit monseigneur 
Charles, et non fouler aussi honneur envers le roi 
par la vertu du traie tié , il se mist sur les champs 
envers l'aoust, à intencion tele, que ceux pour qui 
il se mettoit en ce dangier, se disposeroient au 
inesmes et au pareil faire en commun salut de 
tous les deux. 

CHAPITRE CCCXV. 

Gomment le roy voloit anéantir le don qu'il avoit fait de la rivière de 
Somme , disant que par contrainte il Tavoit fait. 

Comme doneques ce duc Charles s'estoit offert 
toujours et soi mis en peine d'estre moyen entre le 
roy et son frère, pour le bien de commune paix, et 
que ce moyen ne se pooit trouver pour le conten- 
tement des deux , convenoit bien doneques que ce 
duc se meist sus, fort et puissant, aveucques ce que 
ly mesmes avoit cause de doléance encontre le roy, 
parce que le pays de Somme qu'il lui avoit donné 
et transporté au dit lieu deConflans, lui avoit volu 
et voloit fortraire, et ramener à nient son don, di- 
sant que ce que fait en avoit, il l'avoit fait par force 
et par contrainte et par manière d'un sens, dissimu- 
lant à terme pour en estre quitte maintenant ; que 
chose faite par telle manière forcée n'est pas de 
value après, quant elle peut apparoir à justice. Et 
pour ceste cause , le duc Charles qui dès le com- 
mencement jusqu'en la fin avoit fait toutes ses cho- 
ses à fer et à clou bien lettriées, et nervées, et noées 
et passées, et confermées par tout l'estroit sens de 
France et du royal pooir , quand il veit que ainsi 
on le voloit quérir et formener induement et à 
sa grand honte et foule, délibéra bien à mettre sa 
cause privée aveucques celle qui lui esloit commune 

et d'ajouter la sienne doléance aveucques celle des 
autres ; et combien que plusieurs des princes de 

France, et presque tous à dur et à enuis, se consen- 
toient à em prendre ceste guerre, comme du roy con- 
tre son frère et à l'encontre du duc de Bourgogne, 
comme de Tune part et de l'autre, ils y regardoient 
chose diflicile et de grand meschiefetà eux niesmes 
compétantet touchant, et qu'à cestecause eten ces- 
suiregard contrctenoient leroi lent etsuspendantsa 
chaleur, aucuns toutefois, jeunes gens et capitaines 
qui demandèrent le hustin , quirent à gaigner et eux 
exerceren orgueilleux exploits^fairc fouleet dama- 
ge à autrui, tel fois par envie sans autre cause, tel fois 
parhainedeviei temps congrééV, dont il font tiltre, 
aveucques ce que leroi de soi estoit en grand subtil 
sens fort muable et variable, et lequel ils congnois- 
soient assez ployable , legièrement à esmouvoir ru- 
meur l'incitoient à la guerre; et lui ramentevoient, 
fait à douter, telle chose dont la souvenance lui 
donnoit pointure et occasion de s'en voloir ven- 
gier ; ainsi qu'entour des grans princes il y a sou- 
vent gens de diverses qualités qui peu prisent les 
mots qui leur volent de la bouce, et dont, pour les 
ensievir et pour les croire, les nobles princes sou- 
vent enceurent en grans dammaiges et meschiefs 
et en dure perdition d'ame , sans ce que ung tout 
entier royaume y chiet et tresbuce,et tout par legier 
conseil et parcial affection, et qu'amour ne se norrist 
ne ne se treuve en nostre cristienne fraternité nulle 
part, etque vérité n'a nullement siège entre lescu- 



Digitized by Google 



1^2 COHONIQUR (1^8) 

riaux, ne auctorité d'estre oye ne préférée devant 
conseil inique. 

_. . . . 

» » » 1 -L . . —■■■■■ » 

CHAPITRE CCCXVI. 

Comment le duc, pour obvier aux voies quises par le roy , il s'allia an 
roy d'Angleterre, contre cœur et nature. 

Et pour ceste cause et plusieurs autres, et qni 
toutes dépendoient réalement de ceste variableté 
du roy et de ses passions, et dont le duc Philippe 
mort avoit eu fort à souffrir longuement, nonob- 
stant ses bons services , et mesmes et en pareil ce 
duc Charles, s'il n'y eust remédié ; ce qu'il s'estoit 
allié au roy Edouard d'Angleterre, si etoit-ce mau~ 
gré lui et contre son cœur et contre sa nature, 
ce savoit bien, pour soi defFendre contre ly; car 
n'eust famés quis ce chemin ne le bas Ion qu'il em- 
poigna, si n'eust esté parles dures et diverses voies 
que le roy avoit quises contre ly, ce disoit, tout de 
gré et volentiers pour le deffaire, et de quoi , élasî 
se du don de Dieu le roy se feust abstenu et eust 
monstré le contraire , comme de l'amer et de le 
bien traictier , ainsi qu'il séoit à un tel si jeusne et 
si puissant prince, et nouvel venu en règne, et fils 
d'un si grand père , et qui tant pooit et valoit en la 
félicité de ce royaume , il s'en fust servi et renforcié 
de la moitié de son fort ; le povre duc l'eust amé et 
honoré, doubté etcremu, feust demoré en l'incli- 

nation de sa vraie nature originale franchoise , et 
ne se feust pas estors en aultre copulation, enne- 
mie à la gloire de son propre front, et de quoi le 
roy véritablement par duresse, et par quérir en ly 
ce que ne séoit pas bien , selon le temps d'alors , 
estoit seul cause , et n'en devoit donner charge à 
nul, lors que à ly mesmes qui ainsi le voult et 
ainsi le trouva. 

CHAPITRE CCCXVII. 

Comment le duc fist charger son artillerie à Lille et depuis séjourna 

quelque temps à Lille. 

Le roy fesoit ses pré paradons merveilleuses de- 
vers Bretaigne et devers Normandie. Avoit mis en 
praticque et en nombre toutes les gens aidables de 
son royaume , communes et autres ; et ce que mon- 
seigneur Charles , son frère , lui fortraioit des no- 
bles gens et des gens de guerre , cela il le sup- 
pléoit par pourvision de nouvelles gens autres. Son 
artillerie avoit une grant part à Orléans pour l'a- 
valler au besoing au pays d'en bas, et une autre 
partie avoit à Paris, pour les marches de Picardie. 
Et le duc qui jour et nuit fist charger artillerie, en 
mist tant avant que c'estoit une merveille à veoir. 
Les pays et les champs en estoient tant pleins que 
l'on ne véoit riens haut ne loings que chariots; et en 
avoit, ce me disoit l'on, deux mille huit cents, tous à 

]y,sans ceux quiestoient â vitailles et à baguages 

des gens d'armes sans nombre. Si estoit orrible 
chose à veoir de l'artillerie qui fut cbargiée à Lille, 
et des chariots qui furent prins par tous les pays 
du duc ; et convenoit avoir grant tems avant que 
tout fust mis en ordre et en train d'aller avant, 
mesmes pour les gens d'armes qui s'assembloient 
de tous lez, avant qu'ils fussent mis sus et joins. Le 
duc séjourna au Quesnoy une espassette ; car là 
estoit venu pour mettre pié en l'étrier à tout le fer 
au dos , et pour emprendre son voyage comme au 
mesmes lieu là où il l'avoit pris à l'autre fois , quant 
il s'en alla en France pour la journée de Saint-De- 
nis, dont la bataille de Mont-le-Héry ensievy; par- 
quoi oncques depuis ne feust qu'il n'eust son re- 
gard et son singulier fondement sur ledit lieu du 
Quesnoy, aveucques ce que la place siet toute 
propre pour faire sa meute envers France. 



CHAPITRE CCCXVIII. 

Comment le duc Charles constitua ung prc'vost de« marc'chaux , pour 

nettoyer le pays des brigands. 

Ceste année de soixante-huit estoit durement 
périlleuse et pleine de malvaises influences comme 
de mortalités, par toute terre, bien orribles, et de 
malvaises emprises par malvaises gens, les uns par 
traysons et les autres par aultrescrudélitésjet mur- 

muroient peuples et gens des bonnes villes, et 
princes se mesfïoient les ungs desautres; et n'y avoit 
nulle part climat de terre, là ou il n'y eust trou- 
bles. Bringanset desrobeurs de gens couraient le 
pays, et soubs ombre de gens de guerre ; tant <!<• 
France comme de Picardie , laisoient maux sans 
nombre ; tant que le duc , par ies plaintes qui ly en 
venoient, print en ly mesmes et en sou propre avis, 
de mettre sus un prevost des maréchaux ; et entre 
les antres constitua en cely office un qu'il avoit 
choisi tout propre, nommé Mailloitin du .|{ a c, riafït 
de Saint-Omer , non fort cler homme ly mesmes, 
ce disoit Ton, mes haut' et aigre en comprendre ce 
que autre n'eust volu faire. 

Si fît icellui Mailloitin de grandes et dures exé - 
cutions par le pays de Picardie ; et sur le mol de 
son maistre en fit exécuter grand nombre; et n'es- 
pargnoil ne grand ne petit, tant que à estre esmer- 
veillez tous les plus hupez, dont aucuns se despay- 
soicnt et les autres se muchoient (cachoient). . • 

Comme donques le duc par dechà fesoit nettoyer 
ainsi son quartier par son prévost, qui se délitoit à 
faire pendre gens, le conte de Saint-Pol, connec- 
table de France, faisoit nettoyer son quartier aussi 
tout en pareil que l'autre ; et fit pendre et noyer 
sans espargne gens d'armes et autres qui se con- 
trefesoientet travailloient les poires gens. Dontlv, 
fesant son devoir par delà comme souverain justi- 
cier de France, elle prévost par deçà pour et ou 
nom du duc, le duc devint à estre tant douté ef 

lanlcremu en roide- justice, que toutes gens mes- 
fais et sursamés trambloienl seulement d'en oyr le 
nom ; dont pluiseurs ont esté trouvés qui se di s 
paysoient ou ailoient en Joingtains voyages cuidans 
fuir leur maie fin. Et certes bien f'aisoit besoin^ 
alors , car les pays cà bas esloient si pleins de 
malvaise garconnaille et de malvaise trusson , que 
tout esloit perdu et îjasté ; et se commettoient tous 
les jours par divers lieux inhumainement meurtres 
et vilains faits, aussi coustumièremenl comme il esi 
d'aller par rue ; n'estoit ne honte ne abominaison 
de tuer gens, ne de les vilener et démcm!)rer pour 
ung mol, non plusqu'il est de boire. Tous les pays 
:4 isoient subjects à gens de huiseuse , compaignons 
de la facque , houvers, putiers, ruffiens, henneben- 
nés . buveurs de vin et gasteurs de draps , qui ne/ 
• Soient pour boire eaue et mener la charrue; et 
maintenant, pour ce qu'on les avoit ainsi souffert 
eroislre. soubs ombre que aucune foison enavoileu 
affaire en lemps de murmures et de rumeurs entre 
le roi et le duc père et fils , ils esloient tant multi- 
pliés par les bonnes villes et si enrachinez dedens. 
que le nômbre en passoit le trop ; desroboient et 
destroussoient baudemenl gens par nuit en pleine 
rue, et leur osl oient les bourses, et les ruoient à 
rivières , tous desguisez; et faisoient tant de maux , 
en tel lieu fut , quyl esloit besoing que tel roide et 
aigre mordant bras les venist comprimer et re- 
bonler, ou nul n'eusl eu riens sien ne par champs 
ne par ville , si bien en Flandres que ailleurs. 

CHAPITRE CCCXIX. 

Comment le duc Charles , par la grant justice qu'il maintennit , esioil 

cremeu en ses pays. 

Ceste justice donques ainsi mise sus par les pays 
du duc du costé de France , elle donnoit au duc de 
Bourgogne dure cremeur ; et à luy ce luy estoit 
aussi une elère preparacion de son armée. Car en 
armée il siet à un prince estre cremeu et obéi, 
redouté des malvais et honoré des vaillans, et de 
tenir riègle et ordre entre eulx qui sont à prisier 
ou à corrigier ; car en cela pend la gloire et le sa- 
lut de tous grans osts et de tous grans princes. 
Or estoit le duc Charles parti du Quesnoy fière- 
ment en armes et ly mesmes armé de toutes pièces, 
tirant versPéronne, là où il vint et se tint dix ou 
douze jours, tant que ses monstres fussent faites , 
et que tous ses gens se trouvassent ensemble* qui 
furent en nombre environ de vingt mille pris. Et 
en estaient souverains capitaines messire Adolf de 
Clèves , le bastard de Bourgogne , le* comte de 
Marie, messire Jacques de Saint-Poi, le seigneur 
d' Aymeries et plusieurs autres , sans compter les 
Bourguignons, qui venoient sous la conduite du 
maréchal de Bourgogne environ huit cens lances; 
lesquels tous mis ensemble, Flamands, Picards et 
Bourguignons, furent environ, comme Ton disoit, 

(|uinze ou seize mille combattans , gens de bonne 
estoffe; et estoit une chose doubtable, ce nie di- 
soit l'on, de les voir en champs, tant y avoil de 
monde , cary avoil si grand charroy et tel monde 
aveucque qu'il ne seroit à dire , et tant desuivans, 
marchans, pionniers et manouvriers et de vitail- 
leurs, que la multitude n'en fesoit à comprendre. Si 
estoit France toute pleine de cestui merveilleux 
ost que le duc mouvoit et préparait débouter avant 
encontre ses contrarieurs ; et trambloient les mar- 
ches par où on craignoit le passage, et toutes terres 
voisines en frémissoienl de l'approche. 

« - ■ 1 1 - — - — — ^ . 

CHAPITRE CGC XX. 

Comment Je roi et le duc , après plusieurs préparatoires de guerre, par 
l'cnliort des ftens de bien , firent |>arleuicnter de la paix. 

Or avoit le roi sa puissance toute preste à Taultre 
]ez y et approcha cà bas pour résister au ducCharles; 
<t estoit tout son effort et son préparenient de fier 
encontre. Et combien que, au lez vers Bretagne et 
Normandie, il avoit à pourveoir puissance en pareil 
comme ici , toutefois si amena- il tel effort par de- 
chà et de si grand espoir pour livrer guerre au duc 
Charles, que la pité eust été criminelle, siFeffect 
en l'ust ensievv. Dont, et pour ce qu'envers ce lez 
et du coslé de ce duc île Bourgogne, tout l'aguet 
du roi pendoit et de son bien ci de son mal, ce 

savoit bien , et que là de voit avoir principalement 
son œil ly-mesmes, y voult transporter sa personne 
et soy approeicr d'autant près qu'il estoit possible 
et faisable. Et là ou aullre part il pouvoil guerroyer 
enlre son frère par commission de capitaines tels et 
tels, ici il voloil quérir et prendre son advenlure en 
sa propre personne; car lui sambloit bien qu'il lui 
iaîsoit son besuing, et que c'estoit Je lieu et i'omme 
là où il con venoil que tout se monstrast ce que avoit 
en lv de sens et de vertu , mesmement en tous les 
endroits de fortune prospère et adverse. Car poi 
venir à la guerre, si ne pooit-il à nul lez trouver 
dura faire que ici . Si séoit bien donques et lui sem- 
bloil bien juste chose, qu'en ung tel lieu, là <ui 
pendoit toute la gloire et tout le poids de son 
royaume, et là où il savoit ung tel homme devant 
son front digne de susciter et de commovoir un 
monde par son ost , que ly-mesmes meneur d'ung 
ost deflendeur, présenlasl sa personne là où il con- 
sidéroit la gloire ou la ruine de son royaume. Et 
combien toutefois que la guerre cà et là y estoit 
délibérée, à l'eslroit venir , et (pie en tel appareil 
si prochain l'ung de l'autre chacun fust assez ré- 
conforté en ce qui lui en pooit tourner à péril, les 
deux parties nientmoins, le roi et le duc, espoir par 
divine inspiration et par fréquent enhort aussi des 
sages et preud'hommes , premier que venir à coh- 
fttction ne à l'aspérité du meschief, se misrent en 
devoir d'envoyer l'ung vers l'autre, et d'éssajrer 
bar paroles si leurs deux contraires animacions et 

felletés se poroient mitiguer et ung peu radoucir 
par moyens. Dont, se chacun de sa part voloit ùng 
peu entendre à raison pour ung bon comenche- 
inent, les moyens poroient devenir caused'une fruc- 
tueuse joyeuse fin, entre Jes deux parties, salutaire. 
Et esloit en partie ceci principale cause pour la- 
quelle le roi se vint tenir à Noyon, afin d'estre tant 
plus près pour les allans et venans entre deux. Car 
parle consentement des deux princes, la place de 
parlementer ensemble esloit ordonnée à Han en 
Vermandois, ville appartenant au connestabîe , qui 
icy laboroit et veilloit de tout son sens. 



CHAPITRE CCCXXI. 

■ . 

Comment le duc s'estoit mis ca champs et clos en un parc aveucques. 

son arnie'e. 

Le roi donc se tenoit à Noyon , conseillant et 
soi avisant sur son présent affaire , et là où par les 
sages et par les vaillans hommes de divers estas fu- 
rent maintes choses levées et retournées, et à tou- 
tes difficultés de guerre et de paix remonstrés 
maints articles , car le cas le requéroit bien ; et le 
duc s'estoit mis aux champs jà, et s'estoit clos en ung 
parc , le plus fièrement qu'on le veist onques , là où 
il délibéra d'attendre tout l'envoy de fortune, de 
quelque part qu'il lui peust venir, leust que le rov 

le voulsist approchier el luy courir sus, hist de là 
attendre et d'yverner, justjues à tant que plus Tort 
l'en feisl lever, où que autre, comme monseigneur 
Charles et le duc Breton, lui requisissent d'aller 
et tirer plus avant et plus par fond en leur aide. 
Car là gisoit sa résolution, que jainès de là ne se 
j>artiroit, si ce n'estoitpour l'une des trois causes, 
et qu'il u'emportast vrai appointement aveucques 
leroy, possesé de ce qu'il luiavoit transporté, donné 
el confirmé à Conflans , et à monseigneur Charles 
de France, salislàit aussi de la ducié de Normandie 
ou d'aultre chose en ce lieu, par quoi l'accord y 
peust estre Ici nié. C'estoient ces deux points prin- 
cipaux pourquoi il avoit mis sus ceste armée , 
et qu'il s'estoit venu logier en ce parc pour parle- 
menter à espéc traicle ; car autrement , ce sa voit 
bien, ne venroit jainès à bon bout. Dont, el pour 
donner à eo^noislre à tout le monde le fons de son 
eorrage et le tiltre qui l'avoit mu à e$tre venu là 
en arm< s et en tel arroy. fist crier par tous les quar- 
refours de sonost, à son détrompe, que nul, fust amy 
ne ennemy, n'entendist que là il feust venu efibr- 
cémentpour nulle ennemislié ne violence inférer 
au roy ne à sa couronne , ne pour l'aire sur ly ne 
sur son royaume nulle envaye.Mais, pour ce que 
langages minatoires avoient couru, jà grant pièce 
avoit , de la part du roy , que ly mesmes le devroit 
envayr et assaillir , en le diminuant cl rétorquant 
en sa seigneurie, seulement se venoit présenter là 
pour se deftendre, aveucques ce que promesse el 

serment fait à monseigneur Charles de France et 
autres, et de l'agrément du roy niesmesà Conflans, 
l'obligeoient à ce et le constraignoient de lui estre 
venu ïi secours et à remède par toutes bonnes 
voies. Et par ceste mauière de faire, et qui estoit 
véritable aussi, le duc, comme sage et bien avise; 
et comme il devoit , se deschargea de la charge 
que François et antres lui pooient imputer de ceste 
seconde insurrection, ce sambleroit, encontre la 
corone; laquelle toutefois, ne première ne seconde, 
ne Festoient point par délibéracion , quoique, par 
accident cl par inconvénient, la première tourna 
tele et par ung contraire; ne ceste seconde aussi 
n'estoit pas insurrection contre la couronne, quant, 
par les causes ici démontrées, il apperL que c'estoit 
une compulsion de soi deflfendre et de maintenir 
sa droiture , laquelle ne se pooit garder, ne sauver, 
ne maintenir par n nie remonstrance, ne par nul bel 
parler, si non par soi mor.strcr aux champs et bar- 
gaigner au fer. Dont, et pour ce que d'ung costé 
et d'autre pïté se prenoit en maint cuer d'omme, 
de veoir tant de noblesse et tant de noble chrestien 
sang perdre ici en branle de perdicion, et tout ce 
royaume en dangier soubz un hazart incogneu, n'y 
avoit à nul des fez preu domine ne de sain regart 
qui volentiers ne conseillas! et boutast à tout bon 
moyen de rappaisemenl au lez là où il pendoit le 
plus de péril et if plus de question . comme au lez 
de ce duc Charles qui estoit plaintif el fier , et fort 
durement pour 1< rappaisier. 

Nientmoins, pour ce qu'il estoit de corone, et du 
nom et des armes , et le principal membre souve- 
rain d'icelle et pilier, si fut-il tous les jours am- 
monesté de différer l'effect de la guerre, jusques 
au derrain point extrême, pour cause de son propre 
honneur et de la raisonnable pilé qui à ce le devoit 
movoir, pourveu qu'on le voulsist traitier et lui 
offrir raison etéquilé. Ainsi donques , comme cestui 
duc Charles avoilaveucques lyung inonde de nobles 
et de vaillans gens pour combattre et pour leur sang 
espandre en sa querimonie , les avoit aussi pour ly 
conseiller son salut et son honneur, et pour donner 
support et déport à ce très noble et très clirestien 
royaume, de non rencheoir arrière, du temps des 
enfans, en longue portée malédiction et aversité du 
temps des pères. Dont, et combien que l'apprest et 
l'orgueil estoit fier et grand par de là du coslé du 
roi, et que lescuers dévoient etpooient eslre ani- 
més assez envers ceux de dechà pour cause de l'as- 
saut et de l'orgueil monstré si fier sur les champs 
et en la barbe de France, nientmoins, quant ce vint 
à peser l'ung dur contre l'autre, et à dilliculter les 
grans inconvéniens qui en saudroient, et ne savoit- 
on sur qui le plus, n'y avoit de la part du roi sage 
homme aussi qui ici ne conseillas! plustost moyeu 
et appointement que venir et laissier aller la chose 
à l'extrémité du péril sur vain promettre de for- 
tune. Mesines le roi, qui estoit sage et moult subtil 
de sens, et à qui la chose compétoit devant tou au- 
tre, car estoit son propre fait et sa propre totale 
perdicion ou recouvrance, ceîy, après mainte dis- 

putation faite par avis en ly mesmes, aveucques ce 
qu'il sentoit tous les dangiers et les parfondoilen 
sa méditation, conclut linablement de soi mettre en 
devoir volentiers de traitier aveucques son beau- 
frère le duc, et d'envoyer à Han ses commis pour 
oyr et entendre ce que de la part du duc y poroil 
estre remonstré et produit, et sur cela avoir avis 
après pour y respondre et besoingnier à l'expé- 
dient convenable. Et y furent de sa part envoyez , 
allans et venans, tels et tels 1 , et de la part du duc , 
messire Ferry de Clugny, le prothonotaire de Clu- 
gny son frère ; messire Brixe , bailli de Gharolois ; 
f maistre Antoine, juge de Besanchon ; messire Guil- 
laume de Biscbe, maistre d'oslel, et plusieurs au- 
tres. Et le comte de Saint-Pol, connestable de 
France, amy des deux parties et du commun bien, 
et en qui maison et place tout l'assamblement se 
faisoit, icely se trouva médiateur toujours entre les 
deux aigreurs, et ne tendoit qu'à l'appaisement du 
plus fort renc, là où il voyoit le plus de pois de 
difficile. Si convient entendre toutefois que , corn- 
bien que le roy souffrait traictier et aller et venir 
journellement en ceste ville de Han ses gens, par 
une manière d'escoutel d'essay,pour savoir à quelle 
fin on pourrait venir à l'estraindre , ne cessa point 
pourtant d'avoir ses gens aussi par-delà du costé de 
Bretaigne . qui praticquoient et se mettoient en 
grant peine de contenir et de rapaisier son frère et 

le duc breton , afin de les rompre par bel promet- 
tre en leur surrection aussi que préparée avoient 
par delà ; car à résister là il y convenoit grant effort ; 
et à porter le faix de la guerre par dechà contre le 
duc bourguignon, il y convenoit dure puissance. 

Si lui sambloit , et vray estoit , que s'il pooit 
rompre le bras par-delà, par puissance ou par 
menace , ou par traictié , ou comment que fust, le 
bras de dechà en seroit plus foible et moins fier, 
et en poroit-on avoir meilleur conte, comme il 
estoit notoire. Céla toutefois et couvrit cestuy se- 
cret, laboranl toujours à celle fin, ou qu'il venist 
au desseure du bras de delà , par lui livrer menace 
et espoentemenL, comme qui bien y avoit pourveu, 
ou qu'il les vainquist par bel offrir, moitié ung, 
moitié aultre, comme la chose avint, en contraire 
toutefois de l'espoir du duc qui jamès ne l'eust 
cuidié. Et fist paix aveucques son frère et le duc 
de Bretaigne, et eulx aveucques ly ; et firent courir 
voix, et le signifièrent au duc , soy estant mis en ce 
péril pour eulx , que plus avant ne plus longue- 
ment ne pooient soustenir l'effort du roy sur eulx, 
ne maintenir la guerre , tant par faulte de gens et 
de pourvision qu'ils attendoient , et avoient attendu 
de ly ; comme de la povreté qui estoit devers 
eulx d'argent et d'aultres nécessités qui à main- 
tenir guerre sont requises. Et mandèrent par 
Bretaigne, roy d'armes à deux placebo, au duc 
leur allié, qui se crucifioit de leur honte, et ne se 
pooit ravoir pour le croire ou non croire ; toutc- 

fois si fust-il tel. Et le roy a pries m es , Guidant 

donner terreur et espoentement au due, parce que 
jà il pooit faire descendre toutes les deux puis- 
sances de ce royaulme en une, et la mettre de- 
vant un seul front , qui par avant avoit à respoudre 
à d *ux . et dont du second jà il estoit au desseure , 
fist dire au duc, et l'en avertist, que bien avisasl 
devant soy , car en tel orgueil empris et monstre 
sur ly , il estoit en ly maintenant de ly repousser 
sa corne, et de la faire retraire ; et lui remonstre- 
roit que ung roy de France est bien de pois à un^ 
duc de Bourgogne, son subject encore et son vassal. 

Lors, où ce duc de Bourgogne enflé alors de 
despit de la faute des aullres, pour qui tant a voit 
fait, et devenu plus fierque ung lion quéranl proie , 
et grandi en cuer plus qu'oneques à cent double , 
jura Sainct-Jorge que apriesme y tiendroit-il lieu 
et place ; et y venist le roy et tout l'effort de son 
royauline, de là ne bougeroit jamès ne ne recule- 
roit d'ung pié, ains morcroit avant, se besoing le 
donnoit; et là vivroit et moroit, et tous les siens , 
jusques à avoir tiré du roy ce pourquoy il y es- 
toit venu; et cela il l'auroit et l'obtiendroit , ce 
vooit-il à Dieu , ains que jamès il en parlist; on 
seule mort de ly et des siensy mcttroientrobstanee. 
Et quant au regard de ce que les aultres s'estoient 
déporléset pacifiés aveueques le roy, et l'avoienl 
abandonné et lessié dehors leur traielie. seul et à 
partly, de ce ne fesoit-il estime, ne de culx. ne 
de leur confotl; il esioil fort et puissant assez,, 

tout seul, et contre eulx et contre tous ses grcvans 
et megachans , et contre lous ceux qui , eulx tous 

ensemble, les poroient conforter et aidior. Disant 
eu oultre que, comme en ungdue de Bourgogne 
n'avoit oneques eslé trouvée faulte de parolle, 
oneques n'y avoit esté trouvée faute de corràge, 
ne de haulte euvre , et que de menaces il ne s'es- 
poentoit poinct; car les ducs, ses devanciers , en 
avoient bien ozé porter aultrefois les fais tous durs. 
Comme doneques le roy oyt et vist le corra^e de 
ce duc qui ne se diminuoit poinct , ains croissoit 
et s'enfiérissoit de plus en plus, et que véritable- 
ment et par expérience il savoit et cognoissoit 
qu'il y avoit efïect en ses paroles , et véoit le pour^ 
quoi devant ses yeulx, gens à mains de fer et de 
folle encontre, à tout bon escliicnt, labora par- 
faitement a bon moyen trouver aveucques ce 
duc; car à tout conclure, quelque puissance qu'il 
eust, si jugeoit-il plus salutaire et plus seur de le 
faire deslogier par appoinctement et par bonne 
voie; que de le souffrir là en tel dangier devant le 
front de son royaulme, pour en attendre l'aven- 
ture. Si disoit-on toutefois, et lui mettoit-on à 
c harge , que pendant ce temps qu'il tenoit ici les 
champs, il fîst seerettement esmovoir BBg nombre 
de Liégois, et venir rentrer en Liège, crians : Vive 
le roy î et faire descrueux exploits sur aulcuns du 
parti du duc , les mettre à mort et saisir la ville 
toute de nouvel , et la barrer et reforlifier , comme 
( y-après se dira pins à plain. F.t ce, eslimoit-on, 

fesoit-il faire , cuidant faire retraire le duc atout 
son ost envers Liège, en cédant à la place qu'il 
avoit prise à son grant dur. Mes non fist le duc , ne 
ne s'en esmeut oncques ; mes disoit bien que tout à 
temps il venroit à soi vengier de Liège , et d'une 
chose et d'aultre , et cela lui esloit peu de faict. 



CHAPITRE CCCXXII. 

Jin ce tcms-cy se monstra «ne comète du ciel, laquelle se montra après 
la my-nuit par une espasse de tems. 

En tandis donc que le roy et le duc gisoient 
ainsi front à front l'ung de l'aultre, l'ungen son 
parc clos , et l'aultre à Noyon ; et que sans em- 
prendre et sans rompre l'ung en l'aultre, chacun 
bergaignoit son compagnon , en fier samblant , 
s'apparut alors au ciel une comète, laquelle, 
par ce que j'en ai pu apprendre de ceulx qui la 
virent devant moi, se monstra premièrement sur 
terre, tantost après la my-nuict; car pluiseurs , 
comme il me fust recordé, l'avoient veue par nuict, 
comme à deux heures , et aulcuns aultres après à 
trois , et entre trois et quatre ; et comme alors les 
jours estaient encore assez longs , et les matinées 
tempre, faict à supposer qu'après quatre heures 
et demie ne se pooit plus veoir en son monter , 
Là où elle avoit esté veue au premier , en orient. 
Et moy-meismes , après en avoir oy le conte , 

désirant fort de' la veoir , me levai deux ou trois 
fois à ceste cause, entre trois et quatre , cuidant 
la veoir en lieu comme les aultres , à l'adresse 
que j'en avois. Mès tel fois le temps estoit cou- 
vert , par quoi j'en imputay la faute as nuées; 
et aulcunes fois , quant le temps estoit assez cler 
pour la parchevoir , si failli à la trouver par mai 
tourner mon œil peut estre , ou que maison ou 
aultre entredeux m'empeschoit. Parquoi de là en 
avant , plus ne m'en mis en peine , jusques que de- 
dens aulcuns jours, après le vespre, je la trouvai 
d'aventure envers buictet neuf heures , au-dessoub.% 
du nord, tirant vers occident ; par quoi je jugeay 
en mon samblant qu'elle tiroit assez bas près de 
terre , puisqu'en si brief temps avoit fait son tour 
d'orient en occident. Car , en trois sepmaines , ou 
environ y s'estoit monstrée de la première veue du 
malin bien tempre, et de la seconde veue du vespre 
bien avant en la nuict. 

Ceste comète ici estoit pale et non pas de gros 
corps; mès avoit une queue de foible clarté à y 
gecter l'œil dessus; mès qui baissoit l'œil devant 
elle ; son ray lui féroit en l'œil tout cler ; et sam- 
bloit à l'œil que le ray de la queue fust dedèns ly. 
La queue en estoit bossue , en forme d'une queue 
de paon, tournant contre mont, gresle devers le 
corps dont elle partoit , et espannie envers le bout, 
tout ainsi que ung paon en son orgueil ; et tous- 
jours tiroit la queue et se monstroit directement 
sur orient, comme sur Bourgogne, Par quoy, 

comme ce duc alors estoit en appareil de guerre 
et de bataille sur la frontière de France , et que 
ceste comète se sambloit monstrer et porter signi- 

fîance sur ly, pluiseurs y mettoïent douteuses si- 
^nilicalionssurly , et diverses conjectures, comme 
de confusion elderuyne, ou d'aulcune nialvaise 
machinacion contre ly, et fraude, comme en tel 
temps et en tel pesant affaire tout faict doubter 
et à craindre, espécialement chacun de ce qu'il 
aime, et là où il est tenu d'en porter soin. Mes 
Inenge à Dieu ! si ceste comète porta aulcuno signi- 
fication sur ly , si n'estoit-ce pas en son contraire , 
mes en haute opéracion future en brief, et dont 
l'influence tournoit sur Liège. Car en ce meismes 
temps, et avec l'essorse de ceste comète, Liégeois 
machinèrent et procurèrent, à quelque inslance 
que ce leust, leur dernière etsempiternelle ruine et 
confusion, et le doloreux feu de leur noble renom- 
mée cité en perpétuel opprobre. Siques, comme 
elle tourna sa queue sur Bourgogne , ce ne fust 
poinct sans cause , quant Bour-o^ne recheut l'in- 
fluence de Texséculion; cl ce qu'elle tourna en 
orient, ligne à li^ne, là où Liège estoit assise , 
ce fust leffect de sa triste importance, dont Liège 
meismes estoit cause. Et véritablement , dès l'cure 
que Liégois , ceste derraine fois , se rébelloient el 
rencheurent en leur malvaiselé accoustuméc, le 
doc tenant les champs, pluiseurs dictoient alors 
<'t jugeoieiit infailliblement quasi ceste comète 
porter influence sureulx et non sur aultre; et en 



DE GEORGES CHASTELLUN. l6l 

estaient moins en soing de là en avant de la 
personne du duc, leur prince, et tout se trouva 
vray. 



CHAPITRE CCCXXIII. 

Comment le temps estoit fort pluvieux, cl fut le duc contraint à chantier 

son parc. 

* 

Durant le temps que le duc se tenoit en son 
parc, il fesoit si pluvieux, que merveille seroit à 
conter comment ne ly ne ses gens s'y pooient 
tenir; car aveucquesce qu'il fesoit moite par des- 
seure, si estoit la terre si enfondrée, que nul ne 
s'en pooit ravoir ; tout homme y alloit jusqu'à 
demi-jambe en la boe, et n'y avoit ne cheval ne 
homme, tant fust-il grand, qui se pust logier à sec ; 
el n'y avoit tente qui ne fust trespercée et toute 
pourrie d'eaue , et ne corps d'omme qui ne fust 
en dangier d'estre perdu par maladie ou par mort 
du mésaise ; et tellement que le duc se trouva 
contraint, par la clameur qu'il en oyt, de se lever 
et de changier lieu plus au couvert , ou il eust mis 
toutes ses gens en péril de mort, et ly-meismes 
en grand dangier. Mesmemeijt les capitaines le 
lui disoient , que force estoit de ce faire ou de tout 
perdre ; et , quand il youldroit user de sa teste tout 
seul , il se trouveroit tout seul ; et ly tout seul , ce 
n 'estoit que ung homme comme les aultres. Par- 

quoy ', quant il auroit perdu ses gens , par quérir 
en eulx plus qu'on ne doibt, ne que nature ne 
peult, si annoy lui en venoit après, lj seul seroit 
cause de sa foule. Si se conclut enfin de deslosrier: 
et crut conseil ; et s'en alla logier à Leons en San- 
ters, atout sa bataille, etl'avant-garde logea à 

et l'arriere-garde 2 , chacun au niieulx et 

au plus bel qu'il pooit. 

Dont, toutefois, pour en conter à l'onneur du duc 
et de son grand corrage , c'estoit damaige que tout 
le temps que le duc estoit en armes , qu'il ne pooit 
persévérer en cestuy parc; ear c'estoit la plus fière 
chose du monde et la mieulx ordonnée ; et sam- 
bloit estre une grande puissante cité , que de l'as- 
samblement des tentes qui là se véoient entassées 
et assises en fachon de rues longues et croisées , 
et à grans carrefours et places, pour faire con- 
vencions et marchandises , et là où tous ouvriers 
et marchans et marchandises se trouvoient , et ta- 
vernes et cabarets, comme en Paris. Et la muraille 
du dehors du parc, c'estoient chafioset engins tous 
estoffés et efïustés, et si fièrement puissamment 
assis, et si bien gardés et munis de gens deman- 
deurs à grosses plommées (massues ) que de nul 
effort d'homme n'avoit garde , et n'est oit de nul 
lez approchable. Parquoy n'est pas de merveilles 

se le duc s'en parlist à enuis, quant , par en partir, 
il délessoit ce qui lui donnoit gloire de haulte 
fierté, et à aultrui espoentement ; qui est chose 
que ung hault fier prince quiert et désire ; mes 
encontre l'importance du temps et des fortunes 
de là haut, nulle humaine délibération, ne haulte 
volenté d'onime ne peut tenir. 



CHAPITRE CGCXXIV. 

Comment le duc csloit résolu à ce que de toutes ses demandes qu'il avoit 
feites , ne lesseroit couler point une qu'il ne les emportast. 

Moult se donnoil de peine le comte de Saint- 
Pol, connestable, en cestui parlement, afin de les 
unir; et jour et nuit alloit et venoit entre deux, puis 
devers l'ung, puis devers l'autre ; rompoit à tous 
lez et amollissoit à son povoir ce qu'il y avoit de 
dur entre eux, souverainement du costé du duc ; là 
avoit fort à faire; car pour toutes conclusions, le duc 
s'estoit déterminé et résolu à ce que, de toutes ses 
demandes et plaintes, il n'en laisseroit couler une 
qu'il ne les emportast, pour non jamès partir de là 
sinon par mort ; car les maintenoit et démonstroit 
raisonnables et droiturières et non jamès réprou- 
vables, vérité bien oye. Aussi elles estoient fondées 
authentiquement, tant sur la paixd'Arras faiteentre 
le roy Charles et le duc Philippe, comme sur celle 
qui fut faite à Conflans par l'avis de tout le sens de 

11. 

France , qui n'esloit pas chose pour rompre. Par- 
quoi, et comme ce duc ici se trouva frustré et re- 
piocié en l'une et en l'autre , et que le rois'estoit 
essayé Je le traitier autrement qu'en raison, main- 
tenant, quant il s'est veu en lieu là où son droit 
pooit maintenir par force, il a mis avant sa com- 
plainte en ferme propos de la faire bonne , non 
prenant tiltre pourtant contreleroy ne contre sa co- 
rone, par action qui regarde sa magesté, mes tiltre 
seulement sur son droit et sur le tort que le roy lui 
voloit faire, ce que ne devoit, et lequel tort il ne 
voloit tolérer ne porter. Sedoncques, entre gens de 
tous divers degrés il y a des grimoires et des do- 
léances tous les jours de droit et de tort, et que 
chacun en son endroit volentiers veut et peut main- 
lenir et deffendre sa querelle pour la débattre de- 
vant juge ou autrement, par la mesme raison do 
condicion humaine les pnissanset forts princes, de 
leurs difficiles questions qu'ils ont aucune fois en- 
semble et des quelles ils ne se veulent attendre à 
jugement d'homme, ne de eux mesmes souvent ne 
veuillent faire raison , il besongnc bien doncques 
el est excusable que celi qui se sent le plus grevé 
qu'en nature et autorité de prince, et à qui il duit 
rebouter force par force, et oppression par puis- 
sance , qu'il incite sa cause aussi sur la pointe de 
l'espée, là où force lui fait foule. Dès le commen- 
ehement du monde, tous les grans j> rinces ont esté 
tels : i!s ont lait leurs insurrections les uns sur les 
adlrCS pour mien et pour tien. Le fort a confrois- 

sié le fbible , et souvent le moins apparant le plus 

grand en nombre ; et là où le plus grand aucune 
fois porte foule et repincement soubsson moindre, 
et convient qu'il l'endure. 

De si fais exemples toutes mémoires et tout livre s 
en sont pleins; et tant que le monde durera cestui 
usage et manière de Faire se trouvera entre les 
princes auxquels ce qui est non loy est loy , et ce 
qui est non licite à autrui ce leur est équité volun- 
taire. Comme doneques ceste maison de Bourgo- 
gne en ce temps ici, et jà longuement continuée 
jusques à la quarte généracion, estoit hautement 
eslevée et tant qu'à paine n'avoit sa pareille, hors- 
mise la couronne de France, et qu'en armes et en 
victoires et en toutes autres gloires que fortune en- 
voie, elle resplendissoit, et de père en fils toujours 
croissoit et multiplioit, et en roideur s'espanouis- 
soit, non merveilles que, venes et considérées les 
causes fondamentales qu'elle avoit acquises en bon 
tiltre, etqu'aprèsguerre autrefois portée justement 
encontre la couronne, elle estoit rentrée et revivée 
sainctement aveucques elle en paix et en amour, 
par satisfaction licite , que licitement aussi main- 
tenant, quant on l'a volu frustrer en ses préroga- 
tives et dignités acquises vertueusement, elle n'a 
cleu et peu deffendre son droit, et le procurer en la 
mesme forme qu'elle l'avoit acquis , ou au moins 
de s'en mettre en puissance par armes et par puis- 
sance. Comme ce que j'ai dit devant, icelui usage 
est de tout ancien temps entre les hauts princes qui 

leurs causes font apparoir par orgueil et leurs ques- 
tions par menace. 

ii i ■ ii ii 

CHAPITRE CCCXXV. 

Oc la dole'ancc que Ierci fist du roi Loys, et des aigres plaintes qu*il pro- 
nonclioit en public de la personne du duc Charles. 

Et combien toutefois que de la part de ce duc 
de Bourgogne et de sa maison si haute et si esle- 
vee se seuffrent donner, et licitement , ce samble , 
toutes cestes couleurs et palliemens, comme vous 
avez oy en justifiant sa cause, si n'est-il dit pourtant 
que Franchois n'eussent cause aussi légitime et rai- 
sonnable de colorer en contraire leur action juste 
et bonne encontre ce duc, et de former argumens, 
par manière de doléance, contre ly, poignante et 
dure, comme de fait ils firent, les ungs à couvert, 
et les autres à plein dévol, disans et murmurans,, 
depuis le roy jusques aux pages : « Maugrez en ait 
» ma vie! et que veut faire ce duc de Bourgogne, 
» qui toujours court sus ainsi, et de père en fils, le 
» roy son souverain; et ne cessent , ne oneques ne 
» cessèrent de tra veiller ce royaume , et d'en fouler 
» le throne par toutes voies dampnablesct détesta- 
«'blcset non tolérables , et dont l'orgueil et l'ini- 
» quité et la mescognoissance puent devant Dieu, et 
» animent et doivent procurer tous bons cuers 
» franchois pour en quérir veiigeauce. Que mau- 

» dite en soit la génération , ne qu'onques ventre 
» des fleurs de lys en feist la portée. N'ont-ils, dc- 
» puis le duc Jehan en chà, persécuté ce royaumeà 
» double main ? et là où de leur propre pooir ne 
» se sont pu sancier assez en leur venin envers 
» nous , ne se sont-ils ajoins aveucques les Angles 
» contre nous? et les ont boutés en ce royaume 
» pour tout détruire ; nous ont assaillis par ba- 
» taille en divers lieux ; ont débouté et déchassié 
» le roi hors de son propre , pris et assiégié ses 
» villes, forcéement essillié et mis à feu le plat pays, 
» et tout misa ruine ce qui estoit et pour eux el 
» contre eux; et n'y a eu chose qni se puist dire 
» en quoi leur pité soit tournée, si non en final con- 
» fusion du roy Charles mort, là où Us préten-r 
♦> doient, et lequel nient-moins, premier qu'il ait 
» peu avoir paix aveucques* eux, ils l'ont devesli et 
» dépouillé iniquement de ses royales prérogali- 
» ves; plusieurs fois l'ont asservi à choses impertinen- 
» les ; et non content encore de telle humiliation, 
» l'ont tendu et recoppé en saseigneurie, et lui ont 
» emporté les metes et les extrémités de sa cou- 
» ronne à main efforcée ; et de quoi il a esté con- 
» trainct de le passer et de le tolérer, bon gré mal-* 
» gré, pour avoir paix. Et vous tous, nobles Fran-r 
» chois, or escoutez comment ceci sonne, que ung 
» roy de France, le plus noble et le plus digne de 
» la terre et le plus puissant, soit venu jusqu'à là, 
» que ung de Bourgogne, son subject et son servi- 
» teur , tout honoré que d'estre de son sang, l'ail 

» ainsi persécuté et tyrannisé, qu'il lui a convenu 
» lui accorder et consentir sa foule et son damage ■ 

» et faire satisfaction et réparacion du plus grant 
» au moindre, -et par force. 0 maudite injurieuse 
» rébellion non onques oye ailleurs ! que pleuct à 
Dieu que terre fondist dessoubs eux qui Font telles 
» œuvres, et que larachine en feust extirpée, et mise 
» en fagots. C'est une mauvaise généraison et exé- 
» crable que Bourguignon. Et qu'est venu faire ce 
» duc Charles ici arière, qui vient infester le roy 
» etcommovoir tout ce royaume, et mettre en trou- 
» ble par son orgueil ? que tous les deables les 
» puissent combattre ! que nous veut-il ? ne lui 
» souffit-il d'avoir fait une fois ce dont le front lui 
» est tout noir de réproce , d'estre venu corrir 
» sus au roi en sa qualité , et de le combattre inju- 
»> rieusement, sans tiltre et sans cause; et non à 
» tant content faire le maistre au milieu de son 
» royaume, portant étendards et pennons, réputant 
» tout à son pays et rivières ; et en son orgueil 
» allant querre encore les ennemis du roy dedens 
» Paris à Conlîans, là où il emporta de sa coronne la 
» moitié des fleurons ; et tout par insurrection , qui 
» est pareille à celle que fit Lucifer en contraire de 
» Dieu et dont il fut getté en enfer, là où j'espoire , 
» et Dieu le doint! cestui orgueilleux rebelle Char- 
ries , faulx , maudit Angles qu'il est , sera rué aussi 
» pour ses péchiés; si en serons quittes. Que veut- 
» il arrière ? Veut-il avoir la coronne et le sceptre 
» en main; et qui tant a de seigneuries et de pos- 

» sessions et est si puissant, si fait-il à croire, et a 

» son Gand et son Bruges, que veult-il? veut -il 

» avoir encore Paris? Que maie foudre- puisse 

m cheoir sur lui, el sur quanqu'il a et doint Dieu 

» que le roy s'y consente , que nous en puissions 

» prendre la vengance pour ly , et que nous puis- ' b 

» sions tout mettre à feu et à flamme , et rober, 

» et piller, et tuer tout ce qui se treuye. On en a 

» trop souffert et trop longuement aduré ceste vie. 

» Que l'on fière dedens, de par tous les mille grans 

» deables, que l'on y fière ! que dissimule tant le 

» rov, quicy pend à l'escout, et se fait brebis; et 

» bargaigne l'on de sa peau ou de sa laine. C'est 

» bien ung homme misérable , et de povre enten- 

» dément , s'il ne voit goutte et si ne se perchoil 

» comment on le veut mener par menaces à ce que 

» l'en veut avoir de lui. Par la digne mort î je y 

» mettrois plustost tout mon royaume en l'aven - 

» lure, premier que me lessier mener ainsi. Si 

» les Sarrasins estoient descendus en ce royaume , 

» ils n'en poroient plus faire, ne à peine au- 

» tant. » 

Telles et si faites estoient les paroles des Fran- 
chois, fait à penser, entre les gens d'armes et qui 
désiroient la guerre pour le gaignage, et aucuns 
aussi par haine formée de viel temps contre la 
maison de Bourgogne , comme j'ai dit. Mes entre 
les gens de conseil estoit l'avis tout autre, et de 
toute autre gravité pour la plupart, combien que 
aucuns en y avoit , et poil avoir, qui avoienl felles ^ 

et mordans paroles : mes n'avoient point de sieute 
ne de credence : par quoi eulx à bon sens et à par- 
fait regard vainquoient et préyaloient. 



CHAPITRE CCCXXVT. 

Des murmuracions des Franchois et de hautes paroles en leur quartier 
pour la foule qui leur lournoit si (jricsve. 

r • . 

' • ... 

Et en vérité , se Franchois murmuroient dure- 
ment et usoient de hautes paroles en leur quar- 
tier, n'est point de merveilles, considéré encore que 
la foule tournoit griève sur eux et sur tout le 
royaume , et que se eux en contraire eussent in- 
féré ceste foule ès pays du duc , et que là feussent 
venu monstrer leur orgueil contre ly , on les eust 
maudits par de ça de cent mille maux en pareil , 
comme ores ils laisoient les autres; car à l'op- 
pressé est toujours l'occasion de maudire et de se 
doloir. De la part doneques des Franchois, qui est 
la plus noble nacion du monde, et la plus fiere , 
et par nature de puissance et de chevalerie est 
celle qui les autres nacions a appris à combattre 
et à dompter , quant il est avenu ainsi que ung 
duc de Bourgogne, subject et membre de la cou- 
ronne, s'est venu présumer jà deux fois efforcé- 
ment en pays , et de son propre pooir sans em- 
prunt, soi venir mettre en barbe à un roi de France 

pour lui livrer assaut , certes il convient dire : ou 
que la gloire est bien haute et clère à un duc de 
Bourgogne d'avoir ce empris et achevé , et à un 
roy de France grant foule , ou que de Tin jure que le 
roy y porte et a souffert la plainte que Franchois 
font du duc de Bourgogne est raisonnable ; car 
ont porté plaie, ce sambleroit, de cely dont ils 
devroient avoir deflense. Mes comme la gloire des 
princes pend en orgueil et en haut péril empren- 
dre, et que ce duc ici Ta attempté bien difficile 
et bien dur, et glorieusement en est venu au bout, 
à qui qu'e^n demeure la foule ne l'occasion de s'en 
doloir , au duc demeure la gloire d'avoir fait ce 
dont les autres allèguent injure. Combien qu'à 
dire voir d'injure n'y avoit-il point à le bien en- 
tendre, ne à intencion d'injurier n'est pas venu le 
duc ici; mès, en procurant son droit et sa cause légale 
et juste , il s'est venu deffendre par la mesme voie 
qu'on l'a volu quérir comme par force. Comme 
doncques toutes principales puissances convien- 
gnent en ung point estroit qui se dit orgueil , et 
qu'en enuisl'ung cède à l'autre, enflez doncques tous 
deux, tous deux se monstrent et se préparent , et 
s'exposent au péril de confliction soubs fortune, là 
où coustumièrement ceux qui se confient avoir 
bon tiltre et bon droit sont ceux aussi qui les 
mieux s'asseurent de péril emp rendre. Comme ce 
duc Charles, lequel, tout quanqu'il a fait en ce 
royaume, l'a fait-, ce veut-il maintenir, à tiltre 
d'onneur et de juste cause en son premier voyage , 



■ • 



I72 CHKONTQUE 046$) 

et non à intention de eombattre le roy , ne de lui 
jurier, quoique autrement advint, mes à intention, 
aveucques les autres de pourveoir aux affaires du 
royaume,qui alors chanceloient. Dont, pour ce que 
le roy estoit puissant pour résistera eux tous, ly 
aussi se voloit mettre sus fort, pour non payer4'escot 
pour les autres ; aveucques ce que il savoit bien qui» 
le roy le héoit durement et de mort. Et à ceste 
seconde fois, là où honneur l'obligoit d'aller au 
secours à monseigneur Charles de France, et au 
duc Breton, et que par nulle voie ne moyen, en 
longue traite de temps, nes'estoit peu descoupler 
de eux^ que toujours ne demorast contraint de les 
assister ; et qu'aveuques ce que le roy de rechief , 
en plusieurs actions et tiltres, lui tenoit des durs 
etestranges termes, puis en une manière puis en 
une autre , et à quoi il sentoit bien et véoit que 
pourvoir il y convenoit, par voie de fait ; tout en 
pareil comme on prétendoit sur lui , tenipre et de 
heure mesme proposa et délibéra de y prévenir ; et 
comme la puissance et ^effort d'un roy de France 
il le congnoissoit redoutable et de fière attente , et 
que mesmes ne se fondoit pas trop fort sur l'ayde 
ne sur le secours des Bretons , qui autrefois i'a- 
voient lessié ou péril, voult tellement penser de 
soi, et comme sage, qu'en allant en France, sur ce 
que Dieu vouldroit faire et souffrir de ly , il y iroit 
m fort et si garni, que de nul effort d'autrui il n'au- 
rbit peur. Et de fait y mena quarante mille com r 
batlans el .d'autre monde, lanl que c'esloil une 

horreur. Ceci doncques considéré, et sainement 
disputé sans faveur et sans haine , et recoulé en 
bon sain jugement, tant pour le roy que pour le 
duc qui est Franchois et du sang, les causes pour- 
ront estre trouvées telles, que le tout tort nedemora 
point devers le duc ne au roy , aussi toute l'équité • 
de la cause. Et véritablement, mes je le dis à plainte 
et à regret , Je roy originellement a esté plus cause 
que nul autre de tout ce meschief et de sa propr e 
tribulacion. . 



CHAPITRE CCCXXVII. 

■> 

Comment mcssirc Guillaume Bolin abandonna le pays du duc , et du 

bas tard Ratidwjn. 

Tout le royaume en ce temps-ci esloit plein de 
murmures contre ceste maison de Bourgogne ; et 
parcevoit Ton à l'œil comment le roy, du long et 
du lez, et à longues traites subtilla sa ruine , aveuc- 
ques ce que le duc de soi mesmes en estoit assez 
cause , par trop estre roide et dur à ses gens en di- 
verses manières non apprises , par especial aux 
nobles hommes, lesquels il maintint et voult as- 
servir en estroites servitutes , comme de l'audience 
où il failloit estre enclos trois fois la semaine , 
comme à ung sermon , et puis estre subject à tou- 
tes autres ordonnances du vespre et du matin ; et 
se d'aventuœ il chéit à mesprendre à qui que ce 

feust, en cas encore dispensable, si convenoit-il 
encore porter correction volontaire, et parquoi 
beaucoup de gens de bien s'en tannèrent et en 
devindrent tous frois. Si le seut bien le roy ; et 
lui estoit ceci un grant fondement, ce ly sambloit, 
d'avoir une fois de ceste gens beaucop devers ly, 
en confusion de l'autre qui à peu de bienfais et 
à roidenient les traitier les voult tenir serfs encore 
et en grand crainte. Or avoit nouvellement aban- 
donné les pays du duc de Bourgogne, messire 
Guillaume Rolin , seigneur de Beauchamp, fils 
jadis au feu grand chancelier et très fameux , le 
chancelier de Bourgogne , pour ung procès qui 
lui avoit esté desjugié, et duquel il avoit appelle 
en parlement par doléance de tort , et de quoi le 
duc courroucié prestement, comme d'injure à lui 
faite, confisqua toules ses terres en Bourgogne, 
montant à grant somme de deniers par an , car 
moult grand seigneur estoit et rice, et le despouilla 
de tout quanqu'il avoit d'offices et d'estat, tant 
en sa maison comme ailleurs , et les conféra à au- 
trui. Si en ot dueil ledit chevalier, et lui despleut 
moult; et ne cessa point pourtant de poursievir 
son appel; et s'en tint coi en France, où autres 
après le sicvirent. 

Or y avoit-il en ce mesme temps ung chevalier 
en l'ostel , qui repairoit soubz l'aisné bastard de 
Bourgogne, seigneur de grand sieute, et se nom- 
moit messire Jehan de Chassa. Cestui estoit un 
gentil, galant, rade chevalier et bits à ly ; et 

avoit fait armes en Angleterre avecques ledit bas- 
tard. Mes estoit de petile ehevance, et de com- 
mune gentilesse du conté de Bourgogne toutefois, 
et de grand bonbans plus qu'à son appertenir; et 
dont la puissance ne pooit porter le coustage que 
toujours continuoit par faire au Ire tel que les 
grands. Si advint que cestui chevalier, an après au- 
tre, soi confiant sur le bon temps , et tirant toujours 
avant en sa manière apprise, accrut et fit diverses 
grandes debtes en l'ostel du duc aux uns et aux 
autres, et dont enfin il convenoit faire raison ou au 
moins monstrer visage et respondre aux créditeurs 
par consentement, laquelle chose lui estoit dure. 
Car passoit et excédoit la somme sa facullé et pqoir 
par nombre de milliers, et de quoi tous les jours 
il estoit en vergogne de respondre à ceux qui le 
poursievoient , attendu que la puissance n'y estoit 
point , ne le tour nul d'en savoir bien faire , pour ce 
que la court ne le portoit point , ne le temps aussi ; 
et ly aussi ne l'avoit point de ly-mesmes. Or estoit- 
ilgent chevalier et de grant corage, et avoit vescu 
hors du pays, tant en laBarbariecommeès Espagnes 
et Ytales, et avoit honestement voyagié en divers 
lieux jusques à en rapporter bon nom et bon los, 
avecques assez savoir, et bien soi monstrant par- 
tout. Si se trouva assez en bruit en tous les meil- 
leurs, et homme de mise n'y failloit fors que sa 
puissance ne se trouvoit à la mesure de son cor- 
rage. Si murmura longuement en sa fortune, qui* 
lui estoit escharse, ce lui sambloit, et le lenoit 

en dangier de ses créditeurs qui le harioient, 
avecques plusieurs autres mincetezcn son estât. Et 

voyant comme ceste maison jà chéoit en menace 
de guerre , et que le roi ne quéroit fors avoir gens 
d'icelle devers ly, et leur donner grans dons et 
grans biens, finablemenl conclut d'y aller et de 
soi rendre au roy ; et de fait y alla et fut receut et 
joyeusement bienvegnié ; et lui fïst le roi des biens, 
et lui donna estât et pension, et bien l'entretint 
et lui fit grant cbière ; et dont la conséquence après 
tourna à plus grand effect et de plus mavaise im- 
portance comme vous orrez. 
1 

U -L -- _ -JL . ■ «g — 

CHAPITRE CCCXXVIII. 

Comment le duo Charles envoya Jeban d'Arson en France, cl lui venu 

en la présence du roi, recommanda le bastard Baudewyn. 

, % •- 

Est vrai que en l'ostel de ce grand bastard de 
Bourgogne , conte de la Roche en Ardenne et pre- 
mier chambrelent <Ju duc Charles, avoit unescuyer 
natif de Bourbonnois, et se nommoit Jehan d'Ar- 
son, homme très-adroit et vaillant en armes, inès 
en autres endroits non pas de si grand pris; et lui, 
mist-on sus qu'il estoitbroulleur et séditieux en son 
repaire. Icestui Jehan d'Arson estoit fort acointé 
et privé avec ung assez jeusne, un autre bastard de 
Bourgogne, nommé messire Baudewin de Lille, 
soi tenant avecques son frère le grant bastard. Et 

ainsi comme jeunes gens en longue hantise se de- 
visent de moult de choses aucunefois, et non toutes 
utiles, entre ces deux icy en avoit de couvertes et 
estranges dont on ne se douhtoit point ; mes lon- 
guement les tindrent closes, comme il parut. 

Or estoit ce messire Baudewin de Lille , fier du- 
rement et de grand cuer, quoi et couvert de cor- 
rage, mes poignant et aspre en parolle. Avoit eu 
bon temps et de grant espoir, du temps du bon duc 
Philippe son père, bon et grand entretenement 
sans servitute et sans nuls apparans dangiers. Dont 
maintenant, quant il vit ce bon duc trespassé, qui 
estoit père de noblesse et de toute bénignité et so-- 
las, et véoit le temps du présent estre tout autre, 
tout dur et estrange envers l'autre passé, et que 
nouvelles gens estoient en cours , et le maistre , 
de novelle dure mode, tenant ses gens serfs et soubz 
verge et crcmeur, avccques autres couvertes do- 
léances peut-estre qu'il avoit en cuer, se tanna, 
fait à arguer, de la maison, et voyant que au 
monde n'avoit lieu là où mieux se pooit retraire 
qu'en France devers le roy, condescendit bien d'y 
quérir entrée céléement , et par moyen d'iceliui 
d'Arson qui lui sembloit homme tout propre à ce 
faire , parce qu'il mesmes estoit de France, et con- 
gneu en court, et du roi et de tout; et qui plus est, 
et qui bien y siet estre dit, cestui Jehan d'Arson 
mesmes quéroit l'eslongne de ce duc Charles et de 
soi retraire en France , sa propre marche , ne sai 
à quel tiltre ou juste ou non ; mais tant en avoie-jc 

bien ouy dire que broulleur estoit et périlleux hom- 
me ; aussi le monstra-il bien. Or advint que pendant 
toutes ces devises et sccrès progcts entre ces deux, 
le duc Charles envoya ccstui Jehan d'Arson devers 
le duc de Bourbon, son beau-frère , qui se tenoit en 
la court du roi; et en cependant ce Jehan d'Arson 
poursievoit en court les affaires de son maistre, qui 
estoient grans et touchoicnt à messire Philippe de 
Savoie, que le roy iùamoit point, et aussi peu le 
duc de Bourbon , car estoient en pointe ensemble. 
Le roy accueilly fort devers ly ce Jehan d'Arson, 
et longuement par avant l'avoit assez cogneu . 
et savoit bien comment il estoit assez fraile. Eux 
deux donques entre accouplez ensemble en devi- 
ses, et le roiinterrogant de Testât du duc Charles, 
son maistre , et parfondement l'inlerinant sur une 
chose et sur autre , fait à ymaginer que leurs de- 
vises estoient du mesmes aux personnages, dont 
l'un héoit de tout son cœur le duc Charles, cl 
l'autre quéroit avoir maistre à poste, dont il se po- 
roit refaire et retourner en son bien. 

Or estoit-il heure maintenant, ce sanibloit à ce 
Jehan d'Arson , de mettre en compte ce messire 
Baudewin, et de l'avancier devers le roy , laquelle 
chose il s'y fit ; et le prononça un gentil chevalier, 
homme de grant estofFe et de qui grant service se 
poroit traire , ce disoit. Si le print le roi bien en 
gré , et dist qu'il cognoissoit bien le chevalier, et 
que voirment, s'il voloit venir devers ly, il lui fe- 
roit de grans biens et beaucop plus que là où il 
estoit, et de ce il peust estre tout asseur ; prioit 

pourtant à ce Jehan d'Arson que laborer voulsist 
tant envers ledit Baudewyin que la chose en ve- 
nisl à elleel , ains tost que tard. Or, ai-jedit que le 
royhéoit cou vertement ce duc Charles, et quelque 
traitié de paix qu'il y eut entre eux deux, ne cessa 
pourtant de machiner tousjours en son grief et de 
voloir sa ruine , tant par peur qu'il avoit de ly d'en 
rechevoir plaie en son royaume aveucques le roy 
Eduard, comme parce que sa nature ne se pooit 
accorder à ce que de le pooir amer. Si s'en des- 
couvry assez avant audit d'Arson, et lui donna 
assez à cognoistre comment il désiroit bien d'en 
pooir estre qui te par un g bout ou par un autre , ne 
lui challoit comment ; mes désiroit bien à trouver 
personne et moyen comment on le peust expé- 
dier, et que de ce 7 il en peust faire la récompense 
aux facteurs, à la grandesse de la cause, et là où il 
pooit cheoir un grand inestimable butin , et le plus 
grand du monde , parce que ce duc Charles n'avoit 
nuls enfans, fors une seule fille. Parquoi, quant il 
seroit failli par mort, ses pays iroient tous estran- 
gemcnt, et se dessevroient par pièces et par mor- 
ceaux en diverses mains , et desquels il voloit sa- 
tisfaire et rétribuer en condigne porcion ceux qui 
en ce l'aroient servi. Si pleut moult la parole 
du roy audit d'Arson, et par les approches que le- 
dit roy lui avoit fait, lui sambloit bien aussi que 
le cas estoit conduisable , et souverainement par le 
moven de messire Baudewin, dont il cognoissoit le 
corrage , et s'en faisoit fort. 

12. 

CHAPITRE CCCXXIX. 

Comment l'aucteur traite ceste matère bien à dur et enuis , qui fait men- 
tion du roi de France, 'qui tacitement marchandoit de faire morir 
le duc 

Je entre ici en matière de grant charge , et qui 
fait à doloir et à plaindre durement, en si haut 
homme que d'un roy , soi consentir en si laide 
œuvre que de voloir faire tacitement morir un 
sien prochain parent, frère jadis par mariage, son 
pacifié solennellement par veu , par serment , par 
contract et accord des princes de France et de tout 
le parlement, et par scellez et instrumens si estrois 
et si authentiques comme pour tout le monde y 
estre compris dedens et sauvé. Mès quant je re- 
garde et considère la condicion des princes de 
la terre, comment en ce dont ung povre noble 
homme feroit grand pois et grand refus de le com- 
mettre, eux plus encore font ; grans mains encore 
en font estime et dangier , et leur est aussi peu 
horreur de grand vice, comme il leur est amour 
ne honneur à vertu , certes je me rappaise moi- 
mesme , et par le naturel et commun usage de leur 
vie , je retire mon ammiracion de leur abus, et 
conforme auques près comme par une maxime : 
que tous grans princes coustumièrement sont à mal 
donnez aujourd'hui; n'accoutent à reproce de mal- 

vaise opération , et ne font feste de loenge qui est 
acquise en vertu ; retirent leurs ieux de arière de 
Dieii; et en vanité temporelle tant seulement po- 
sent leur corrage ; vivent plus à eux- inesmeset pour 
eux > en leur privé appétit désordonné, qu'en soing 
ne en veille en commune salut , qui est cause de 
leur seigneurie; sont plus grans que autres hom- 
mes, et plus dignes en leur estât, et tels veulent 
estre maintenus, mes sont moindres et plus, obscurs 
en bonnes meurs et vertus ; et ne reçoivent pour- 
tant nulle vergogne ^ car ne cognoissent nulle cor- 
rection sur eux ; sont hors de toute répréhension , 
ce leur samble , et non serfs à nulle loi d'hommes;, 
et se Dieu recognoissoient à desseure de eux pour 
les jugier , si diffère-il ceste vengeance jusqu'au 
grand jour, dont Tentre-deux pora porter avis. 
Ainsi, hélas! se contiennent-ils et se desvoient en la 
grasce de leurs biens, et en la vanité de leurs hon- 
neurs , enivrés en péchiés et desriglemens , et îous 
taris et séchiés en bons exemples et en loables 
conversations ; couchent encortinez du feu d'envie, 
l'ung sur l'autre , et dorment en lit de machina- 
tion perverse ; veillent en ruyne et en effusion 
île sang par fraude, et songent en turbacion du 
povre innocent peuple, sans pité et sans miséri- 
corde; n'accoutentà irriter Dieu ne de le traire à 
ire , mes que leur appétit puist estre accomply ; 
préfèrent leur affection devant l'onneur de Dieu, 
et privé plaisir devant salut universe ; font feste des 
malvais, malicieux, engigneux, vicieux, corrom- 

pus, gens reprochables et damageables, et en font 
trésor et estor, et les tirent emprès eux; et les 
sages et preud'hommes bien doez et bien mori- 
génez, clercs et luisans, et de grant parement , et 
de fruit, et de salut, ils boutent en arrière , et ne 
lesaccoutent; et aux samblables à leurs doloreuses 
meurs vicieuses et natures ils s'adonnent et ajoin- 
gnenl, et làs'arestent et adhèrent. Dont certes, ce 
poise moi, et m'est grant doleur de tant d'exem- 
ples que j'en donrois bien, et dont la vérité se 
preuve à l'œil : et en est ta dignité des princes lai- 
dement obscurcie, et l'intégrité de la chose publi- 
que durement blessée et mal mise. 



CHAPITRE CCCXXX. 

Ici fait l'aucteur une générale objurgation à rencontre plusieurs nobles 
» et autres qui vicieusement vivent 

En ceste généralité que je mets sur tous les 
princes, et dont, à la vérité , on cognoit à l'œil ce 
qui y est, je n'accuse nullui ne ne donne charge 
par exprès, fors d'autant que chacun en soi-mesmes 
et de soi peut jugier ce qu'il y a de coulpe ; et ne 
m'est ne haine ne amour envers nulluy , cause 
plus de l'ung que de l'aultre. Tous me sont ho- 
norés et recommandés, amés et doubtés ; mès amè- 
rement me tient et fait grief, souverainement en 
ce royaulme , que tant de nobles vaiilans princes , 

hommes aisés de corps el doezde vertu, d'enten- 
dement et de sens , j'ai si peu de cause de escripre 
en baulte rccommandacion; mes ce que je plains 
et ce qui m'est dur, c'est que je me treuve con- 
traint, se je veuille satisfaire à ce que les temps 
portent et rendent, que je moulle ma plume en 
leur honte et opprobre , et en détester leur odieuse 
mauldite vie toute enténébrée de confuse laidure , 
acharnez l'un sur 1'aullre , comme titres ramages 
que seule sensualité féroce conduit sans entende- 
ment envers le ciel; et souffrent le divin opprobre 
multiplier et croistre la foy crestienne , succomber 
et cheoir devant leur nez , en pollucion infidèle ; 
l'ennemi de Dieu prévaloir sur l'église, et les pro- 
chains environs de France gésir en prochaine 
menace de perdicion ; et n'y acoutent ne s'en 
deullent. Ains ce dont deussent servir Dieu, les 
terribles praticquées puissances des vaillans hom- 
mes, leurs innombrables et excessifs deniers el 
agens que ils rapinent et prendent sur le povre 
menu peuple, leurs sens, leurs entendemens, et 
toute leur industrie , tout ils l'exposent au service 
de l'ennemi , tout le convertissent en excitation de 
divine ire : et veuillans miner et déchirer l'uno- 
l'aultre aux dans , comme chiens rabis , ne 
veulent que perdre et désoler le monde , et faire 
lucre et donner joie au deable ; et infament et 
diffament l'ung l'aultre ; el se publient et se font 
prescher inhu mains tous deux; et se scandalisent 
es malignités volontaires, el dont le ciel mesmrs 

le reboute et confute ; et de quoi tout le monde 
se doibt plaindre , quant dignité royale et prin- 
ciale est si à bas venue , que d'estre entéchiée de 
tels vices. Dieu y pourvoie. 

CHAPITRE CCCXXXI. 

Du retour de Jehan d'Arson qui avoit este' devers le duc de Bourbon , 
et de ce qu'il avoit besoingnié pour le bcstard Baudewyn. 

r 

Or venons à inatère. Ce Jehan d'Arson donc- 
ques , après avoir fait ce qu'avoit de charge de 
son maistre le duc de Bourgogne, et obtenu de- 
vises aveucques le roy, teles que avez oyes, fist 
son retour devers ledict due y son maistre , et lui 
fist relacion sur Testât de ce qu'il avoit besoingné 
aveucques le duc de Bourbon; mes ne descouvrist 
poinct pourtant le malvais corrage qu'il avoit de- 
vers ly, et de quoi il avoit tenu parlement en son 
contraire. Si coule et lesse tout ceci, et viens à 
messire Baudewyn , le bastard, qui fist grand fesle 
du retour de cestui, en espoir d'avoir nouvelles du 
roy, d'aulcune reçoive, laquelle il désiroit fort. 
Si lui cqnta Jeban d'Arson, du long et du lez, 
les devises en quoi le roy l'avoit mis ; et lui aver- 
tissons que s'il vouloit entendre à complaire au 
roy en telle matère , la rétribution en seroit si 
grande, qu'à tousjours il s'en sentiroit; et lui aide- 
roit à mettre en ses mains bonne ville ou pays du 

duc Charles; cary aroit largement grand butin 

pour beaucoup de gens, quant à cela venroit. Si 
s'y accorda prestement messire Baudewyn ; et dist 
par ses bons Dieux qu'il oseroit bien emprendre 
la chose, et la mestre à effect , nonobstant qu'il 
portoit le nom de son frère bastart. Mes dire 
fault que ce lui movoit d'ung malvais sang et d'une 
desléale faulce nature, quant encore il n'eust esté 
que son maislre et son nourrisseur, d'enleudre à 
tel murdre. Est vray toutefois, que l'en a trouvé 
depuis , et attaint au vray , que l'original com- 
menchement de tout cecy fust praticquié et mis 
avant par le seigneur de Crussol, ung chevalier 
prochain du roy et bien à sa main, et lequel che- 
valier le roy avoit envoyé devers le duc Charles, 
à Lille , assez tost après son retour de Liège en 
France , pour entretenir , ce faisoit à croire , 
amour et union entre le roy et ly , et y faire chose 
de grand fruict ; et le cuidoil chascun ainsi y et le 
duc meismes tout tel : mès en faisant assez Ion*»- 
séjour par dechà, en l'ostel du duc, et en allant 
de ville à aultre aveucques ly , ledict chevalier 
s'accointa fort de me^fcre Baudewyn; et furent 
souvent en privées solitudes ensemble et en es - 
troites devises; et là dict-l'on que le premier com- 
pact fust faict de ceste bonne euvre, de par Dieu; 
et se trouvèrent deux malvais d'ung commun ac- 
cord en malice ; et maintenant , quant Jehan 
d'Arson s'est trouvé devers le roy , et accueilli du 
seigneur deCrossol , qui jà avoit basli tout le < as , 

et estoit ce Jehan cogueu eslre prive et bien à main 
de messire Bautlewyn , le roy harJiement, aveuc- 
ques le moyen du seigneur de Crussol, s'en descou- 
vristà ce Jehan d'Arson, luiremonstrant comment 
il estoit de son roy anime et son suhject , et qu'en 
ly se devoit mieulx fier qu'en ung estrange , et 
lui atissi estoit tenu de voloir son bien et de son 
loyaulme devant nul aultre; et pourtant, comme 
Cé duc esloit l'omme du monde que plus devoit 
hayr, et dont ly et sa couronne avoienl plus porté 
etreceu de foule , et dont il ne se pooit vengier à 
son bel ne à son appétit, ne désiroit que sa mort, 
comment que ce fust, mes qn'ii en fust quille. Ce 
furent ici les argumenset les couleurs du roy , dont 
il persuada ce Jehan d'Arson; et par doléance 
qu'il fesoit du duc Charles , justifia sa cause eslre 
belle, ce que non; mes se procura ung grand 
blâme , jà-soit-ce que aultrefois, seipt ans par 
avant, avoil procuré tout le samblable, par le 
bastard de Rcubenpré , qui en fust pris et raltaint 
du vivant du père , le duc Philippe , comme le 
l onle en a esté faiet en son lieu et par quoy 
maintenant je m'en dcpqAî. 

CHAPITRE CCCXXXII. 



Comment ccmurdrc futpratiquic entre quatre personnes, et comment ils 
s'avisèrent de le mettre à exécution. 



Or a esté praticqué ce murdre entre quatre 
personnes , là où il a esté longuement célé et cou- 
vert. JEt messire Baudewyn , qui devoit estre cbief 
de ceste euvre et le principal facteur P long-temps 
alla musant et songeant comment et par quelle 
manière ceci se pourroit faire ; et après le cas 
perpétré, la manière aussi de soi saulver; quist 
diverses voies et subtiles, et prépara tous ses pro- 
jets de longue main ; et par espécial à Hesdin , 
là où le duc estoit en long séjour, s'en devoit faire 
l'exécution , ce sambloit , pour cause que le lieu 
estoit plus propre que nul aultre , tant pour la 
sauveté des acteurs , comme pour trouver le corps 
du duc plus à son aise , et en lieu apt à ce pour le 
tuer, à cause du parc qui est unedesvoyableforest, 
et là où souvent alloit comme tout seul et à très 
peu de gens ; et comme ce duc Charles amast fort 
ce bastard, messire Baudewyn et lui compleust 
beaucop, et messire Baudewyn estoit tousjours 
aveucques ly, là où il s'essouloit , et pour tant 
l'avoit plus bel faire aussi. Or n'y avoit poinct 
encore de marchié fermé entre le roy et messire 
Baudewyn, parquoy il besoingnoit, eeluisambloit, 

ains que plas avant procéder, savoir ce que le 
roy lui feroit, et quelle seureté il aroit de ses 

promesses. Si s'avisèrent Jehan d'Arson et'ly , que 
pour venir au parfaict nécessairement , il conven- 
roit avoir aveucques eulx, et de leur accord, ung 
chevalier, messire Jehan de Chassa, du conté de 
Bourgogne; et estoit de l'ostel du grant bastart 
de Bourgogne , gentil, gallant, de plus grand cuer 
que de pooir , et de plus grant port qu'à son ap- 
pertenir ; estoit chambrelen aussi en ordonnance 
de l'ostel du duc, et bien en grasce. Et cestui che- 
valier, tant tirent ces deux messires Baudewyn , 
• et d'Arson , qu'ils le tirèrent à leur accord; et de 
faiet lui boutèrent en teste que ce seroit cely qui 
s'en iroit devers le roy, sans retourner, faignant 
de devenir Franchois , comme par dechà ne se 
pooit plus entretenir, pour les grandes debtes qu'il 
devoit en l'ostel du duc as marchans ; et lui venu 
devers le roy, qui lui feroit des biens beaucop , et 
le recevroit joyeusement, feroit le marchié de 
messire Baudewyn aveucques ly, tout ferme, et 
puis après le lui signifieroit par homme fiable ; 
et de là (mi avant , il entendroit au parfaict. 
Comme doncques ceci fust conclut entre eulx , 
fut au^>si mis à effect ; et messire Jehan de Chassa, 
trousse ses quilles , et s'en va tout droict devers 
le roy, qui lui fist bonne chière, et lui donna estât 
et pension , comme j'ai dict cy-devant. Et à chief 
de pièce, le roy estant en Ainboise, ung jour 
qu'il alloit à la chasse, fust parfait et conclu !< 

sire Jehan de Chassa, de messire Baudewyn, tant 
seulement le seigneur de Crussol présent ; et 
icely appointement devoit-on signifier audict 
messire Baudewyn , car n'y aroit poinct de faulte. 



CHAPITRE CCCXXXIII. 

Comment Jehan de Chassa fut fort plaint à la court , pour ce qu'il se 
transporta en France, abandonnant le duc Charles. 

Or y avoit grant murmure en court de ce che- 
valier qui s'estoit allé rendre Franchoîs, et n'eust 
Ton en pièce pensé ce qui l'avoit meu ; ains le 
plaignoit chacun de quoi ce avoit esté le premier 
de l'ostel qui avoit monstré ceste lascheté, et dont 
on se feust le moins douté ; car estoit nuement sub- 
ject du duc et de sa souveraineté, et de toute sa che- 
vance estoit tenu au duc. Car le duc Philippe l'a- 
voit donné à son père le Benetru , faisant le fol ; 
et cestui le duc Charles l'avoit reconfermé au fils 
pour ce que gentils fils estoit ; si en devoit avoir 
moinsdesoupechon.Nonobstanttoutefois,si tourna- 
il, tout bénéficié, en ingratitude, et son estre et sa 
naissance en mescognoistre ; et quérant lieu et oc- 
casion de pouvoir faire ses gorres que par de cà 
ne pooit , mist honneur en oubli et s'alla rendre 
ennemy à son prince et à son maistre. Et ne pen- 
soit-on autrement à celle heure, fors qu'il s'estoit 

allé rendre Franchois , tant seulement pour s'a- 
vancer en biens et en enlrelenemcns, pour ce que 
par de c 1 1 à n'en avoil tant comme il désiroit, et, 
qu'il y devoil grans sommes : mes quant on a seeu 

< ! ;'jnii> l;i e;iuse de ! i\i ! : - j m 1 ri m lY.iii. v, ri î;i 

desléautédeson pourchas, tout mis l'ung aveucques 
l'autre, a esté trouvé impie . 1111^ malvais homme, 
uug laselie, desléal chevalier, hlasmé de tout le 
monde , et dont le parlement a esté honteux , et 
encore pieur la cause d'icelv. . ♦ 



CHAPITRE CCGXXXIV. 

Comment le comte île Warvic mist hors de prison le roi TIenri , et com- 
ment il tira le peuple de sa beude , par bel remonstranec qu'il fist. 

Je diffère encore une espace le conte de cette 
conspirée trahison; car encore n'est point venu le 
temps là où elle fut rattainte et sceue comme par 
grasce de Dieu ; et avindrent plusieurs grandes 
choses entre deux, et dont il loist (convient) faire 
mention, pour cause qu'elles servent au différent 
qui estoit en ce temps entre le roy Loys et le duc 
Charles; c'est du fait du royaume d'Angleterre, 
dont ledit roi s'attendoit d'en tirer la joie pour ly, 
par la ruine et expulsion du roy Edouard 1 , au 



ï. Edouard IV premier roi de la maisoji d'York. 

moyen du comle JeWarwic ; et le duc Charles eu 
l'autre lez d'en avoir mesmes fruit èt joie par son 
régner et durer maugré tout homme; mes ainsi 
n'avint point : car sitost que le comte de Warwyc 
se trouva descendu en Angleterre, après son re- 
tour de France, comme il a esté conté, et que mul- 
titude de communes du pays de Kent s'esloit tirée 
devers ly aveucques aucuns nobles, de jour en 
jour en jour croissoit sa puissance ; et béant de 
venir à ses fins, comme de déchassier Edouard de- 
hors, et de remettre en son throne le roi Henri «, 
tenu prisonnier en la tour de Londres, déclaira 
au peuple sa volenté; et sachant que moult de peu- 
ple y avoit son affection , et que le corrage de 
peuple est mobile et variable , et ne quiert que 
nouveau seigneur toujours, et que le roi Henri leur 
estoit en cuer, les persuada de moult belles pa- 
roles et leur dist que, jà-soil feust-il ainsi que au- 
trefois il avoit esté contraire audit Henri , et avoit 
esté cause de sa ruine , cuidant bien faire et servir 
à la chose publique du royaume, toutefois main- 
tenant, revenu à cognoissance du tort qu'il lui avoit 
tenu et fait, et dont il estoit repentant , en acquit 
de sa conscience, lui voult réparer son injure et le 
remettre en son estât devant, comme vrai droi- 
turier de la couronne sur tout autre ; dont, et du 
délit qu'il en avoit fait à malvaise cause et par 



i. Heury VI de la maison de Laucastie; 

malvaisc informacion, présent tout ce peuple, il en 
prioit merchy à Dieu; et soi ruant à genoux de- 
vant eux, leur en requist merchy et perdonnance. 
Et alors vous oyssiez tout le monde crier vive le 
roy Henry ! vive mylord de Quine 1 Henri ! Et 
là obtintWarwyc et acquist le bruit et la grasce du 
peuple par ceste manière de faire ; et se tint comme 
asseur quasi alors petit à petit d'avoir tout le 
royaume pour ly, et d'y taire ung nouveau monde, 
comme il fit voirment; car aveucques ce que plu- 
sieurs seigneurs et barons du pays se venoient join- 
dre à ly , qui toujours avoient esté du parti du roy 
Henry céléement , mes ne s'en estoient osez décla- 
rer, ledit de Warwic, jour après autre , tira tou- 
jours avant jusques à Londres, là où arrière 
trouva des faveurs assez, et autres aussi beau- 
coup, et grand nombre de contraires et maintenans 
le roy Edouard. Enfin toutefois, et comme Edouard 
n'y vint à defiense, Warwic mist debors la tour 
de Londres, Henri 2 et l'assist en trône royal , 
et le fit publier et crier roi d'Angleterre en con- 
fusion de Edouard , promettant au peuple toute 
salut et prospérité leur approchier et estre à venir 
par icely de la part du roy de France et de tous 
les Francbois , et gaignages et conquestes et ra- 



i. My Lord the King. 

a. Le comte de Warwick fit sortir Henry VI de prison 
le 6 octobre 1^70 et le rétablit sur le trône. 

pines sur le duc de Bourgogne et ses pays, qm* es- 
toit une des fins principales à quoi il tendoit à 
l'appétit du roi Loys, avecques l'expulsion du roy 
Edouard hors du royaume, et d'en avoir le gouver- 
nement. 



CHAPITRD CCCXXXV. 

Comment lareyne se tenoit en la tour de Londres, et comment Londrois 
estoient en division l'ung contre l'autre. 

Les grans toutefois et les puissans de Londres 
un grant pièce se tindrent pour Edouard; et es- 
toit la reine d'Angleterre, en la tour de Londres, 
à tout cinq cens combattans pour sa garantise , 
car estoit fort grosse d'enfant; et se tenoit là soubz 
la fiance qu'elle avoit des Londrois, les grans 
et les puissans, pour résister au menu peuple en 
temps de variation; car le roy Edouard, son mari, 
se tenoit en noort, au bout du royaume pour faire 
son assemblement ; car en cely endroit gisoit sa 
puissance et toute sa confidence. Et en effet, jà sa- 
voit-il bien que le conte de Warwyc estoit des- 
cendu en Angleterre et venoit à puissance contre 
ly pour venir à Londres ; mes au gros cuer qu'il 
portoit, n'en fit pas grand estime, car durement 
estoit vaillant prince, et se confioit toujours de 
pooir recouvrer sur ly assez à tost quant il aroit 
ses gens ensemble sur lesquels il se fondoit; car 
estoit tout certain, se une fois il se pooit trouver 

sur les champs eu barbé de W arwyc, Warwyc ne 
tenroit point de piet, qui cstoit laiehe et couard , 
ne oncques ne se trouva en lieu fors fuitif. Et 
pourtant se confia en soi-mesmes et en la bonté de 
ses gens, qui lui avoient promis service, et se fon- 
doit sur la laschetc de son ennemi, qui en son effort 
nel'oseroit attendre. Fut toutefois le premier deceu 
et gabé , et ses propres gens l'abandonnèrent et 
ournèrent contre ly , et Warwyc bouta sa corne 
out oultre, et vint jusques à avoir Londres pour 
ly et la cremeur d'Angleterre ; et par faute de ré- 
sistance faite en temps, toute Londres tourna à 
estre sienne ; et la reine abandonna la tour de Lon- 
dres,par crainte de Warwyc, quil'eust fait mourir, 
ce sa voit bien , et perdre son fruit ; et s'en alla à 
Sainte-Catherine, une abbaye disoient aucuns; au- 
cuns autres disoient à Vasemonstre (Westminster), 
lieu de franchise , qui oncques n'avoit esté cor- 
rompu. 



: 



CHAPITRE CCCXXXVI. 

• • t l 

« 

- De la venue du conte de Warwyc en Londres, qui fut granl joie aux 
Franchois pour la dépression du roi Ëdouard et de ses allie's. 

* » " * 

De ceste venue en Londres au comte de War- 
wyc, et d'avoir prospéré si avant y fut faite grande 
joie entre les Franchois; et se bagnoit le roy Loys 
en roses, ce lui sambloit, d'oyr ceste bonne aven- 

lure , car estimoit bien par ce moyen le royaume 

estre pour Warwyc, et par conséquent Portrait de 
la main du duc de Bourgogne, qui en inanachoit 
toute France. Si eu fit le roy grant joie et grant 
leste; et continuellement y avoit messages allans 
et venans entre Warwyc et ly, pour réconfort l'un 
de l'autre. Et portoit ainsi le temps alors, que se 
le roy Loys hayst le duc Charles de venin et de 
mort, Warwyc ne le hayst riens moins pour cause 
du roi Edouard, jurés ensemble. Et par ainsi, ce que 
Warvyc prospéroit en Angleterre estoit à la joie 
et consolacion du roy Loys de France, et ce que 
Fdouard déclinoit estoit à la confusion et oppro- 
bre du duc Charles de Bourgogne, qui encore 
avoit son attente toutefois et son espoir en rassem- 
blement de son beau-frère, le roi Edouard, pour 
deffendre son royaume , et de quoi toutefois il tira 
peu de fruit enfin, car n'y avoit deffence ne 
demie. 

Or veissiez à Londres tout le monde prendre le 
1 ave-stoc, qui veut dire un baston ventilleux, livrée 
du conte de Warwicjet ne s'y osa trouva ne mon- 
strer homme qui portast la rose. En Calais mèsme 
cheurent en division Tung contre l'autre, et prin- 
drent ceux qui soloient porter la rose le rave-stoc 
en grand multitude. Autres grand nombre toute 
foiset fermes à Edouard, portoient la rose toujours; 
et vindrent aucune fois en confliclion l'ung contre 
l'autre dedens la ville par ceste manière de faire; 
et là ou le seigneur de Duras, gascon, commis 

f 

capitaine de la ville de par Edouard, avoit moult 
dur a souffrir, et se trouva malement honteux et 
perplex souvent ; car véoit messire Jehan Wan- 
neloc, capitaine du chasteau, homme fort double 
et variable , et ployant et vaucrant merveilleuse- 
ment à tous vents, sans fermeté ne arrest, fort au 
plus fort ; et parcevoit bien que honneur et fran- 
cise n'avoient point tant de lieu en lui, comme 
cauteleux temporisement. Si en avoit moult d'an- 
nuy et de deuil , qui, pour léauté et francise main- 
tenir, avoit abandonné propre terre et patrimoine, 
grand seigneurie et grant estai avecques le roi 
Charles, s'il se fut volu rendre Franchois. Mès 
prisant povreté en honneur et en maintenue léauté 
devant toute richesse du monde, en reproche de 
foy,s'estoil venu rendre Angles, saudoyer de Ca- 
lais, qui , en Guienne, estoil un des grans barons 
de la terre pour mesnie payer les saudées. 0 no- 
ble francise de gentilhomme, et que devois-tu 
penser ici, et comme mal te devoit faire , tu qui 
estois si grand homme de naissance et mis aveu- 
ques les sacquemens d'une ville, et non tant prisié 
(jue d'estre mis en royale court pour toutes tes per- 
tes , il t'a convenu chanter et hurler, ployer et 
fléchir à l'appétit d'un grand las de vilains sans 
honneur et sans raison et sans foy, encontre ta na- 
ture ! et qui plus est , ceux qui deussent estre no- 
bles de fait et de corrage et toi deffendre en ton 
honneur et Léauté si approuvée, se sont et oui 
esté ceux qui t'ont dcrelainqui et mis à l abav de 

confusion mesmes et en péril de ta vie ! 0 seigneur 
de Duras, ta léauté te a esté loable et de grant 
mémoire ; mès ta fortune t'a esté dure et escharce 
de Tavoir tournée en telle nacion ,. dont oncques 
bien ne se peut escrire sinon en péchié. 



CHAPITRE CCCXXXVII. 

Comment le conte de Warwyc »e maintint en Londres, et de grans ou- 
tragea qu'il feist sur ceulx du party d'Ec^puard. 

Je n'ai point fait fortes enquestes de ceste ma- 
tère, ne comment le conte de Warwyc se maintint 
en Londres , ne comment Edouard se mist sus et 
se prépara à la deffense de son royaume contre ly, 
car peu m'en a esté et est de faveur, et peu y àt- 
tens de loenge ou de mérite, par y avoir fort la 
boré ; mès tant en oys-je en ce tems, et appris, que 
ledit de Warwyc, qui estoit homme cruel, là où il 
estoit à son desseure , fit des grans outrages beau- 
coup en Londres, et par espécial sur ceux lesquels 
sa voit estre du party de Edouard , et en fit exécuter 
tyranniquement ; usa de volentez en la maison des 
grans marchans ; et n'y avoit ne justice , ne règle, 
ne ordre en tout le royaulme ; tout y alloit ce 
dessus dessoubz : les marchans preud'ommes s'en 
espoentoient; les nations estrangess'en lamentoienl 
et s'en feussent volen tiers enfuis ; mes ne pooient. 
Tout y alloil contre poil et contre ongle; y avoit 

un roy assis eu chaière; autant y eusl l'ait un sac 
de laine que Ton traine par les oreilles. Estoit une 
ombre en une parois (muraille) et un seigneur 
comme cil que Ton bouffette as yeux bendez. Les 
commandemens se faisoieni de par \y , et les exé- 
cutions se faisoient contre ly , et encontre son 
honneur : le roy y estoit subject et muet comme 
ung veau couronné, et le subjet y estoit gouver- 
neur et dictateur du royaulme, et faisoit à son roy 
la moe : tel gouvernement y a voit-il en Londres 
et non mieux^en Calais. 

Une chose fi tWarwyc; ce fut qu'à l'instant quant 
il avoit assis Henri en siège , il fit crier et publier 
la guerre en Calais, partout, au duc de Bourgogne; 
et le roy Loys, tout en pareil fit crier amour, 
union,, et sauf repaire à tous ceux d'Angleterre 
en France, qui y estoient et seroient du party du 
roy Henri , et enemisté et défiance à tous ceux du 
costé d'Edouart et de ses ajoins. Et sambloitbien 
au roy Loys , en ce nouvel instant , que tout estoit 
pour ly pour celle heure en Angleterre, et que 
fortune à peine n'en poroit autrement disposer , 
qÊ*Ang|eterre ne demorast toute sienne , et contre 
le duc dé Boôrgogne. Et à l'exemple de ce fut 
rapporté et dit pour vrai que le roy ici , de la joie 
qu'il avoit des nouvelles de Warwyc , qui avoit es- 
tagé et remis en estât Henry, fit faire autre com- 
ntandement partout son royaulme , que par trois 
joùrsdurans on fist processions générales^et feux el 
lestes , sans labeur, de la grasce que Dieu avoit en 

- 

voyée aux Franchois, de leur avoir remis en main 
un roy en Angleterre , qui estoit du sang de France 
et de l'amisté, et appertenant à la courone , si pro- 
chain comme cousin germain , et d'avoir rebouté 
et expuls le vray ennemy , persécuteur et mana- 
cheur des Franchois , Edouard , soubz la jonction 
du duc de Bourgogne. Mesmes ceux de Tournay 
en firent les feux et les processions , telles que j'ai 
dites, à grant feste et joie. 

_ 

" 1 

CHAPITRE CCCXXXVIII. 

■ 

Comment le duc Charles sceut toutes les nouvelles par delà ; et que toute 
sa diligence ne prouffita riens à Edouard. 

J'estoîe en court àceste heure, quant toutes ces 
choses ici se firent, et qu'on les rapporta teles au 
duc, qui lesprist en pacience tellement quellement, 
et mesme en fit ses contes *, car autrement faire ne 
povoit , comme il sa voit bien que les choses hu- 
maines et les faits des royaulmes et seigneuries 
pendoient toutes en la main de Dieu et en son 
ordonner , et les convient prendre en la nature de 
leur venir teles qu'il lui plaist les envoyer ; car sens 
d'omme n'a point de lieu, là où les fais de fortune 
ont opération secrète sur opinion commune. Ceci 
dis-je pour le duc qui a voit grand intérest, et qui 
cognoissoit bien et vcoit que tout ce brouillis ici , 
et ceste mulacion en Angleterre estoit pratiquée 

r» 

pour ly par le roy Loys et Warwyc, ensemble, 
pour le défaire et non pour autre fin. Principale- 
ment et à ceste cause, lui scaichant ce, et afin de 
conforter son frère le roy Edouard qu'il ne suc- 
combast sous les malices des deux , ce duc main- 
tenoit sa puissante fière armée sur mer à grans 
coustsetdespens,pour cuidierrompreleurconvine; 
» et envoya au roy Edouard tontes les adresses de 

conseil quepooit, hui d'une manière, demain d'une 
autre, afin de soi porter sagement et vaillamment 
en cestes ces machinacions contre ly : mes tout en- 
fin ne servit à riens; riens n'y porta ne fruit, ne 
efFect. Le malice des deux pour ce temps ici porta 
fleur et fruit, et vindrent à leur intention , pour 
une grande part; et la diligence du duc Charles , 
aveucques tout son pooir et conseil en celui en- 
droit, fondit tout et tourna à nient en t'exécucion 
de Edouard , qui estoit en nort et se préparoi t , . 
ee disoit l'on, pour venir contre Warwyc, trois 
jours après la bonne heure; non pas que je ce lui 
impute à lascheté , ne à faute de vaillance , mès à 
ce qu'il n'avoit pas ses gens si presls ne si à heure 
comme il eust bien volu , et peut estre aussi que 
fortune alors ne le vouloit pas ainsi , pour en faire 
sortir fin plus grande et plus admirable, ne sa- 
voit-on pour qui. 

- 



i. Charles avait épousé eu i468 ; Marguerite sœur d'E- 
douard IV. 

Vray est toutefois que se le roy Edouard eust 
mis à effect tëmprement et de bonne heure le 
conseil du duc son frère, et lequel il lui a voit si- 
gnifié par un vaillant écuyer nommé Anthoine 
De La Mer, ce fut qu'il s'en fust venu saisir Calais 
en tandis que Warwyc estoit encore en France , 
et là où Waneloc lui eust fait ouverture, et en pa- 
reil le seignenr de Duras,etneluieust-on osé contre- 
dire , il n'eust tout espoenté le roy Loys et War- 
wyc, et fait confus et camus en toutes leurs malices; 
et feust cîemoré paisible et tranquille en son 
royaulme maugré tous; ou à l'autre lez, s'il eust 
pris et levez subtillement le roy Henry de la tour 
de Londres, parbeaucop de manières qui estoient 
dressées et bien faisables, car y avoit kernelle 
avantageuse merveilleusement qui gisoit en la 
rivière de Tamise, toute propre à ce pour le re- 
cbevoir , Edouard , par ce moyen eust osté à 
Warwyc, tout l'instrument de quoi il se pooit ai- 
dier pour rentrer en Angleterre ; et le duc Charles 
Feust eu en ses mains, bien hors du commande- 
ment de toute France et d'Angleterre , ses con- 
traires. Mès, comme j'ai dit, je ne sai se Dieu l'eust v 
vol u ou non ainsi avenir, mès toutefois le sens de 
Tomme ne profite riens ici au roy Edouard , quand 
ly-mesmes ne sçut oncques mettre à eflfect ce qui 
estoit de son salut. Promist toutefois assez, et af- 
ferma de le faire; mès onques n'en fist riens. Si 
en porta dur anuy le duc Charles , et dit bien qu'il 
ne se voloit point aidier , ce percevoit bien ; mès 

• 

au forl, ce dist, quant il se soufriroit perdre et 
bouter hors de son royaulme, si demorroit-il due 
de Bourgogne et de ses autres pays, et feroit tout 
à part ly, au moins mal qu'il poroit. 



CHAPITRE CGCXXXIX. 

■. 

Comment le duc de Clarence aida à persc'eater sou frère le roi , et des 
bendes qui sourd ire nt en Angleterre, entre les seigneurs et peuple 
commun. 

Ne feroye-je long conte de celte matère, qui est 
toutte pleine de brouillis, et originellement et en 
fons conduite de vicieux personnages , el soubz une 
estrange reddition et sauvaige importance de temps 
non veu pareil. Leroy Loys de Francese délitoit en 
la malice du conte de Warwyc , lequel toutefois 
il cognoissoit bien que point n'estoit bien sain de 
ventre et de nez, et si en avoit fait son frère d'ar- 
mes ; et Warwyc savoit bien aussi les belles meurs 
et condicionsduroy, aussi aveuques tous ses tiltres ; 
et pour ce s'accc-uplèrent-ils ensamble, et firent 
de deux natures, anciennes ennemies ensamble 
l'une à l'autre, une soudure et conjonction dés- 
bonneste , pour faire encore malvaise euvre. 
Mesmes le duc de Clarence , frère au roy Edouard, 
se porta contraire encontre son frère , pour avoir 
la couronne; et contre nature et contre honneur, 
l'aida à persécuter aveucques Warwyc; mes enfin, 

et ne demora gairesque division ne sonrdistenlre 
AVarvyc et ly, pour la prétninence enauctorité, et 
parquoy le fait de Warvyc en devint moindre ; 
et sourdirent tant de bendes en ce lemps-cj en 
Londres, et par le royaulme et ailleurs , que tout 
y estoit tempeste et malédiction , qui jarnès n'en 
puist evidier , doint Dieu! mais qu'il y eust paix 
en France. 

0 digne, glorieuse France, sainte chreslienne 
maison , refulgent sur toute la terre ! et que dirai- 
jedetoi maintenant, et quelle narration ferai-je 
de ta fortune d'aujourd'hui, quant ceiy qui gou- 
verne ton throne et occupe le lieu de ton ancienne 
splendeur, et en quoy tu précèdes et. survoles toute 
autre nacion , ly , le plus digne du monde et le plus 
noble en temporel estât, et qui doit porter cuer 
d'aigle et nature de lyon , et ajouster sur ses nobles 
vieux pères de jadis aucun nouvel acquest de cler 
liltre , s'est allé conforter, et associer soi , et 
évoquer à son frère d'armes, un Angles, un homme 
forfait encore , et sursommé de bas estât, et tout 
despareil emprès ly, ennemy de sa corone et de 
son estât , et ami tant seulement à terme et à 
fiction, et à flatterie; et tout pour une honteuse 
malvaise fin envieuse . qui est de deftaire la maison 
de Bourgogne, qui par tout temps du monde tou- 
tefois a servi et reconforté la maison de France , 
dont elle est membre , sinon depuis les maudites 
divisions qui y sont venues, et là où de France, 
originellement, est soursc l'envie contre elle de sa 
gloire et de sa force. 

0 roy Loys, peu prises-tu de la dignité , et ton 
glorieux estât, qui vaux à estre requis de l'em- 
pereur, et prié pour estre son frère d'armes , et tu 
requiers par flatterie et à fainte vicieuse fin un 
porc sengler , sauvage de nacion et extraction in- 
humaine, et là où il n'y a fors brutal orgueil, 
crudilité, viles meurs et nature , ramage sans foy, 
sans loy et sans quelque vertu, sinon de faire 
grief au monde! 0 roy Loys, tu ne peux ignorer 
que tu ne feis aller au devant de 1 y les processions 
solennelles de Ruan , et tout Testât de ta maison 
comme au devant de l'empereur de Grèce. Se lu 
argues que tu le fis à fainte et à cautele, tu le 
' juges toi-mesmes que tu es un homme failli èt 
double , et que tu as tendu à déception ; et se tu 
demonslres que tu Tas fait à fin de fruit et de salut 
de ton royaulme , tu te monstres ignorant donc- 
ques en savoir faire et lessier à point, quand tu 
excèdes mesure des appertenances. Cerles tels 
honneurs fais à tel homme sont dérisions à qui les 
rechoit , et à cely qui les fait tournent en confusion 
aussi, et en tient l'en moins de bien ; si est pité, et 
je le récite à plainte et à regret , quant le noble 
royal sang de France d'autant se défigure et for- 
ligne que de condescendre à telles basses nienuelez 
et ordures, et tout par envie l'ung sur l'autre en 
dedens eux-mcsmes, et pour se deffaire et escau- 
deler, par pieurs encore et plus maivais que eux , 
leurs propres anciens ennemis. 

CHAPITRE CCCXL. 

4 

Ici parle Taucteur un peo des mœurs et estrange* fâchons de faire 

dudit roi de France. 

Ceci ne dis-je poinct toutefois en charge du 
roy , pour parer le duc Charles , ne que je désire à 
condeinpner et déturper l'ung eu sa cause, pour 
embellir l'aultre ; car dur m'est et amer que les 
temps et les personnes ne rendent ainsi que j'en 
puisse escrire en grant los , et que leurs fais ne se 
comportent entièrement à vertu, aussi- bien comme 
ils les tournent ambe-deuxà désolacion du monde ; 
c'est ce qui m'a donné et donne cuisance en cuer , 
et que les nobles excellentes personnes, introduis 
de la foy et des divins exemples n'entendent pa- 
reillement â haultes nobles euvres , en ensievant 
leur estât, comme ils font à toutes choses de ruyne 
et de reproche, pour obéir à leurs vicieux corr âges. 
Une chose est , se vérité se seuffre escrire , ce roy 
Loys ici , sans touchiér à sa conscience ne à ce 
qui estoit en l'omme par dedens , avoit beaucop 
d'estranges fâchons de faire, non de grand pris par 
dehors , et lesquels estoient si patentes et si com- 
munes, que mesme tous les princes de France s'en 
doloient , et non moins les petits subjects ; et de- 
puis tout le temps qu'il estoit devenu homme , on 
liseetquière sas lais, ses condicions et ses meurs, 

l'on y trouvera plus de trouble beaucop que de 

cler;l'on y trouvera sédicions et ruyne partout 
où il est venu } vie voluntaireet desréglée, et qui 
s'est asservi de maisnie , de meismes , plustost que 
des biens moriginez. Son père, le roy Charles, en 
faisoit bon accroire, qui, par bien le cognoistre, 
lui donna tous ses tiitres ; Dieu scet comme fais. 

Se doncques je déclaire ce que j'ai vu en 
Tomme par condoléance , et non pas par hayne , 
et que je complainsses vices et povretés, dont tant 
de maux ensieuvent et tant de turbacions au 
peuple, et que je cognois et sçay qu'en ce Tai- 
sant, je ne pèche point, et qu'il n'est point per- 
pétuel ne que moy ; et que des rovs d'Israël , en 
temps passé on a escrit, et des roys de France tant 
moins on en a escrit, et qui bon et qui moins bon , 
et qui cler et de noble affaire, et qui de po\re et 
de malvaise condition , et n'en sont poinct les lit- 
térateurs venus pour tant à mort ne à perdition 
d'à me , ne reprochiés ne tenus à suspect de faveur 
ne de hayne , ne puis-je doncques, sauf honneur et 
salut, descrire les princes de mon temps, tels que je 
les treuve, et tels que tout le inonde les perchoit,et 
cognoil par effect et par euvre. Certes, se les bien 
clers hommes méritent loenges par les bons ver- 
tueux exemples, ceux qui se desvoient doncques 
ets'aclinent à vicieux usages , s'acquirent aussi les 
tiitres confus. Dont, et afiu qu'il ne nie soil im- 
pulé que je veuille, e& sambleroit, délester les 
vices du roy, et moi taire de ceulx de ce duc » 

Charles, par cremeur ou par laveur, comme qui 
seroie à ly, et non pasà l'aullre , et voudroye par 

ee moyen ,cc poroit sambler, justifier l'ungcomine 
toul nel, et l'aullre condamner obscur, sauve la 1 

de chacun; certes, ce je ne voudroie , ne 

en moi ne fust oneques. 

Mes tant en osè-je bien dire et maintenir: Se le 
roy se fust contenu de ses vices monstrer au duc 
Charles , et de les exercer en ly et contre ly , ja- 
mès ne se fust descouvert de nuls vices envers le 
roy , dont il eust deu faire plainte ; car ne lui eusl 
ne formé ne meu jamès guerre ne rébellion , ne 
ne se fust porté envers ly , fors comme envers son 
souverain. Mes quant il a esté expert et appris de 
ses périlleuses conditions et meurs, et que ses sub- 
tils argus tendoient sur ly , il a usé du meismes 
tel qu'il y falloit allencontre , monstré barbe de 
respondre à qui usoit de manière de manaee; et 

tant se peut dire de ly y mètre les vices qui 3 

qu'envers le roy n'a volu faire faulte ni user de 
déception ne de fraude ne de laschelé , ne de re- 
proche, ne de nulle tricerie , ne mensonge; bien 
a volu garder son pas en la nature et qua- 
lité de traictié faiet aveucques ly ; Fa observé de 
sa part, tant qu'il a peut; et quant le roy l'a en- 
fraint, il s'en est dolu et esmeu, et le lui a misen 



i. Lacune, 
a. Lacune. 



2o8 ClIItOMIQUB ('469; 

reproche , dont tout ce mal icy est ensievy. ïe 
n'excuse poinct doncques le duc de Bourgogne, 
et ne l'appreuve poinct sans vices et torfais ; 
mes je déclaire les causes évidentes dont tous ces 
inconvéniens sont sours , et en quoi l'ung et l'aul- 
tre ont de coulpes assez , jà-soit-ce que par plus 
et par moins , ce est tout notoire. 



CHAPITRE CCCXLI. 

De rassemblement de gens d'armes que fist faire le roi , et comment fut 
déceupar trop se fier en le frère de Warwyc. 

Je reviens donc à ma matère du roy anglès 
Edouard , qui véoit et savoit Warwyc estre en 
Londres , et l'avoir toute par ly , par l'effort du 
commun peuple, mès au grief toutefois et annuy 
des notable bourgeois et marchans qui n'y porent 
résister * et qui eussent bien volu aultrement ; car 
Edouard estoit fort amé entre eulx, et les avoit 
doulcement traictiés,aveucques ce que la personne 
de ly estoit agréable èt belle , autant qu'oneques 
de veue d'ommes y eust eu prince. Or estoit-il 
comme j'ai dict , au pays de nort , là où il fist son 
assamblement; et prétendoit avoir grands gens 
puissamment , pour aller encontre de Warwyc , 
pour lé combattre; et de faict, en avoil la pro- 
messe et l'attente , comme toute certaine de plu- 

sieurs 'grands seigneurs , et se fondoit et se con- 
fient comme en ly-meismes. Or a voit-il emprès ly 

le conte 1 , frère au conte de Warwyc, 

son cousin-germain, auquel ce roy Edouard icy , 
par amour qu'il avoit à ly singulière, ainsi qu'on 
aime l'ung plus que l'aultre , lui avoit fait mercy 
et pardon d'avoir commis contre ly, aveucqnes 
son frère Warwyc, en la dernière bataille aveuc- 
ques le duc de Clarence, et là où cestui conte, 
frère à Warwyc, fustpriset détenu, et Warwyc 
et le duc de Clarence eschappèrent et allèrent en 
France devers le roy, comme il a esté dict Ce 
jeusne seigneur doneques , mespris ainsi envers 
son roy, et souverain seigneur, et qui ne véoit salut 
ne garant pour ly, fors de prier et faire prier 
mercy au roy de sa faulte et desléaulté , s'en mist 
en tout devoir, et lui promectant à tousjours 
mais avoir sa faulte devant ses yeulx , et plus en- 
core sa royale mercy et miséricorde, s'il la pooit 
obtenir d'aventure , lui voloit et désiroit faire 
serment que plus lui seroit ferme et léal désormais 
qu'oneques n'avoit esté malvais ne contraire , vi- 
vroitet morroit aveucquesly, tiendroit son parti et 




i. Lacune. L'auteur veut parler sans cloute du marquis 

sa querelle contre son frère et contre tout homme , 
ne jamès, ne pour mort ne pour vie , ne le relin- 
queroit ne ne l'abandonneroit. Dont le roy, voyant 
et considérant le personnage à qui il avoit faveur 
naturelle, ensamble les beaux mots qui procédoient, 
ce sambloil, du fontenis du cuer, le print à mercy, 
et depuis y fonda tant son amour et sa confidence, 
que autant se tenoit asseur de ly et de sa preudom- 
mie comme de soy-meismes ; et n'osoit à peine 
penser que fraude lui peust entrer en cuer envers 
ly. 

0 nature de vrai noble homme, et comme par 
toutes terres tu es à tost et à légier déceue, et par 
trop estre noble et de noble entière foy , tu chiés 
à estre trompée et escharnie de ceulx qui te doi- 
vent faire ciel et trosne , glorifier par loenges et 
par grasces rendues , et en contraire te procurent et 
gardent mort et ruine ! 0 comme en a grant nom- 
bre et bien détestable , me doubte bien, ailleurs 
que icy , ,et qui ont rendu et rendent mal pour 
bien , hélas ! et amère doloreuse déception, pour 
léaulté trouvée î Et dont se jamès Dieu ne devoit 
tenir jugement que pour tel cas, si est-il nécessaire 
et expédient que vengeance s'en fasse. 

CHAPITRE CCCXLII. 



Comment le dit conte leva çrans gens «ous le nom de Edouard, et quel 
malice icellui conte usoit, et comment le roy en fut averti 

Or venons à ce bon preudomme icy , ce conte 1 

qui avoit reçu mercv et respit de mort , 

en la bonté de son roy , et lequel il avoit reconquis 
de rechief , plus sien qu'oncques et plus son entier 
et son confiable. Le roy lui avoit baillié charge 
de son avant-garde, et requis de lever gens er 
plus grant nombre que poroit, et de venir à tout 
devers ly , ains tost que lard ; car voloit aller ré- 
sister au conte deWarwyc en ses entreprises. Si l'a- 
gréa libéralement ; et de faict leva grans gens et 
puissans, et sous le nom de Edouard et de l'aller 
servir ; et iceulx menez parly, jusqu'auprès où 
estoit Edouard en ce meismes chasteau 1 où le roy 
Richard estoit murdri, ce conte ici, en qui Eduard 
se fioit , fist arrester ses gens , et tournant visage 
envers eulx , et les commencha à arraisonner , et 
dire ainsi : 

« Messeigneurs , nous sommes ensarable une 
» belle compagnie de gens ; et poons faire , ce me 

» samble , ne sais quoi de grant, s'il chiet à poinct. 
k Que dites-vous ? Faicte^moy sage de vostre cor- 
» rage et de vos volentez; maintenant il est heure 
» et besoin^ de le savoir. » 

Si fust respondu alors d'une commune voix : 
« Monseigneur , nous sommes venus et esmeus 
» aveucques vous, et sommes tous conclus de faire 
» tout ce qu'il vous plaira nous ordonner et coni- 
n mander. — Par Sainct-Thomas, ce dist l'aultre, 
» alors je suis doncques pour Henry de Lancastre, 
» roy d'Angleterre, etsiveulx maintenir et lever 
» sa querelle.» Et commencha à dire :«Vive le roy 
» Henry ! » Et tout ce peuple après, et en l'instant, 
cria tous ensemble : « Vive le roy Henry roy d'An- 
gleterre !»Et là s'arrestèrent sans aller plus avant ; 
et prirent logis en contraire du roy Edouard ; qui 
s'attendoit à eulx de les avoir pour ly et en son 
aide; ce que poinct n'avint, et en fust dolentement 
déceu. 

Or prindrent conseil ensamble sur ce qui estoit 
de faire au surplus pour meilleur exploit , et se 
porta ainsi l'avis : que d'une traicte on allast là où 
estoit Edouard tout à la haste pour le prendre et 
de le saisir au corps ; car n'avoit comme nulles 
gens aveucques ly pour le deffendre ; et de faict 
fust délibéré d'y aller. Or en y avoit-il ung en 
ceste compaignie , lequel voyant la malvaiseté du 
conte , qui frère estoit à Warwyc , et en qui le 
roy Edouard , toutefois, se confia sur tout aultre , 
et estoit jà tourné nient-moins en son contraire , 

subtilement sembla de la compaignie. et à toute 
haste s'en alla vers le roy Edouard , pour l'avertir 

de ceci, et pour le garantir; car aultrement le 
véoit ou pris ou mort. Si vint jusques à lui , et lui 

conta la manière comment le conte 1 estoit 

tout au plus près de ly atout gransgens, et estoit 
tourné du parti Henry de Lancastre , prisonnier ; 
et venoit devers ly pour le prendre ou tuer, où 
pour le livrer en la main de son frère, le conte de 
Warwyc. Si loist le roy et le vist tout effrayé ; 
mès à duc voloit croire ce que lui recorda ; ains 
respondist et dist : « Tu es ung lasclie ribaut tout 
» effrayé , et as eu peur ; et par peur, tu t'en es 
» enfuy par une gabe (tromperie) qu'on t'o donné 
» à entendre. Tu meismes porteras la punicion'de 
» la honte que tu mets sus à mon cousin le conte, 
» qui ne me feroit faulte, ce sais-je bien, pour 
» souffrir mort. Et mescreiroie plustost tous ceulx 
» de mon royaulme à peine que ly tout seul. Par 
m Sainct-George î tu en seras mis en prison, et 
» en aras à souffrir , si tu es trouvé en bourde. » 

Or fit le roy monter à cheval prestement un sien 
escuyer , pour aller enquérir en toute haste de 
cestui affaire et comme les choses alloient. Si vint 
cest escuyer jusqu'où estoit ce comte, lequel il cui- 
doit estre bon et confiable. El de fait vint aborder 
à ly tout à l'ombre de bonne foi , et ly dit les nou- 

velles que le roy avoit oyes; mes ne les voloit 
croire ; et pourtant venoit savoir comment il en 
estoit. « Saint George, dist le comte alors, vous 
» estes venu pour savoir de mon corrage ; mes vous 
» n'en porterez point les nouvelles à vostre Edouard; 
» vous demorerez ici ; » et làfust détenu prisonnier , 
et n'ot loisir de retourner, car ne lui fut point 
souffert. Si s'argua Edouard en son long retour , et 
ne sa voit point son empeichement ; et par argu fit 

monter à cbeval arrière un nommé 1 homme et 

seigneur d'autorité , et l'envoya jà seconde fois sur 
l'autre le premier pour oyr vraies nouvelles ; et 
vint icellui , comme le premier avoit fait, aborder 
pleinement jusques au dit comte, qui arrière le re- 
tint prisonnier, etàplusgrant joie encore que l'au- 
tre , car estoit pour en tirer grant finance. Si lui 
fut le retour arrière empeiché pour avertir le roy 
Edouard ; car ne tendoit-on qu'à le prendre au 
despourveu ; et tousjours marchoient avant cestes 
gens cy à intention de venir le surprendre. Et 
Edouard , voyant que nul ne retournoit vers ly, et 
tout esbaby de ceste manière de faire, envoya la 
lierche fois arrière diverse gens à force pour sa- 
voir et pour enquerre ; et iceux sans aller bien 
ioing et sans grandement tarder , vindrent corrans 
et afluyans à priâmes vers Edouard, et lui dirent 
comment les choses alloicnt, et que s'il ne trou- 

voit manière de soi sauver, et bientost, il estoit ou 
mort ou pris. 



CHAPITRE CCCXLIII. 

Comment le roi fut perplex de novelles qu'il oyt, et comment, après 
plusieurs plaintes faites à ses nobles , lui convint prendre fuite à course 
de cheyauz , avec sa noble compagnie. 

De ces nouvelles fut durement perplex le roy 
Edouard, et non merveilles, quant au vrai et à 
l'œil parcevoit la desloiauté de son tant fiable 
ami et parent , lequel venoit approchant pour le 
tuer ou prendre. Print toutefois sa fortune en gré , 
et visa à en faire son preu à l'exigent du temps , qui 
le contraignoit à le faire brief ; aussi fit-il ; et par- 
lant à ce qu'il avoitde gens emprès ly, grans barons 
et autres , leur dit : « Or chà , messeigneurs, or est 
» venu l'heure de mon infortune , là où il convient 
» que j'abandonne et délesse mon royaume , et 
» que je me voise fuitif en estrange terre, devant 
» mes ennemys , par trayson contre moi bastie 
» soubz bonne fiance; et le permet Dieu aujour- 
» d'hui , ce me samble , ainsi , et le me fault ainsi 
» porter ; mes quant sa grasce se voudra retourner 
» envers moi par compassion en ma cause , je re- 
» cherrai en novelle espérance de revenir encore 
» au recuevre. Ce sont les tours de fortune ; hui 
» fait-elle l'omme grand et haut eslevé, demain 

» le renverse et le fait cheoir en bas. Un temps fut 
» que point je n'estoie roy d'Angleterre : or est le 

» temps aujourd'hui que atout couronne je n'ai ne 
» terre ne royaume. Si me convient aussi paciem- 
» ment porter et prendre en gré mon aventure 
» contraire , comme la gloire de mon exaltacion 
» m'a esté de grant joie en mon corrage ; se for- 
» tune n'eust eu le pooir de me le donner , n'eust 
» ça le pooir ne le droit aussi de le me tollir. Ce 
» doncquesque j'en ai eu jusques cy, ce a esté 
» d'emprunt , et non par condicion invariable et 
a non ravissable; tesmoing ceste présente heure 
» qui me fait le plus confus roy qui oncques fut , et 
» le plus derelainqui, et abandonné de tous amys. 
» Ne scay comment vous en va } vous , seigneurs 
» qui cy estes , ne se vous serez du nombre des au- 
» très qui me lessent ou des miens; ma fortune me 
» semble si foible aujourd'hui et si débile , qu'à 
» peine ne me scai je en qui fier , ne en qui mettre 
» fondement, pour ce que ceulx en qui plus me 
» fîoie me tournent dos , et ne leur est honte ne 
» vergogne rien de nulle honnesteté ne cremeur. 
»' Ceux à qui j'ai fait les biens de merey , me ren- 
» dent les paiemens de crudélilé ; et ceux à qui j'ai 
» conféré les bénéfices d'honneur et d'estal pro- 
» curent ma ruine pour récompense. Seigneurs , 
» aller s'en fault et quérir sauve té : icy n'a mes 
» nulle seure demeure ne jeu party pour ung tel 
w péril attendre ; dont ce m'est regret, le plus que 
» j'eus oncques, d'ici partir sans deiFense. 0 vous , 

» mes barons qui cy estes, vous coudoie, vous prie, 
» aveucques moi en mes regrets ; à vous ils tou- 
)> client et incombent comme à moy propre , quan l 
» par moi abandonner vous demorrez en la persé- 
» cution de vos ennemis ; et par demorer emprès 
» moi , vous devenez maleureux comme moi , ri- 
» ches toutefois et resplendissans en honneur par 
» léauté monstree , laquelle est la gloire et la co- 
» rone des vaillans hommes, et que Dieu regarde 
» du haut de son throne, et dont il n'est point de 
» doute qu'en fin il ne la récompense et la rétribue 
» par le semblable. » 

A ces paroles y eut de grans suspiremens , et de 
cuers esmeus envers ce doloreux roy, à qui ne be- 
soignoit fors à s'en enfuir à force de chevaux vers 
la mer, où que fust, pour trouver passage. Et de 
fait à ce faire se disposa à toutte haste ; et en pareil 
les barons et tous autres, crians et disans qu'a- 
veucques ly vivroient et morroient ; et tant et si 
avant qu'il plairoit à Dieu lui envoyer, fust dur, fust 
mol , ils y partiroient et ne le derelainquiroient ne 
en mort ne en vie ; entre lesquels le seigneur d'Es- 
calles, frère à la reine, estoit l'ung des principaux; 
et estoienl environ de six à huit cents hommes en 
tout. 

CHAPITRE CCCXLIV. 

Comment le duc Charles despescha l'ambassade du roy à Saint-Omer, 
tjui là estoit venu pour le bien du pays et d'union entre eux deux. 

Maintenant convient-il narrer comment le duc 
Charles despescha l'ambassade du roy à Saint-Omer, 
qui là estoit venu devers iy pour le bien du pays et 
d'union entre eux deux, et pour pacifier et contenter 
le duc son cousin, et le satisfaire de tous les outrages, 
ravissemens et extorsions faites pour et au nom de 
Warwyc , Anglois , dont le duc se doloit , pour la 
cause que le roy le portoit, soustenoit et garan- 
disoit en son royaume. Dont, et combien que ledit 
de Bourgogne s'en doloit , et en portoit le cœur 
gros envers le roy, et le sa voit bien , toutefois pour 
demorer en amistié aveucques ly et non encheoir 
en guerre , s'estoit avisé d'envoyer devers ly am- 
bassadeurs pour lui offrir toutes satisfactions , et 
restituer de toutes pertes et dammages faites à lui 
et à ses subjets par mer ou par terre à ceste cause, 
aveucques ce aussi que par ceste son ambassade 
sceust que, comment qu'il fust ne comment que la 
chose allast ne tournast , il voloit demorer ferme 
et estable emprès le traité qui avoit esté fait entre 
eux deux à Péronne ; faisant déclarer en outre que 
aveucques ly seul et aveucques son amisté envers 
et encontre tous autres quelconques il voudroit 

mettre son fort pour sa porcion de son régner ; et 
le tenoit si sage, et prince de si grant vertu, ce fai- 
soit dire, que entendu le lieu dont il partoil et 
estoit né, aveucques la grandeur et la puissance qui 
estoit en ly , il devoit mieux amer à soi joindre 
a\ eucques ly , et porter sa querelle encontre tous 
autres quelconques contre honneur et droiture. Or 
avoit le duc Charles assez longuement , et par au- 
cuns jours , médité et pensé sur le rapport de ces 
ambassadeurs de France, et lesquels, après privées 
devises eues ave ucques ly,requérèrent pour la dé- 
livrance el retour ; si s'y disposa le duc et leur mist 
jour. 



CHAPITRE CCCXLV. 

• > 

Comment le duc Charles cuidoit tenir assiège' le conte deWarwycpar son 
armc'e sur la mer on par terre esparse on quartier de Normandie. 

Mes avant que je plus avant procède en ceste 
déclaration, loist (convient) bien narrer ung peu et 
faire conte aussi de la disposition du temps d'al- 
lors et de son importance. Car estoit le duc Charles 
alors durement enaigri à Tencontre du roy , pour 
cause de Warwyc , lequel il soustenoit et en son 
despit, ce lui sambloit, machinans ensemble la 
ruine du roy Eduard et de ly. Et combien touttes- 
fbisque le duc Charles par effect cecy veist et par- 
ceust bien, avoit merveilleusement le cuer fier, et 

gros et petit, en soing et en peur de leur macbi- 

nance; ains s'asseuroit et quasi prêsumoil pooir 
contrester à tous ses mesveillans, et mesmes pooir 
leur donner des affaires beaucop ; car avoit bien 
son armée vaucrant en la mer très puissamment, 
el par laquelle il entendoit tenir assiégié Warvyc 
en Normandie, sans en oser saillir ; et par terre 
avoit son armée preste et pratiquiée , la plus puis- 
sante qui oneques avoit esté veue en ces terres par 
deca jusqu'à ce jour, et laquelle, estimée en nom- 
bre de quatre ou cinq mille lances, sans les ar- 
chiers, et desquels il estoit asseuré au jour de se- 
monce ensemble , et des capitaines aveucques ses 
divers pays. Si se confioit fort en sa puissance par 
mer et par terre, et ne redoubtoit riens; moins en- 
corre pour ce que le roy Edouard, son serourge 
( beau-frère), estoit encore en règne et en throne , 
et non en apparence de décliner, comme il fît de- 
puis. Et pourtant ce duc Charles ici, qui se confioit 
en sa haute fortune et en son pooir d'alors , non 
craignant nul vent de France , et là où on lui ma- 
chinoit grief, ce savoit bien , fit tant moins d'es- 
time et de réputation de l'ambassade du roy et de 
son rapport ; car ne maintenoit nulle teneur de vé- 
rité en icely , ains abus et menées de paroles vuides 
et sans fruit ; car lui imputoit pleinement faute et 
romplure en son serment solempnellement fait 
à Péronne entre ly et ly , sur les articles de leur 
traitié fait entre eux deux , et parquoi, après telle 
rompture el telle faute commise en un si grand 

cas, pooit arguer justement, ce disoit, icely estre 
moins créable et recevable en ung moindre novel 
survenant affaire ; et pourtant, moitié par deffiance 
qu'il mettoit en ses paroles, et en partie par mal 
talent qu'il avoit conceu contre 1 y , par le port qu'il 
bailloit au conte de Warwjc , et en son contraire 
en tous endrois et en tous affaires qui touchoient 
le roy, se montra aigre et dur, et peu amiable, et 
révérend en ses paroles envers ly; car estoit devenu 
de toute aulre nature que franclioise, et tout à sa 
cause; et ainsi doncques eux deux, en ung royaume 
terribles et périlleuses pestes , et ensievans leur 
propre appétit plus que d'autrui , tindrent en ce 
temps cy les hommes de ça et de là en soing et 
en peur de meschief, et en attente de guerre et 
de mal avenir. Dont, et se cestui duc Charles ici 
peu amoit le roy son souverain, toutefois, tous 
Franchois en pareil héoient de mort, et le despitè- 
rent , pour cause que si fort s'estoit déclairé An- 
glois encontre le salut du royaume. 

CHAPITRE CCCXLVI. 

Comment les deux ambassadeurs du roi furent délivrés. 

Or venons à la délivrance de ces deux seigneurs 
ambassades du roy, maislre Jacques Spontin , sei- 
gneur de parlement , et Guillot Pot , bailli de Ver- 
mandois , frère au seigneur de la Roce estant lez 
le duc , chevalier de son ordre. Le duc Charles 
doncques avoit fait préparer son dois de cinq de- 
grés de haut , et sur icellui sa chaire , toute cou- 
verte de rice drap d'or soubz un ciel de mesmes, 
et Fcmbas du marche-piés, tout aussi large que le 
charpentier l'avoit fait , estoit couvert de velours 
noir, descendant de degré en degré , qui estoit le 
plus haie , ce disoient aucuns , et le plus fait en 
élacion qui oncques avoit esté veu jusques à ce jour 
ne à empereur ne à roy. En icellui doncques pom- 
peux et rice throne , s'assist le duc Charles, tout 
aviron né des estas de sa maison , par divers de- 
grés , et là où les princes et les hauts barons avoient 
leur siège propre, et les chevaliers et escuyers, 
chacun en destinée assiéte ensemble, et les prélas 
et la chancelerie, leur députacion et ordre. Là 
vindrent donc et furent faits enlrerens les ambas- 
sadeurs du roy , accompaignés du seigneur de Cré- 
qui; et venus jusques au banc qui estoit or- 

donné pour eux, se mirent en genoux et saluèrent 
le duc : lequel, sans mettre main au chapeau , tant 
seulement les niqua de la teste , leur faisoit signe 
de eux lever, qui assez tost le firent aussi ; et ne s'en 
faisoient gaires prier , car assez savoient de leur 
estre et de leur devoir faire ; et ne prindrent pas 
bien en gré si peu d'amour et de révérence mons- 
trée au roi leur inaistre , dont ils estoient délégués 
devers ly, pour bien de paix encore. Si s'assirent 
sur leur banc , front à front de 1 y ; et là assis, le 
bailli de Charolois , chief du conseil , nommé 
maistre Guillaume Gonnel , commencha à répéter 
devant lesdits seigneurs, les poins etl'effect de leur 
ambassade , pourquoi ils estoient venus ; et comme 
il les eust déclairez souflisamment , et lors où il 
séoit à rendre responce point sur point , le duc 
mesme anticipa les paroles , et dist au premier 
point, qui touchoit les offres : Que les offres que 
le roy faisoit et faisoit faire , n'estoient ne va- 
lables, ne souflisans , ne raisonables, ne receva- 
ntes; car les domages qui avoient esté fais ne se 
povoient radoubier ne recompenser au pris de leur 
importance. 

Au second poinct , qui touchoit i'entretenement 
de Péronne, il respondit et dit : Que le roy, tout de 
gré et voluntairement . avoit enfrainct ledit traictié 
par avoir porté soustenu et receu en dedens ses 
havres et pors le conte Warwyc , son ennemy , et 
lequel , par forme de guerre , avoit fait faire ledit 
dammagesur ses subjects et pays; et ce nonobstant 

toutefois., et qu'il le savoit toujours, lesoustenoit 

et confortoit en son royaulme, en grand grief et 
eon fusion de ly et de ses pays ; que faire toutefois 
ne devoit , car estoit directement en contraire et 
en despeclion dudit traité de Péronne ; et par ceste 
cause, il monstroit et arguoit que son offre en 
cestui endroit aussi n 'estoit acceptable ne vaillable. 

Sur ceste response Guyot Pot, bail ly de Ver- 
mandois , homme haut et bien en parolle, se leva 
et dist : « Monseigneur, véez cy Unes lettres-pa 
» tentes que le roy m'a envoyées novcllement de- 
» puis moy estre venu ici, lesquelles, s'il vous plest 
» les veoir , vous les porez faire lire devant tous ; 
» si sarez et orez leur effect , et ce que le roy mande 
» par icelles. » Le duc alors fit prendre lesdictes 
lellresetleslutàpart, et depuis les fit lire tout hault 
et publiquement , et lesdictes lettres leules, ledict 
Guiot Pot, soy ruant en genoux, dist : « Or, Mon- 
» seigneur, vous avez veu et oy ce que le roy me 
» donne et mande, et comment, pour avoir votre 
» amistié, il veut que je vous offre tout ce que vous 
» vouldrez, touchant l'appoinctement fait entre ly 
» et vous; et que toute telle forme et manière 
» que vous le sarez et voudrez deviser, que je le 
» vous offre et passe tout autel et en tel viguer 
» comme s'il y estoit en personne. » Et le duc res- 
pondit de rechief , et dist : « Et je vous ai dist une 
» fois que ne vous ne ly ne pooez, et que ce que vous 
» offrez n'est pas recevable, pour cause que ne le 
» poriez restaurer ne satisfaire. » — « Eteomment,. 

» ce dit Guiot Pot alors, Monseigneur, et comment 

» cela? N'est-il point au roy de pooir réparer el 
» faire restorer le dammage que vous alléguez, et 
» qu'il ne fausist qu'à cause de cely meschef guerre 
» ettribulacion sou rdisse en vous deux, qui toutefois 
» vous offre à faire toute raison? Eli î Monseigneur, 
» toutefois l'on feroit bien la paix d'un royaulme 
» perdu et de cinq cens mille hommes morts en 
» sang, et ne poroit-on faire réparacion doneques 
» d'un petit meschief particulier qui ne pend qu'en 
» vostrevolenté privée. Monseigneur, leroy et vous 
» avez juge par desseure vous deux. Leroy fuit la 
» noise et la guerre, et vous offre paix et arnisté et 
» réparacion de toutes romplures ; se vous ne volez 
» entendre à raison, et que aultrement en ensie- 
» vist cy après qu'en bien, ce ne sera point à sa dé- 
» faute. » Et alors le duc tout animé, cesambloit , 
et en argu , respondy et dist : « Entre nous Portu- 
» galois avons une coustume devers nous, que 
» quant ceulx que nous avons tenu à nos amis se 
» font amis à nos ennemis, nous lesencommandons 
» à tous les cent mille diables d'enfer. » 

CHAPITRE CCCXLVII. 

» 

Comment les nobles qui cstèreut entour du duc cstoicnt mal édifiez et 
contens desesbautaines paroles aux ambassades, par grand hauteur de 
corrage dont il ne se peut refraindre à l'heure. 

Ce fut ici l'effect de la responce que le duc fit à 
Sain t-Omer aulx gensdu roy, et dont la fin ; comme 
vous oez, estoit dure et estrange à oyr , et non j>as 
bien prise des gens mesmes du duc, pour ce qu il y 
avoit de malvais agoust pour commander tacite- 
ment un roi de France à tous les cent mille diables. 
Et sambloit à ceulx qui dueii y prenoient , qu'il ly 
mesmes JI se fist grand blâme en ces paroles, con- 
sidéré encore qu'il estoit subject du roy et honoré 
et paré des armes des fleurs de lys, la gloire et 
splendeur de son front et le plus cler desestiltres; 
et en ce, quant il se nommoit Portugalois, fut 
murmure aussi de ses propres gens, pour ce que 
tacitement contempnant le nom de France dont il 
estoit, ne se osa nommer Angles là où le cuer luy 
estoit ; mes se renom moit de la feue de sa mère , 
ancienne amie d'Angleterre et contraire à France. 
Ainsi doneques jà-soit-ce que le temps d'alors por- 
toit ainsi , que cestui duc Charles s'estoit de tous 
points eslongnié de l'amour et affection envers 
France . fut complaint toutefois et durement mai 
pris entre ses propres gens, que tant publiquement 

> 

et si irrévérament , il se osa estordre en ses pa- 
roles. Car quoique le maistre seeust ne quel ne 
com fais eulx tous esloient en affection devers 
France, non pas vers Angleterre, fut faite mur- 
mure aussi entre les plus sages , et qui beaucoup 
veu avoient , de son hault élevé siège qui , par ex- 
cès de hauteur, passoit mode et riègle. Si lui fut 
imputé à merveilleuse élation de cuer mal loable, 
et par espécial parce que c'estoit envers ung roy 
de France , son souverain et le plus grand de la 
terre , envers lequel il se voloit extoller mainte- 
nant , ce sambloit, sous tiltre d'ennemislé que le 
roy lui monstroit, en ce qu'il portoit et soustenoit 
Warwyc encontre ly . Parquoi , comme le roy lui 
monstroit le dent en soustenir sonennemy en con- 
traire de leur appoinctement , avoit bien loy aussi, 
ce sambloit voloir, dire de monstrèrson orgueil en- 
vers le roy, pensant , en nature d'ennemisté, riens 
pooir mesprendre, aveuques ce que son pooir sen- 
toit gros et fier, et par lequel il espéroit encores, 
aveuques Edouard, le roy Angles, tenir ledict roy 
encore en cremeur et soubz verge ; car ne cuidoit 
point ne ne créoit que ce deust avenir en Angle- 
terre, qui depuis avint. Et parainsi, partie parcha- 
leur de jeunesse et en son premier haut vol , que jà 
avoit exsécuté de haultes besognes, partie aussi par 
soy cognoistre redoubtablement fort et de che- 
vance et d'ommes, et tôut tourné en ennemistéet 
en haiAe envers cely qui son ennemiportoit contre 
ly, n'y avoit ne orgueil, ne beuban,ne rude parole, 

i5 

ne fiers mots qui lui pooient sambler vicieux ne de 
reprise, parce qu'à son ennemi on se doit monstrer 
tel pour tel , et qu'en ermemisté n'a point de cour- 
toisie, ja-soit-ce que je ne l'appreuve point ainsi ; 
mes en cuer ennemi et felle coustumièrment se 
trouve raison esteinte ; et là où raison faut, là 
est légier consentement à vice. 

• » ■ 

CHAPITRE CCCXLVIII. 

Comment ces deux princes ne se purent onques accorder , mes y avoir 
toujours une aigreur et une rancune entre eux. 

* • • ■ * 

Entre ces deux princes de tout temps y avoit 
rancune, et quelque pacification qui s'en peust 
faire hùy , demain tout revint et retourna en son 
premier estât , ne vraie amour s'y pooit former. 
Avoient conditions et meurs incompatibles , et vo- 
lontés toutes discordantes; et plus alloient avant 
les jours, et plus enchéoient en grahs differens en- 
semble et en désespérables aigreurs, plus toutefois 
l'ung que l'autre dissimulant , et l'autre par sem- 
blant moins accoutant et plus soy descouvrant. Le 
roy, certes, estoit homme subtil et faint , savoit re- 
culer pour saillir plus loings, savoit faire l'umble 
et le doux à couverte fin , savoit concéder et don- 
ner pour recevoir au double, et savoit porter et 
souffrir à terme propre grief, sur l'espérance de sa 
vertu, qui du tout en fin lui poroit rendre ven- 

geance. Ainsi donques estoit ce roy ici fortà crain- 
dre , à cause de son cn^ in , le ni us agu du monde. 
Et le duc Charles lai soi l à craindre , à cause de son 
grandcorrage,lequeliidescovroiletsambloil mons- 
trerpar eflTect,quide nul ne tenoit conte, ne de roy 
ni d'empereur ; et quanl ce venroit à la guerre aux 
Franchois, si setenoit-il fier et fort assez, aveucques 
son Edouard, contre tout homme, aveucques ce que 
le cuer lui estoit fort eslevé , et ce qu'il avoit ac- 
quis de gloirecontreeulx à Mont-le-Héry, et depuis 
en Liège, qui toutte succomba soubslui en arsion 
et en glaive. Et ainsi doncques, comme le roy avoit 
sens grand et cautel , et en usoit en une manière , 
ce duc ici avoit un aultre sens grand et d'autre ef- 
fect, et en usoit en aultre , comme j'ai dit, en dis- 
simulation et en fainte supployante à cautèle de 
fruit , et l'autre en publicque ostension de fierté , 
sans peur de mesprendre ; car commettoit à sa 
diligence et à son veillier, et la veue en tout et 
surtout , toutte l'efficace de sa fortune , et cuidoit 
etespéroit, par son pooir et par son propre sens, 
parvenir à toutes ses précogitées fins , fustde paix , 
feust de guerre. 

CHAPITRE CCCXLIX. 



En cestui chapitre ctèclaire Taticteur l'original principe dont tout le 
discord est venu entre le roi et le duc Charles. 



Ce que je amplie ici ceste matère si au long , ce 
fais-je à cause qu'à l'eure de ceste mon escripture, 
le temps estoit fort apparaît t de prochain mes- 
cbief de guerre et de grant ruine entre ces deux 
princes, car fort estoient animés tous deux, el 
moins que je ne les vis onques en espoir d'aulcun 
remède. Par quoi, se la guerre va avant,{et que l'ef- 
fect en ensieut comme la peur le me juge, au 
moins pourra l'en connoistre par mon escripture, 
dont tout procède et meut. Car nonobstant que je 
soie au duc norritoire et de ses bienfaits , si ne me 
hontie-je point pourtant d'escrire vérité contre ly, 
là où nécessité l'expète. Combien que tout, hélas ! 
est meu d'inconvénient et d'un original malvais 
principe , qui est que le roy Loys , par son couvert 
subtil prétendre et veillier en contraire de ce duc 
Charles, l'a fait devenir maugré ly et de force An- 
gles, et d'avoir quis celle alliance, pource que 
seul ne se sentoit fort pour tenir contre ly. Ceci 
donques entendu et cogneu , c'est le seul point et 
le principal qui peut parer ce duc ; mès maints in- 
convénients sont survenus dessus depuis, et dont 
de plus en plus fort les causes ont empiré Les que- 

relies de Tune et de l'aultre, et tout par faute de 
raison et de creraeurde Dieu. 



CHAPITRE CCCL. 

► » 

Comment le roy, i>ar couvert engin, offrit au duc toute rc'paracioo et sa- 
tisfaction , et pour quelle cause il fit ce samblant. 

Or avoie-je dict que le roy offroit, par ses gens 
dessus nommés , satisfaction et réparacion de tous 
dammages fais au duc de Bourgogne , et ce pour 
avoir son amisté et pour pooir vivre en paix 
aveucques ly , car ne désiroit point la guerre , ce 
disoit, etestoit jà de cinquante ans passés, là où 
repos lui estoit mieux séant que traveil ; et le duc 
toutefois ne le voult accepter , mais répudia son 
offre , et ne faisoit ne pois ne estime alors de son 
amour ne de sa hayne pour cause de Warwyc. 
Mes ores convient-il entendre ici le secret de cest 
offre qui a esté fait au duc, et là où lé roy lui a of- 
fert paix et amisté encore par prière , ce samble- 
roit, et laquelle chose sambleroit avoir esté menée 
au roy d'une manière de peur, et d'avoir beaucoup 
prisé ce duc et son pooir, où. il sambleroit , se mes- 
chief en avient cy-après, que le duc ait esté moult 
ingrat et hors de voie, d'avoir refusé paix et 
amour, et cely mesmes à qui il le deust avoir re- 
quis plus tost ; car estoit son souverain et son plus 
digne et plus puissant ; et pourtant, ou l'onneur on 

doit demorer au roy d'avoir offert réparation pour 
non cheoir en guerre , ou la honte lui demeure 
d'avoir requis paix à son subjeet , par peur de 
sa puissance. Et du eosté de ce duc Charles , il 
convient aussi qu'il ait eu cet lionneur et ce tiltre 
d'oser répudier et refuser l'amour à un roy de 
France , sur fiance en sa fortune , ou se l'effect de 
la guerre en ensieut depuis, et là où leshazards 
sont périlleux, que ceste guerre lui demeure à 
charge à tous jours, parce qu'il a vilipandée paix. 
Or Dieu scet comment tout va , et ly seul en est 
juge ; mes en ce temps ici, quant le roy fist ces of- 
fres , .certainement il n'estoit point encore asseur 
que le conte de Warvvyc peust jamais expulser si 
lost Edouard hors d'Angleterre; et par lequel ^ 
lant qu'il estoit régnant , le duc Charles se main- 
lenoitenson orgueil; et les deulx joins ensemble 
et en leur hault vol , le roy les craignoil , et non 
sans cause. Et ainsi donques le roy non voyant en- 
core la ruine d'Edouard, offroitau duc son ajoinel ré- 
paration desdaminagesqueavoit fait Warvvyc pour 
rompre au duc son ire ; car sentuit grand grief 
pooir advenir en son royaulme , se les deux , 
' nard et Charles, lui movoienl guéri e : et dont 
es les espérances estoient très grandes par l'ar- 
mée que le due tenoit vaucranl en mer, et dont 
tout te la Normandie estoit en doubte et en grand 
traveih 

vinsi doneques , se le roy oifroil satisfaction au 
due, ce faisoit-il , ainsi le faut-il entendre , pour 

s'asseurer de l'aigre volenlé du duc, qui faisoit 
sambla'nt de guerre par nier , et pendant lequel 

temps, et jusques à ce que Warwyc poroit avoir 
mis ruine en Testât d'Eduard , il deniorroit pai- 
sible.' Ainsi doncques , se peur sambloit estre ici du 
coslé du roy , ce n 'estoit pas peur qui se dit de ré- 
vérence, mes estoit une peur de prévention cl de 
sens, pour à autrui rompre son entreprendre. Aussi 
voirment comme je dis que sens et cautèle estoient 
de la part du roy en ceste matère , le duc aussi les 
entendoit tout au cler; et estoit la cause pourquoi 
il faisoit moins de pois de ses offres. Car toujours 
il maintenoit que le roy ne tendoit qu'à le déce- 
voir , et qu'en ses paroles n'avoit rien de ferme ; el 
aveuquesce, quelconquechose qu'il luimandastpar 
ttûg ne par autre, ne quom belle qu'elle peust estre, 
ne quom grande, si praliquoit toujours en couvert 
devers tous les princes de France et ailleurs en 
son contraire. Et pourtant, quant il a refusé lesof- 
fres du roy présentement , il sambleroit que ce il 
l'ait plus fait en contempt de sa privée personne, 
sans regarder se roy ou non, qu'en contenipt de 
paix. Mes comme Loys, qui se monstroit son en- 
nemi por porler Warwyc,son ennemi, ly, comme 
Charles, ennemi à son ennemi, a refusé lesoffres 
d'amisté à cely en qui n'avoit point de fiance. Ainsi 
doncques, se la paix a esté offerte a cautèle , elle a 
esté refusée à bon propos, pour ce qu'on n'y ajous- 
toit point de foi. Et en èffet , le duc aussi avoit 
toujours son attente sur Edouard, le roy angles, 

et par lequel il se confient estre assez Ibrt encontre 
les menaces de France , et d'en avoir inesmes sa 
raison au besoing. 

* 

CHAPITRE CCCLI. 

Comment les ambassades du roi venus à Saiut-Omer , y vint aussi un 
abbe' de BretaLngnc, et comment le roi laboroit toujours pour séparer 
le duc breton de celui de Bourgogne. 

; 1 

En. ce propre inesmes temps que les gens du roy 
estoientvejius à Sainct-Omer faire les offres et per- 
suader cestui duc Charles, y estoit venu aussi, et jà 
par avant, l'abbé de Bigars , Breton , de par le duc 
de Bretâigne ; et lequel abbé, comme il oyt deviser 
et conter comment le roy avoit faict dire par ses 
gens etremonstrer au duc de Bourgogne comment 
il désiroit Tamisté d'icely sur tous autres , etqu'a- 
veucques ly il vouloit affermer, et à toute perpé- 
tuité tenir ce qui avoit été appoinctié et fait à Pé- 
ronne, et demorer ami à ses amis, et ennemi à ses 
ennemis ; dont . et pour ce que le duc de Bretâigne 
toujours persévéroit en orgueil encontre ly , faisoit 
remonstrer à ce duc Charles comment il avoit son 
espoir en ly, que, considérée sa longue rébellion et 
fierté , il pooit et devoit plustost abandonner ledist 
duc breton que ly roy de France, dont il devoit 
honorer et amer la couronne, comme le plus grand 
posteau d'icelle. 

Comme doucque;» cestui abbé entendist et oyt 

conter ceci, commença à rire, et dit : Or par 
» mon arae et par ma foi , tout cestui mesmes 
» conte y et en telle forme comme ici le contez > 
» j'estoie présent là où les gens du roy venus à 
» Nantes le firent et remonstrèrent au duc mon 
» maistre et seigneur , en contraire de monsei- 
» gneur de Bourgongne, lui requérant et priant 
» qu'à ce il voulsist entendre et condescendre, afin 
» de soi pooir vengier de Jy et de son long intolé- 
» rable orgueil. » 

Et de fait vray esloit-il ; avoit voiraient envoyé 
devers le duc en Bretaingne faire ce double per- 
sonnage, tout en contraire l'ungde l'aultre , par- 
quoy on ne peut aultrement conclure, fors qu'en- 
vers l'ung ou envers l'aultre il commettait faute et 
le payoit de bourdes , et dont la honte principale- 
ment tourna sur ly. Et par ainsi doncques, le refus 
de l'aniisté„du roy à ly offert ne tourna pas tout à 
charge à ce duc Charles, ou que la chose vîegne 
en fin que l'excusation ne soit aussi séante et clère 

pour ly de le 1 ainsi faire, entendues les 

doubles et enguigneuses manières de faire cy con- 
tées. Et , en effet , de tout son sens et pooir le roy 
laboroit jour et uuit pour séparer le duc breton de 
l'amisté du duc de Bourgogne , et pour l'avoir de 
vers ly ; de quoi, toutefois, il ne pouvoit finer tout 
à son gré. Mes enfin, tant pratiqua devers ly, que 
le duc de Bretaigne lui prômisj amour, service , 
assistenee et alliance envers tous et contre tout le 

i. Lacune. 

monde, réservé le duc de Bourgogne; et ly 
mesm.es drescha la voie à ce duc de Bretaingne , 
(jue d'envoyer envers le duc de Bourgogne no- 
table ambassade, pour lui signifier cecy et pour 
luy remonslrcr que rien n'y avoit icy lait encontre 
honneur ne en son contraire, mes le pooit ledit de 
Bourgogne licitement le porter et concéder; car 
n'y avoit nulle séparacion entre ly et ly ; et aussi 
le roy ne le quéroit poinl , ce devroit-on dire. Et 
de fait le duc de Brclaigne , après estre condes- 
cendu aux instances et presses du roy , mist sus son 
ambassade notablement, et y commist le président 
de Bretaigne et le grand-maistre d'ostel , ung 
noble chevalier aveucques Bretaigne , le héraut , 
lesquels accompagnes du seigneur de Malpertuis, 
un bel gentil chevalier , arrivèrent à Hesdin pres- 
tement après les gens du roy estre partis de Sainct- 
Omer ; car le ducCharles estoit jà venu de Sainct- 
Omer audit Hesdin, pource que pestilence y cour- 
rut aulcunement. Audit Hesdin doncquesje laisse 
ceste ambassade des Bretons grandement eonjoys 
et receus, et venus au devant de toute la noblesse 
de la maison , et viens rencheoir sur le roy , qui à 
son lezpensoitet sollicitoit toujours de son profit, 
et d'avoir sa cause belle. Et comme il avoit devers 
ly le conte de Warwyc, nulle part seur, qui des- 
soubs sa main ne visoit et n'esludioil qu'à soi en 
aidier au profit <lr sou royaulme et à la destruction 
el ruine du iov Eduard < l dé la maison de Bour- 
gogne ; Car quelque paix et amislé que offerte eusi 

au duc Charles faintement et à cautèle , n'avoit 
aultredésir nientmoins, neaultrecontendementque 
de le destruire el deffaire ; car ly inesmes s'en es- 
toit tant descouvert as ungs et as aultres , que cha- 
cun le savoit , aveucques ce que les euvres le dé 
monslroient par effect. 



CHAPITRE CCCLII. 

V 

Comment plusieurs Francliois plaignoient fort la charge et les grans frais 

du roy qu'il cust de par Warvyc. 

Le roy doncqucs soustenant Warwyc à grans 
frais, soustint aussi le duc de Clarence , frère au 
roy Edouard , et la ducesse sa femme, ensemble 
la coutesse de Warwyc et une sienne fille à ma- 
rier. El comme j'ai dit que le roy en avoit grant 
charge et frès de les entretenir sur ses bras , 
aveucques une grande multitude de famille et de 
gens de guerre, certes, plusieurs Francliois d'en- 
tour ly le plaignoient fort et le porloient à dur : 
premièrement , pource que ennemis estoient an- 
ciens de France , mal vaise gens, et secondement, 
pour ce qu'il estoient gens forfais, laiches et re- 
crans, paillars, sans honneur et sans vergogne, et 
prouvés publicquement traitres encontre le souve- 
rain seigneur et prince, l'ung cousin-germain, et 
l'autre frère d'ung père et d'un ventre, béant (aspi- 
rant) iniquement à destituer son frère par bataille, 



» 

Digitized by Google 



V. 



238 chronique (»4:°) 

là dont il estoit enfui confus. Ainsi doncques , 
Franchois voyans que le roy en faisoit feste , et en 
portoit grans frès, le portèrent à dur et à enuis , 
et leur eussent volu avoir crevez les yeux. Mesmes 
le conte de Sainct-Pol , connestable de France, 
oncle de la reine d'Angleterre, pour quelque mand 
que le roy luy feist, oneques ne volt aller devers 
ly ne l'approcier, tant que Warwyc y estoit. Mes 
ly manda que , pour perdre l'espée de France et 
tous ses bienfais, jamès devers ly ne viendroit , 
tant que tels traitres y esloient , et qui a voient fait 
morir ses amis et parens. Normans aussi , tout au 
long des costes de la mer, les maudissoient de 
cent mille malédictions , à cause du traval que 
porter leur convenoit jour et nuict à l'encontre de 
l'armée du duc , qui vaucroitpar mer, et encontre 
laquelle il leur convenoit jour et nuit faire guerre 
à hacques et à macques, de peur de descente amont 
des ports. Si en estoient à mal aise que merveilles ; 
car, ne feust Warwyc, de telle armée qui les tra- 
veiiloit n'eust esté besoing, ce disoient. 

Or, entendez et oez quelles conclusions print 
le roy Loys, roy de France, aveucques le conte 
de Warwyc, déchassié d'Angleterre : car moult y 
a ici grant matère et estrange. Assez avez oy, sei- 
gneurs, comment Henri, fils de Henri le second , 
par le moyen de ce conte de Warwyc, avoit esté 
descrié à Londres, et destitué de sa couronne, 
confusément et comme inutile et inhabile de ré- 
gner. Jà long-temps avoit esté tenu en prison, en 

la tour de Londres , et Edouard , conte de la 
Marche, eslevé en roy ; la reine Margriete , femme 
à Henri, chassée aussi dehors d'Angleterre , à tout 
son enfant, à tout extrême confusion de l'unget 
de l'autre; carWarwyc l'avoit faitpreschier publi- 
quement par Londres, et en la présence de la 
mère, comment elle estoit femme ahontie de son 
corps, et que l'enfant qu'elle faisoit à croire eslre 
fils du roy Henry , estoit un enfant de fornication, 
emprunté en péchié aveucques un bas homme, 
ung baveur , parquoi n'estoit digne de succéder à 
coronne ne à royal eslat, comme tout à long a 
esté récité en ung aultre volume ici devant, sur 
l'expédition du temps d'alors '. Or est vrai que le 
roy Loys, visant toujours venir à ses fins, comme 
de deffaire le roy Edouard , qui estoit une mesmes 
chose aveucques le duc Charles , communiqua 
aveucques cely de Warwyc de relever la querelle 
de Henry , tenu en prison à Londres , et lequel , 
posé que innocent feust et mal ydoine pour ré- 
gner, si esloit touttefois le droit de la corone sien, 
par succession de père et de grand-père, sans ce en- 
core que régné eust en Angleterre et porté cou- 
ronne par l'espace de quarante ans; et estoit cousin- 
germain audit roy Loys, enfans de frère et deseur; 
parquoi la cause lui estoit plus juste de lui pour- 
chascer son bien et son revenir à son héritage , 
comme vrai estoit, se le movement à ce lui fust 
venu de pité et d'amour de nature. Que nennil î 

i. Ce volume manque. 

car lui meut de cautèle, ce faisoit à conjecturer* 

pour le roy Edouard bouter dehors d'Angleterre 
par ce moyen, et faire commovoir tout le peuple 
contre ly, par une nouvelle criée. Dont, et comme 
cely de Warwyc cogneust et entendisl bien que 
pour trouver son retour en Angleterre, dont il 
s'en estoit lui , il ne pooit trouver tiltre ne cause 
pour soi faire recevoir que ceste , pour souverain 
espoir de tout son resourdre, et pour faire confu- 
sion à Edouard, prist ceste querelle , sachant que 
une grant part des nobles d'Angleterre , cou verte- 
ment et de tout temps, icy portoient faveur et là 
sus se reposoient. Et en effect, au partir d'Angle- 
terre , ce conte de Warwyc n'avoit aultre tiltre ne 
espoir d'aller vers le roy Loys, sinon cestui par 
lequel il pensoit jà tellement entroubler le roy 
Edouàrd que le bon n'en demorroit point sien, 
comme il fist en effect. Et jà , de long-temps par 
avant , de ty et d'aultres grandes choses le roy 
Loys et ly avoient tenu leurs devises et fait com- 
pact ensemble; car ledict roy Loysl'avoit de tout 
temps quis pour l'avoir devers ly, par dons et pro- 
messes, pour ce qu'il véoit ledict conte estre homme 
propre à ly, en cautèle et en divers moyens, pour 
estre instrument et tout propre homme pour ve- 
nir par ly à ses fins, comme il a esté trouvé depuis. 

* 

CHAPÏTRP. CCCLIII. 

Cîomraent le roi Loys , aveucques le dit de Warwyc, pratiquoit que le 
jeusne Eduard, fils de Henri prisonnier , prendroit en mariage la se- 
conde fille de Warwyc. 

Le conte de Warwyc donc prist et esleva ce 
tiltre aveucques le roy Henry en prison en Londres, 
régnant encore Edouard, qui bien savoittoutet 
s'en réconfortoit au possible. Dont, et pour donner 
effect à ceste nouvelle querelle du roy Henry, et 
en asseurance de son fils Edouard, estant aveucques 
la reine Margriete , sa mère , par dechà , le roy 
Loys pratiqua aveucques ledist de Warwyc , que 
le jeusne Edouard , fils de Henry , prendroit en 
mariage la seconde fille jouvenor dudist de War- 
wyc, à ceste fin que, par samblant, à ceste cause 
ledit de Warwyc devroit tant plus laborercy après 
en la resourse du roy prisonnier, et par qui, après 
estre remis en son règne, La coronne retourne- 
roit sur son fils ; et seroient père et fils remis en 
estât par ce moyen , et le ray Edouard débouté 
et privé de couronne. Ce mariage doneques fut 
pratiqué entre le roy Loys et le conte anglès^ et 
promis d'ung costé et d'aultre de le maintenir à 
bon ; quoique toutefois ledit conte anglès , jà de 
piéça par avant , avoit donnée sa fille aisnée au duc 
de Clarence, frère au roy Edouard, à intei 

Chroniques. T. XL111. — G. Chastellaiw. ///. 

de la faire reine d'Angleterre. Et par ainsi main- 
tenant , en ce second mariage dont le roy Loys 
traite pour faire la querelle de Henri et de son 
fils bonne, c'est pour faire la fdle maisnée reine 
d'Angleterre aussi, et sur un titre tout au contraire. 
Par quoi il samble que ce conte angles ici usoit 
et savoit user de merveilleuses trafiques et dou- 
blesses, et que son honneur lui estoit de petit pois, 
qui de tant de fraudes et cautèles, les unes con- 
traires aux aultres , usoit , et en France et en An- 
gleterre, et toutes confuses pour ly. Or ai-je dit 
que ce mariage estoit mis en termes entre le roy 
Loys et le conte angles ; mes grant fort y avoit 
pour le conduire,, à cause de la mère, Margriete, 
que ce conte avoit déchassée honteusement dehors 
Angleterre et fait prescher ribaude, malvaise lisse, 
et son fils avoutre, non fils de roy , et mesmes leroy 
son mari fait mettre en prison; et dont la plaie lui 
cuisoittant, et non merveilles, que non jamèsjus- 
ques au jour du jugement n'en poroit estre sanée, 
ne tant le mettre en oubly qu'elle ne demandist 
justement et à bon droit la divine vengeance. Et 
par ainsi doneques fait bon à arguer de son costé, 
quand on lui parleroit du mariage de son fils à la 
fille d'un tel qui tant lui estoit malfaiteur et of- 
fenseur, le cas lui devroit bien sonner estransre, 
et lui faire profonde plaie en cuer, par seulement 
en tenir parole. Toutefois, après toutes choses con- 
sidérées, et pésées les grandes fructueuses fins qui 
en poroienl naistre à la maison de France et à 

celle d'Anjou, qui icy estoit fort intéressée, tant fut 
parlé et traitié que ce mariage ci se feroit et se 

consentiroit du costé de la mère, pourveu que le 
conte angles, conlremineur de la noble dame 
royne, se vouldroit publiquement dédire devant 
roys et princes , soi confessant menteur et faux 
injurieux de sa personne, à tort et sens cause, et 
en après faire le pareil en Angleterre , devant tout 
le peuple ; laquelle chose fut accordée dudict 
Warvyc, et promise d'ainsi faire ; et de fait le fit 
ainsi ; et vint là où estoit la reine Marguerite, et 
là se rua à genoux devant cy, disant tous les mots 
ci-dessus touchiés, et lui priant humblement merci 
et pardon ; laquelle durement parlant à ly le souf- 
frit à genoux un quart de heure, et enfin lui par- 
donna sur les conditions devisées. 

Par ceste manière doncques fui fait un mariage 
ici ; Dieu sut quel , et par l'invention de deux per- 
sonnages , chacun béant à son prétendre; leroy, 
pour renvoyer Warwyc en Angleterre, soubz nou- 
veau tiltre , encontre Edouard, et Warwyc , pour 
retourner en Angleterre , soubz le confort de 
France, pour là soi vengier de sa honte ; et fi nable- 
ment les deux appétis du roy Loys et de Warwyc 
tendirent à une commune fin principale, qui estoit 
dedeffaire la maison de Bourgogne, ce qui faire ne 
sepooit, sinon par defFaire premier le roy Edouard. 

Or estoit Warwyc assegié toujours en Nor- 
mandie, et ne se osoit mettre en mer, pour cause 
de la grande armée et navire que le duc Char- 

16. 

les faisoit tenir sur ly par l'espace de cinq mois; 
car savoit bien , s'il estoit rencontré il estoil 
mort, et n'y avoit remède en ly. Si lui tarda fort 
et anuya : aussi fit— il au roy Loys , qui volontiers 
en eust esté quite ; car en avoit grans frès sur ses 
bras et grandes coustanges. Si mist ledit roy 
toutte diligence de faire assemblement de na- 
vires par tous les ports de France; et en effet 
en assembla jusqu'au nombre de soixante beaux 
navires et puissans , et d'iceulx constitua gou- 
verneur l'amiral de France , le bastart de Bour- 
bon , sage et gentil chevalier, et de bon corrage; 
et en la conduite d'icely se mist Warwyc en mer 
aveucques toute sa route au plus couvert qu'il put, 
et hors de veue du navire du duc Charles. Et leur 
avoit commandé le roy qu'à nulles fins ils ne qué- 
rissent la navie du duc pour l'assaillir; mes tant 
seulement, si les aultres le quéroient, leur ordonna • 
de eulxdeffendre. Dont toutefois ne l'ungne l'aultre 
n'avint, car ne s'entretrouvèrent point. Nescai se 
l'eust à sens ou d'aventure ; mes ainsi toutefois en 
aviul-il, et Warwyc prist port et descendi en An- 
gleterre atout ce que avoit de gens de son parti 
angles; etl'amiral de France , atout ses Franchois, 
retourna en Normandie, après avoir mis ensasau- 
veté le conte de Warwyc, sur lequel mnintscuers 
angles s'attendoient et héoient. 

Fin de la Chronique de Georges Chastelmin* 

LA BATAILLE DE LIEGE 

EN 14.68. 



A l'onneur de toute noblesse , 
Et en exhaussant gentillesse , 
Puissance , proesse et vigour, 
Vous veuil recorder la valour 
De maint seigneur preux et vaillant, 
Et le hardement suffisant , 
De maint chevalier et baron , 
Et escuiers de grand renon, 
Qu'en mil quatre cens soixante-huit 
S'assemblèrent. Ne vous an nuit 
Se de ce fait cv vous ramembre. 
Ce fu eus ou moys de septembre , 
Droit le vingt-troisiesme jour, 
Qu'ils se monstrèrent sans séjour 

■ . ■ ... ... 

i . Ce poème a été publié pour la première, fois dans les 
Mémoires pour servir à l'histoire de France et de Bourgo- 
gne, d'après un manuscrit cotte 813,769, qui a passé des 
mains de M. Petau à celles de Jean Marion f et qui a appar- 
tenu plus tard à la reine de Suède. 11 se trouve aujourd'hui 
dans la bibliothèque du Vatican. 

A plains champs, j'en scaisle certain , 

Ëns ou pays de Hasebain , 

Pour remettre en son haultain siège 

Le très noble seigneur du Liège 1 

Qu'on avoit voulu depposer. 

Mais à ce se voult opposer , 

Comme l'istoire le témoin gne, 

Le très puissant duc de Bourgoingne, 

Lequel est de si noble arroy 

Comme filx à un fil x de roy 

De la très digne fleur de lis. 

Chacun avoit joie et délis 

Qui avec luy estoit ce jour, 

Carde voulenté, sans séjour, 

Pour l'amour de Jean de Bavière 

Fist adoncq lever sa bannière, 

Qui belle fu à regarder. 

Le comtede Hénault, c'est cler, 

Y fut de bon cœur etséur, 
Et le bon comte de Namur. 
Cil de Maine et maint Escossays 

Y fu en moult nobles convoys ; 
Messire Jean de Châaion , 
Prince d'Orange en son renom ; 



j . Louis dv Houibon. 

De Saint George le bon seigneur 

Y face jour à haulte honneur , 
Et grant planté de Briennoys. 
11 y en eut de Rcteloys , 

De Flan dres elde Picardie , 

De Bourgoingne et de Normandie , 

De Hénault et de plusieurs lieux , 

Que , se nommer les sceusse mieulx 

En fust la déclaracion, 

Pour le bon seigneur de Chaalon. 

Y estoit de Fribourg le conte ; 
Et si dois bien nommer en compte , 
De Bourgoingne le mareschal , 

Et de Hénault le séneschal. 
Messire Jehan de Namur • 

Y fu ce jour à cuer séur ; 
Et si estoit à moult grant joye 
Ung noble baron de Savoy e ; 
De La Baume porte le nom 
De ses escuicrs de regnom 
Féist lors vingt-deux chevaliers , 
Qui moult furent vrays et entiers ; 
Et si scay bien que sa bannière 
Fust aveucq toute la première. , 



i . Le baron de la Baume fit chevaliers 2*2 de ses écuyers. 

« * 

Ly sire s'y voulttant prouver 
Qu'on doit de sa valeur parler. 
Messire Anthoine de Vergy 

Y fu , et le seigneur d'Autry ; 
Si fut le comte de Florin ont , 
Et le seigneur de Rougemont ; 
Messire Jehan de Guistelle 

Y oit compagnie moult belle ; 

Et le puissant seigneur d'Angien r 

A qui atient honneur et bien; 

Et le frère du noble roy 

De Danmarc y ot son convoy. 

Ce jour y avoit maint rabot. 

Si fu messire Régnier Pot , 

Et le bon* seigneur de Waurin 

Qui le couraige ot enterin. 

Si fu le seigneur de Penguy , 

Et son frère sire Henry ; 

Et de Vienne bien le scay 

Y fust sire Jacques pour vray. 
Ce jour qui estoit cler et fret 

Y véissiez maint bacinet 

A très nobles plumes d'autruce. 
Le nepveu du maistre de Pruce 
Ce jour y fust fait chevalier. 
Kl tant d'autres en puis noncier 
Corn ppvoit avoir graut plaisance 

A véoir la noble ordonnance 
De ceulx qui là furent venus. 
Des nobles Escossois y fu . 
En cestui jour , que bien le scay , 
Lors messire Guillaume Hay ; 
Messire Jacques Seveigour 
Fu en la bataille ce jour; 
Et sire Hélis de Gucmmout : 
Cil passa l'avant-garde moult, 
Pour faire en l'estour son devoir. 
Et sy doy bien ramentevoir 
Messire Jean de Bouteville 
Qu'à armes fust ce jour habille , 
Et moult grand plaisance prenoit, 
Quant les nobles barons véoit 
Aregarder sa contenance; 
Et par sa très haulte vaillance 
Chacun sa valour esprouver ; 
Et je puis pour certain prouver 
Que ès quatre parties du monde 
Comme il s'estent à la ronde, 
En Pruce , en Grenade , oultre mer 
Jhérusalem puis bien nomer , 
Et les baux mons de Sinay , 
En Chypre cl au port à Brandy 
A esté. Et si vous tesmoncrnr 
Qu'oncques mais si noble besbrigne 

On ne vist en pays lointain 
Comme celle de Hasebain. 
Nouveaux chevaliers Escossoys 
Furent ce jour , j'en sçay la voix , 
Pour leur prouesse en grant renom. 
Sire Alexandre en son droit nom 

m 

De Commech, qui ot cuer entier , 

Ce jour y fust fait chevalier ; 

Et messire Andrieu Strevart 

Fust chevalier de belle part : 

De Huy sire Guillebert 

Fu ce jour en armes appert. 

Com bon et hardi combattant, 

Sire Jehan de Sudrelant 

Doy bien en honneur mettre en compte 

Car il est fils d'un noble comte. 

Sire Alexandre Diernin, 

Qui le cuer ot humble et bénin , 

En ce jour monstra hardi chère ; 

Et cil qui porta la bannière 

Du comte qui est tant prisiez, 

Ce fu sire Jean de Mimez. 

Des Escossoys ai dit les noms. 

Or vueil dire des Bourgokmons 

Qui furent de moult grant vertu. 

Le seigneur de Couches y fu, 

Et Gaultier de Rupes en joye 

Que nommer puis seigneur de Soye ; 
Et le seigneur de la Serrée, 
De Savoye, y ot son armée. 

Si fu Jacques de Chastenay ; 
De Courte-jamble nommeray 
Messire Jacques , car, pour voir, 
En Testeur fist bien son devoir ; 
De Pontelic messire Guy , 
Et sire Pierre de Granty ; 
De Poupet y fust le seigneur ; 
Berault de Bucy , gouverneur 
Fust de la bataille, de nom ; 
Messire Jehan de Châalon , 
Qui de ses nobles Escuiers 
Fit lors vingt et six chevaliers ; 
Estienne de Saint George fu 
Près de la banière en vertu ; 
Iluguenin de Sens la portoit. 
Le seigneur de Troppez estoit 
En Testour , et cellui d'ingny , 
Et sire Jehan de Choisy. 
Sire Charles de Guillonnet 
Fu en la bataille de fait ; 
Sire Gaustier de Chastenay , 
Et messire Jehan d'Annay ; 
Sire Jehan Bioche y fu^, 
Et aussi le sire de Ru; 
Sire Pierre de Fonlenay 

Et le bon seigneur de Fonçay , 

De la Chainc sire Symon , 

Sire Ànthoine de Thoulongeon : 

Si lu Oudart de TEspinace 

En ce jour; Marguet et Fougace. 

Jehan d'Ormoy y puis nommer, 

Et le bon seigneur d'Oysebe? . 

Sire Guillaume Sandoiers 

Y fu , ce nous dient les vers ; 
Et le bon seigneur de Réy , 
Et les deux enfans de Maillv, 
Sire Pierre de Beffraumont 
Et messire Henry. Geulxsont 
Grandement à recommander. 
Et si doy en honneur nommer 
Messire Jehan de Manut ; 

Et le sire de Maigne y fut : 
Messire Jehan de Baudré , 
Et de Choisel messire Aîné. 
Moult lirent aux Hedrois de han. 
Et messire Anthoine de Cran , 
Messire Jehan de Cusance , 
Et messire Jehan de France , 
Le bon seigneur de la Viévillc 

Y fut, etcelly de Neulville. 
Là fut sire Aubert <le Canuy 1 , 



i. Cauny. 



Digitized by Google 



I 

0468) DE GEORGES CHASTELLAIN. ^ 253 

Et le bon seigneur de Genlly ; 
Messire Philippe cTHareourt 
Et sire Jehan de Houcourt; 
Cil Saint-Ligier de Beauvoir ; 
Miraumont doi, ramentevoir , 
El le !>on ehastelain de LeDS , 
Qui avoit o luy belle gens. 
Le bon seigneur de Longueval, 
Sire Àllain , y fut à cheval : 
Et messire Jehan pour vray 
De Sognez y fist bien le stay . 
Carniaret bien s'y esprouva , 
Aty de Bonnay y frapa. 
Si fist Anthoine de Villiers, 
Et le seigneur de Louvilliers. 
Sy fu Jehan de Saint- Aubin ; 
De Salegny sire Bourdin ; 

Messire Ponce Périlleux , 

Et sire Jehan de Fosseux ; 

De Humières messire Andrieu ; 

Si fu aveucques lui Mathieu. 

Si fu le sire de Manures . 

Et le sire de Herbaulures ; 

Et de Vaulx y estoit Bobert , 

Chevalier ysnel et appert. 

Et le sire de Bosutboys 

Moult y avoit de beaux raboys. 

Si fu le sire de Beufort ; 

Et ce jour s'y esprouva fort 

Messire Jehan de Bailleul , 

Et sire Jehan de Moureul ; 

Messire Rollan de Utquerque , 

Et sire Henry de le Lerque , 

Et le damoisel de Nasso : 

Si fu le sire de Dyo. 

Sire Guillaume Thignonville 

Fu ce jour en armes habille ; 

Car il estoit ambassadour 

De nostre roy à grant baudogr. 

Sy fu le sire de Sempy 

En arme , et celluy de Jussy ; 

Et messire Jehan de Roye ; 

Raoul le vicomte , à grant joye 

Y fu, qui tout honneur souhaide, 

Et le sire de la Hamaide , 

Lui lai ii y Bossut aveucq Floyon , 

Et cil de Quesnot en son nom ; 

Cil de Ligne, et maint Hennuyer 

Ce jour furent moult à prisier. 

Aveucq eux fust Robert le Roux, 

Qui aux Hédroys fust moult escoux. 

Griefs tourments leur fist endurer. 

De Lesque vous v puis nommer 

Messire Guillaume , pour vray. 

Et de Rotelois, bien y sçay 
Nommer le seigneur de Sorbon, 
Kl ses frères qui furent bon 
Pour faire aux Hédroys moult de mau 
Et Messire Jehan de Vaulx. 
Si fust Aruet de Maumont , 
Vuitace de Haisellemont, 
Et de Beequefin le Françoys. 

Y ot un chevalier courtoys 

' Dont dire puis bonnes nouvelles, 
Messire Jehan de Courcelles. 
Ce jour y fust Gérard de Guaix. 
Et Girardin son fils moult gaix 

Y fu , et son frère Henry, 

Et Guillaume L'estay d'Espy. 
D'Oitonville qu'on doit nommer; 
Herbert faut, ne doy oublier , 
Bien se maintint en son harnoys. 
S'en y ot ung de Gastinoys, 
Chevalier en armes habille , 
SireHélyon de Jacqueville. 
Son escuier doibs mettre en compte, 
Qu'on nomme Robin le vicomte; 
Trouillart de la Trimouille aussy 
Avec Olivier de Crully 1 , 



i. Coully. 

Et plusieurs nobles escuiers. 
Si ot de nouveaux chevaliers , 
Dernier Jehan de Neufchastel. 

» 

Georges de la Trimoille bel 
Se maintint en Testour félon , 
Et Guiot , le seigneur d'Uchon ; 
Ces deux si sont cousins germains. 
Le seigneur de Ghasteau-Villains,] 
Cil de Cottebrune par nom , 
Et le bon seigneur de Raon. 
Robert de Flandres fu ce jour 
Chevalier , par sa grant vallour , 
Et son noble frère Victor. 
Onfist adoncq sonner maint cor. 
Messire Loys de Guistelle 

Y ot compagnie moult belle; 
Et le bastart de Dicquemur 
Ne se tint pas ce jour en mur. 
Messire Jehan de Disgongne 

Y fu, Tistoire le tesmongrie ; 
Bien y fery pour voir la fiche ; 
Et le bon seigneur de la Guiche 
Fust chevalier; et dit la voix , 
Cil conduisoit les Charroloys. 
Picquars, Hennuyers, Bourgoingno 
Flamens , et maintes nacions 
Firent aux Hédrois gTi'efs tourmens ; 

Et scachiez certain que les gens 
De delà s'y rendirent fort ; 
Car moult est oit grant leur effort ; 
El s'estoient mis dessus uns" mon l. 
Messire Jehan de Jeumont 1 
Leur pourchassa cruel dolour ; 
Car il avoit passé maint jour 
Qu'il avoit esté à Paris 
Devers les haux princes eslis 
Pour Jehan de Bavière aidier , 
Et pour ces lîédrois abaissier , 
Qui tout vouloïent surmonter, 
Et les nobles suppediter. 
Quant trelous furent assemblé, 
Ce jour, par le commant et gré 
Du très noble duc de Bour^oin^ne , 
Pour mieux ordonner la besoingne 
De la trèscrueuse bataille , 
Fu establi, ce n'est pas faille 
A déviser le grant hustin. 
Lors messire Guissart Dauphin ^ 
Et niessirj Vuitace de Bours , 
Avec le bon seigneur de Dours, 
Pierre de la Trimouille en nom 
Chevalier fust par son renom ; 

Près du noble duc se tenoit , 
Et moult grant plaisance prenoit 
A regarder sa contenance; 
Car par sa très haulte vaillance 
Voulteslre devant, pour certain. 
Adoncques vindrenl main à main 
Ces gens d'armes des deux parties y 
Qui griefvement furent départies. 
Leur devoir firent ly archers 
Ce jour , et ly arbalestriers , 
Et ces nobles gentils héraulx 
Qui tant sont nobles et loyaux. 
Ménestrels se faisoient oyr , 
On faisoit trompettes bondir ; 
Canons , bombardes décliquoient , 
Et ces gens d'armes y frapoient. 
Le noble seigneur de Helly , 
Cil de Vasse et cil de Crouy , 
Cil de Noyelle , de Vuyon , 
Et plusieurs dont ne scay le nom , 
Qui d'ainez servent la setille ; 
Et Enguerran de Bournonville, 
Qui a esté en aultre lieu , 
Aux Liégois jouèrent d'un jeu 
Dont ils ne se donnoïent garde. 
Car toute leur grant avant-garde 
Où il avoit, par justes sommes. 

Bien quatre cens de gentilshommes , 
Allèrent derrière assaillir 
Liégeoys, à la fin que fuir 
Ne puisent aucunement. 
Et là firent si grant content , 
Qu'on doit de leur valeur parler. 
Mais je vous puis pouvoir compter 
Qu'oncques nul semblant de partir 
Ne firent Liégeois à ce juir; 
Ains se combatirent moult bel , 
Comme hardy , preux et ysnel ; 
Car ils estaient gouvernez 
Du fort seigneur de Pervehez , 
Qui trestout le temps de sa vie 
Sainement et sans nulle envie 
S'estoit gouverné noblement, 
Jusques à ce jour proprement , 
Que par très folle convoitise 
Qui maint cueur embrase et atise , 
Fist son fils séoir ou hault siège 
De la seigneurie du Liège. 
Adoncq failly sa grant science , 
Gentillesse et vra je audience , 
Quant aux conjurez s'assenty 
Et les francs hommes relenquy , 
Dont il receut cruel dolour ; 
( ]ar il en mourut en Testour , 

Et son fils et tous leurs aidans. 
Mains barons nobles et puissans 
S'esprouvèrent à la besoingne 
Avec le franc duc de Bourgoingne 
Et les haulx princes dessusdits : 
Chacun avoit hardement pris 
De faire d' le mestier : 

Mais à présent n'est pas mestier 
D'en dire toute l'ordonnance , 
Fors que la plus belle substance 
Nos gens s'y voulrent tant peiner 
Que Liégeois firent reverser 
En telle manière , sans faille , 
Que la très crueuse bataille 
Ne dura une , ferme et seure , 
Pleinement la valeur d'un heure. 
Que Liegeoys furent desconfFys, 
Par les nobles seigneurs de pris. 

Ce dit l'istoire par tel sens , 
Que trente mille de leurs gens , 
Ou plus, demoura en la place. 
Et se j'avois bien espasse 
De tous les baulx faits déclairer , 
Et les nobles seigneurs nommer , 
Moult diligemment Tescriroye 

A Tonneur , révérence et jove 
De celui pour qui Tai empris , 

Lequel est de si haultain pris, 
Que depuis que l'eurc accomplie 
Fu , et la bataille finie, 
Pour sa grant puissance monstrer 
Voult quatorze jours demourer 
Près de la bataille environ , 
Sans ce qu'en chastel n'en donjon 
Soy voulsist loger nullement , 
A la fin que aucune gent 
Luy vouloient estre nuisant , 
Pour ce fait venissent avant , 
\il ils y seroient recéus 
Et en ce terme , sans refïus. 
Liège la trt\s puissant cité , 
Tongres , Saintron en vérité , 
Huy , Dinant et maint autre ville 
Se rendirent , ce n'est pas guille. 
Aux princes crièrent mercys , 
Si qu'accordé leur lust respis , 
Jusques qu'ils vindrent présenter 
Corps et biens , sans rien excepter ; 
Et de leurs plus prochains amys 
Furent adoncq plusieurs estis , 
Qu'ils délivrèrent en hostaige , 
Pour accomplir double couraige 1 ; 

Et pour plus plainemenl ouvrer 

Et obéissance accomplir , 

Aux princes vouldrent requérir 

Justice de tous les Hédrois, 

Dont ils connoissoient les endroiz; 

Et les firent lier sur chars. 

Là fust décollée leurs chars 

Pour la très grande forfaiture. 

En ce monde n'a créature, 

Pour tant qu'il ait entendement, 

Qui plaindre doye nullement 

Leur mort ; car passé cinquante ans, 

Ne fust prince tant fust puissant, 

Qui en péust venir à chief. 

Dont c'estoit dommage et meschief ; 

Car souvent on fait décoler 

Plusieurs nobles , et désoller 

Leurs lieux et habitations. 

Tout le pouvoir des Bourgoignons, 

Ne fu pas à celle journée. 

Quant honneur leur fust adjournée > 

Comme vous oyez en ces vers, 

Premiers Je conte de Nevers. 

Frère du franc duc Bourgoingnon % 

Vint devers son frère de nom 

Huict jours après la grant meslée , 



DE GEORGES CHASTELLA1N. 

». 

La quelle ot esté si bastée 

De Liégeois , par folle ordonnance , 

Que le conte de grant puissance 

N'y peut oncques venir à temps ; 
Dont il fu durement dolant ; 
Et ceulx qui estoïent o luy , 
Le noble conte de Joingny , 
Rimancourt , le seigneur puissant ; 
Raoul , le seigneur d'Austrevant , 
Amé de Viry, Savoyen , 
Et Viennois, ceulx scoy-je bien 
Qu'ils vindrent après la besongne 
Devers le franc duc de Bourgongne. 
Dont sa force multiplia. 
Et de très bon cuer festia 
Son très chier frère signeury, 
Et ceulx qui estoient avec luy 
Venus en foy et en amour. 
Et puis au quatorziesme jour 
Le noble duc se departy 
De ce pays , par tel party 
Que grant joye vouldrent mener 
Ceulx qu'o luy ot voulu mener , 
Pour la victoire très baultaine 
Q'orent en la terre lointaine. 
Pressés sont de leur fort tenir ; 
Ensemble vouldroïent mourir, 



264 CHRONIQUE DE GEORGES CHASTELLAIN. (i$6H) 

Ains que souv'nance fut gardée. 
Cil qui ceste chose a dictée 
Ruelle à tous escoutans prie 
Que chascun de cuer s'humilie , 
En priant Dieu dévotement ; 
Que le duc de Bourgoinge gent 
À luy ceulxque j'ai renommez, 
Et ceulx que je n'ai pas nommez , 
Veulle en tel estât maintenir 
Que l'amour Dieu puist déservir 
A l'onneur de sa fleur de lys , 
Et de tous ses nobles amis. 

Plusieurs désirent à scavoir 
Du fait de ces Liégeois le voir ; 
Et j'en dirai selon mon sens. 
Premier , nos seigneurs sont d'assens 
De mettre et tenir en leurs mains 
Tous leurs privilèges au mains , 
Et qu'ils soient portés à Mous , 
Car de ce sont ils bien semons ,. 
Avec tout tes les alliances 
Esquelles avoïcut fiances. 
Jà jurront que sans transporter 
Auront tout voulu apporter; 
Où jà n'y aura si privé 
Qui à toujours n'en soit privé ; 
Et à Liège et aulx aultres villes 
Qu'on ne doit point tenir pour villes , 
Ne seront plus maistre nommé 
Mais bailly , prévost renommé, 
Majeur et aussi eschevin , 
De par le seigneur, sans convin 
Faire d'amis ne de lignaige , 
D'ailliance ne de viguaige , 
l'ois au plaisir, chascune année,. 
Du seigneur. Et est ordonnée 

La chose qu'ils renderont compte 
Au prince, qui vault bien un comte- 
Et est ordonné par manière 
Qu'il n'y aura nulle bannière 

De confrairie ne aultrement, 
Qu'il ne faille apporter brefvment 
Aux commis pour en ordonner ; 
Et si ne pourront pas donner, 
De bourgeoisie le renom , 
A homme, tant soit de bon nom , 
S'il n'est ès villes résidens , 
Sans ce qu'il puisse par dedens 
Tenir conseil, et nullement, 
Si ce n'est du consentement 
De leur seigneur et cappitaine. 
Et c'est anssi vray comme espit 

Que d'armes ne feront plus port 
Coutre le roy, pour nul rapport , 
Ne contre le cuens 1 de Namur , 
Pour grever for tresse ne mur. 
Et s'est dit , ne m'en doit passer , 
Que se Francoys veulent passer 
La rivière , ils auront passaige , 
Et se Liégeois estoient bien saige , 
Ils livreroient, sans enchiérir , 

Les vivres qu'on doit bien chérir. 

Etsaichez bien, ne vous en no je , 

Aussi qu'il n'y aura mon no je 

Des princes qui là ne soit prinse. 

Et si feroïent grant mesprinse 

Se par eulx estoient ravallée. 

E lau lieu, qui n'est pas vallée, 

Où fut la bataille mortelle, 

Si grantque piecà ne fu telle , 

Sera faitte une belle église 

Des princes de nom sans faintise ; 

Quatre prestres j seront mis , 

Et deux clers ; iceulx entremis 

Seront de prier à la dame 

A qui fujmes de corps et d'ame. 

Monseigneur de Liège donner 

Y doit de rente et ordonner 

Deux cens escus à chaque année : 

Et pour souvenance , ordonnée 

Sera une messe en septembre , 

Vingt-trois jours, et bien m'en ramembre 

A Liège dite, à Saint Lamber, 

Pour tous ceulx qu'avec maint haubert, 

Trespassèrent à celiu j jour. 

Qu ele roj du trosne ma jour 

Les veulle mettre en bonne sente î 
Et si vueil bien que chacun sente 

Qu'à nobles églises d'entour 
On en doit prier par bon tour. 
Ou chastel de Huy , sans essay , 
Stoquehan , Buillon et Yssay , 
Feront garnison du seigneur ; 
Et aussi ly bon gouverneur 
Y pourront entrer et yssir , 
Sans ce qu'on les doye nuisir. 
Et qui vouldroit contre aller, 
Ceulx du chapitre au par-aller 
Les doivent ayder à pugnir : 
Et ceulx qu'on ne pot pas tenir , 
Qu'en au! très lieux ont fait leurs nis , 
A toujours mais seront banis. 
Ceulx qui estoïent des Iiédrois, 
Et qui furent de faulx endrois, 
Qui jamais les pourra tenir 
On les fera griefvment puynir . 
Et tous ceulx qui les soutiendront 
Penance pour eulx porteront. 
Et cesle histoire nous raporte 
Qu'à Thuin ne demoura porte , 
Ne mur qui ne soit accomplis f 
Débattus , et fosses remplis 
Fos. a ... 1 Dignant avec coin — 2 

Auront pour leur mauvais 1 

La pareille pugnicion , 
Sans avoir excusacion. 
En salle, en pallais, ou en chambre 
Et sur la rivière de Sambre , 
Ne demoura nul fort moustier , 
Qu'on n'en face pierre et mortier 
Abattre , pour oster leur force , 
A la fin que nul ne s'efforce 
De Hénault nullement grever. 
Et pour ce fait cj achever, 
Dit est que, fortifiement 
N'y aura jamais nullement ; 
Et à Tongres fra-t'on abattre 
Une des portes sans débattre, 
Quarante piez de mur en tour 
D'un lés et d'aultre de la tour 
Vers Tref } et feront raemplir 
Ceux de Tongres, et. accomplir 
Ouvréement legrant fossé 
Devant Tref, contre leur seigneur. 
Et aux Liégeois par ordonneur , 
Pour compensacion de frez 
Que les princes ont pour eulx faiz 
Fauldra un aide paier , 

Que je puis nombrer et noncier 
À deux cens et vingt mil escus. 
Et de tout sans faire reffus 
Ont livré susfisant hoslaiges. 

Et si doit estre en leurs usaiffes 
Qu'aux lettres faire et deviser 
Sera mis que , se rebeller 
\ ouloïent en quelque partie , 
Deux cens mille escus, sans partie, 
Paieront pour leur mesfaiture; 
Cinquante mille , c'est drocture , 
Au noble et puissant empereur; 
Autant au roy ; et le seigneur, 
C'est ascavoir, je vous témoigne, 
Le très puissant duc de Bourgoigne , 
El de Hénault le franc prunier 
Qu'on doit aymer et tenir chier, 
Chacun cinquante mil auront 
D'amende, se ceulx se mesfont. 
Telle est de visée la somme. 
Et s'il avoit ung pape à Rome , 
Ou un arcevesque à Coulongne , 
Qui pour la divine besongne 
Et service du roy puissant , 
Feissent évesque, tant soit grant , 
Nepourront aller au contraire 
Leur seigneur, pour tous bien à train- 

Et son évesque pugniront 

Tous ceulx qui au contraire yront. 

Et aussi il est ordonné 

D'en faire lettres , et donné 

Sera aux villes pour savoir 

Tout le fait de leur escavoir ; 

Et aux princes pareillement 

Le feront, pour monstrer comment. 

Par certaine obligation 

Tendront, sans allégacion , 

Tout ce que vous ai récité 

Es villes et en la cité , 

Tous jours par bonne intencion : 

Cy prent mon dit conclusion. 

Explicil dictum. 

